Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-11-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΕ΄ συνεδριάσεώς του, της Πέμπτης 29 Νοεμβρίου 2018, σε ό,τι αφορά την ψήφιση στο σύνολο των σχεδίων νόμων: α) Κύρωση του Απολογισμού του Κράτους, οικονομικού έτους 2016 β) Κύρωση του Ισολογισμού του Κράτους, οικονομικού έτους 2016»]] Πριν εισέλθουμε στη συζήτηση των επικαίρων ερωτήσεων έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 3 Δεκεμβρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 183/26-11-2018 επίκαιρη ερώτηση της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Οικονομικών, με θέμα: «Μεγάλη ζημία του Ελληνικού Δημοσίου λόγω της μη μεταστέγασης της ΔOY Καστοριάς». 2. Η με αριθμό 177/22-11-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς την Υπουργό Προστασίας του Πολίτη, με θέμα: «Αυξημένη παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών». 3. Η με αριθμό 190/27-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με «τα προβλήματα του Γενικού Νοσοκομείου Λάρισας». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 184/26-11-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Πρωτοφανής αύξηση των κρουσμάτων και θυμάτων από τον ιό του Δυτικού Νείλου». 2. Η με αριθμό 178/23-11-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Θα προστατεύσει τελικά το κράτος τους συμπολίτες μας ιδιοκτήτες κατοικιών, που ταλαιπωρούνται από άδικες διεκδικήσεις του Δημοσίου, οι οποίες προβάλλονται μέσω της Κτηματογράφησης;». 3. Η με αριθμό 188/27-11-2018 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Οικονομικών, σχετικά με την «περιοχή Άγιος Ανδρέας στη Νέα Μάκρη Αττικής και τις παράνομες διεκδικήσεις της Εκκλησίας». 4. Η με αριθμό 186/26-11-2018 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Οριακή η κατάσταση στο Εθνικό Σύστημα Υγείας». 5. Η με αριθμό 191/27-11-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας». 6. Η με αριθμό 171/20-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομικών, με θέμα: «Για τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων». 7. Η με αριθμό 173/20-11-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)». 8. Η με αριθμό 175/20-11-2018 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Προστασίας του Πολίτη, με θέμα: «Για τις συνεχιζόμενες δολοφονικές επιθέσεις φασιστοειδών απέναντι σε μετανάστες εργάτες στους Δήμους Αχαρνών και Φυλής». 9. Η με αριθμό 159/16-11-2018 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Γεωργίου Λαζαρίδη προς την Υπουργό Προστασίας του Πολίτη, με θέμα: «Διερεύνηση ευθυνών για τον χειρισμό και την εξέλιξη των ερευνών στις Βουλιαράτες». 10. Η με αριθμό 99/24-10-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας». 11. Η με αριθμό 55/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά». 12. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1722/19-9-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο Υπερταμείο κατ' απαίτηση των δανειστών 51 ακινήτων του Δημοσίου στον Δήμο Πύργου». Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με τη δεύτερη με αριθμό 117/30-10-2018 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας GERFA - Γ.Ν. Φραγκίστας -2.000 παραγωγοί, 400 και 700 εργαζόμενοι στον “αέρα”». Στην επίκαιρη αυτή ερώτηση θα απαντήσει ο Υπουργός Επικρατείας κ. Αλέξανδρος Φλαμπουράρης. Κύριε Μανιάτη, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, σας έχω καταθέσει μια επίκαιρη ερώτηση για το σημαντικότερο ίσως πρόβλημα που απασχολεί την Αργολίδα αυτόν τον καιρό. Πρόκειται για τον κίνδυνο χρεοκοπίας της μεγαλύτερης εξαγωγικής εταιρείας του νομού, της εταιρείας «ΦΡΑΓΚΙΣΤΑΣ». Και βεβαίως ο κάθε επιχειρηματίας παίρνει τις αποφάσεις του, κάνει τα λάθη του, έχει τη δική του πορεία. Αυτό που μας ενδιαφέρει εμάς από την πλευρά των εκπροσώπων των πολιτών είναι ότι μια τέτοια πιθανότητα θα φέρει σε απίστευτα δυσχερή κατάσταση τουλάχιστον επτακόσιους παραγωγούς της Αργολίδας, γύρω στους τριακόσιους εργαζομένους στα συγκεκριμένα εργοστάσια και περίπου άλλους χίλιους διακόσιους παραγωγούς που συνεργάζονται με τη συγκεκριμένη εταιρεία στην Κορινθία, στην Ηλεία και σε άλλους νομούς. Πρόκειται, λοιπόν, για το μείζον πρόβλημα που απασχολεί την Αργολίδα αυτόν τον καιρό. Πρέπει να σας πω ότι σε εκατοντάδες συναντήσεις που έχουμε κάνει με τους παραγωγούς της Αργολίδας η μεγάλη αγωνία είναι αν μπορεί, στο πλαίσιο πάντα της νομιμότητας και της διαφάνειας και στο πλαίσιο πάντα του εύρυθμου τρόπου λειτουργίας του τραπεζικού συστήματος, να βρεθεί τρόπος έτσι ώστε να υπάρξει μια ομαλή εξέλιξη στη συγκεκριμένη εταιρεία. Σας αναφέρω μόνο μερικά χαρακτηριστικά παραδείγματα. Μιλούμε, κατ' αρχάς, για μια απολύτως εξαγωγική εταιρεία με έναν κύκλο εργασιών 18 εκατομμυρίων, που χρωστά γύρω στα 6 εκατομμύρια και που με το 1/3 περίπου εάν δανειοδοτηθεί με κανονικούς όρους, μπορεί να συνεχίσει να απορροφά πορτοκάλια και μανταρίνια. Αυτή τη στιγμή είναι κλειστή, δεν απορροφά τίποτα. Αυτό έχει ως αποτέλεσμα να έχει πέσει και η τιμή του πορτοκαλιού και να είναι σε απόλυτη απόγνωση οι παραγωγοί της Αργολίδας. Τι θέλουμε; Εμείς θέλουμε με περικοπές που υποχρεωτικά θα κάνει η εταιρεία και με μια καλή προσέγγιση του συγκεκριμένου θέματος να αντιμετωπιστεί η πιθανότητα να έχουμε μια απώλεια του 30% περίπου των εξαγωγών της Αργολίδας στα εσπεριδοειδή. Θέλω να ελπίζω ότι είναι απολύτως κατανοητό. Να σας πω, κύριε Υπουργέ, ότι ταυτόχρονα με τη δική μας πρωτοβουλία οι εργαζόμενοι, για παράδειγμα, έχουν κινητοποιηθεί, οι παραγωγοί επίσης έχουν κινητοποιηθεί, και έχω επίσης ενημερώσει και τον αρμόδιο Υπουργό Γεωργίας κ. Αραχωβίτη. Περιμένω την απάντησή σας. Ευχαριστώ.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Καλημέρα. Ευχαριστώ, κύριε Μανιάτη, για την ερώτηση που καταθέσατε. Θεωρώ ότι πραγματικά το πρόβλημα όχι μόνο για την Αργολίδα, ιδιαίτερα όμως σε αυτήν τη φάση για την Αργολίδα και σε αυτήν τη περίοδο, είναι πολύ κρίσιμο. Βέβαια, η εταιρεία «ΦΡΑΓΚΙΣΤΑΣ», η οποία λειτουργεί εδώ και πενήντα τρία χρόνια, τα τελευταία χρόνια βρίσκεται σε μια κατάσταση η οποία δεν εμπνέει εμπιστοσύνη ούτε στους παραγωγούς, αλλά ούτε και στο τραπεζικό σύστημα για να μπορέσει να προχωρήσει να δανειοδοτήσει. Ένα δεύτερο θέμα που γνωρίζετε - και το είπατε και εσείς - είναι ότι η Κυβέρνηση δεν μπορεί να παρέμβει σε έναν φορέα, ο οποίος είναι μεν ιδιωτικός, αλλά θα έπρεπε να είναι και φορέας κοινωνικής ευαισθησίας, όπως είναι οι τράπεζες, και να τις αναγκάσει με νομοθετική ρύθμιση ή με οτιδήποτε άλλο να παράσχουν κεφάλαιο κίνησης στις εταιρείες και σε μια εταιρεία όπως είναι του κ. Φραγκίστα. Ένα τρίτο θέμα αφορά το μείζον πρόβλημα. Το μείζον πρόβλημα για εμάς είναι, πρώτον, οι εργαζόμενοι και δεύτερον, οι παραγωγοί, οι οποίοι όλο τον χρόνο παιδεύονται και έρχονται τώρα να πάρουν τα «ψίχουλα» ουσιαστικά που δίνουν για το πορτοκάλι. Το γνωρίζω και από ίδια πείρα. Ακόμα και η φετινή παραγωγή, λοιπόν, κινδυνεύει να μείνει στις πορτοκαλιές ή να πέφτει κάτω και να καταστρέφεται, εάν δεν υπάρξει αυτή η προσπάθεια. Εγώ έκανα παρέμβαση ουσιαστικά στην Εθνική Τράπεζα με την οποία συνεργάζεται. Με μεγάλη δυσκολία αντιμετωπίζουν το πρόβλημα. Θεωρούν ότι σε αυτή τη φάση λόγω - όπως γνωρίζετε - προβλημάτων που υπήρξαν στο διοικητικό σχήμα και στο τμήμα οικονομικών της εταιρείας δεν υπάρχει η εμπιστοσύνη από τη μεριά της τράπεζας να παράσχει τα 2 εκατομμύρια που ζητούν. Παρ' όλα αυτά η πρόταση που έκανα εγώ και περιμένω - ελπίζω και πιστεύω - να γίνει αποδεκτή, είναι να δοθούν τα χρήματα και να συνεννοηθούν με τον επιχειρηματία για κάποιες εγγυήσεις. Πρώτον, τα χρήματα που θα δοθούν να πάνε απευθείας στους παραγωγούς για να μπορεί να μαζευτεί και η φετινή παραγωγή. Και δεύτερον, σε μία συνεργασία πάλι της τράπεζας με τους επενδυτές να βρεθεί ένας τρόπος - και υπάρχουν πολλοί, δεν θα τους υποδείξουμε εμείς - τα λεφτά που θα δώσει η τράπεζα μέσω των παραγωγών στον Φραγκίστα, να μπορούν, όταν πουληθούν τα πορτοκάλια, να γυρίσουν πίσω στην τράπεζα. Ελπίζω και πιστεύω - και όλοι πρέπει να πιέσουμε - ότι αυτή η λύση πρέπει να υλοποιηθεί και όσο το δυνατόν γρηγορότερα, για να μην αρχίσουν και πέφτουν τα πορτοκάλια και αχρηστεύονται. Αυτή είναι η προσπάθεια που κάνουμε μέσα στο πλαίσιο - όπως είπατε και όπως λέω - των δυνατοτήτων που δίνει η σχέση τραπεζικού συστήματος και εκάστοτε κυβέρνησης. Αυτό που προσέχουμε και προσέχω και εγώ μετά την ευθύνη που, ως γνωστόν, έχω αναλάβει τον τελευταίο μήνα, είναι να είναι όλα μέσα στο πλαίσιο της νομιμότητας, της διαφάνειας και σε καμμία περίπτωση με παρεμβάσεις - όπως λέγαμε παλιότερα - πολιτικού χαρακτήρα. Ευχαριστώ.
Ευχαριστώ, κύριε Υπουργέ. Τον λόγο έχει ο κ. Μανιάτης.
Κύριε Υπουργέ, εκλαμβάνω ως θετική την παρέμβασή σας, αντιλαμβανόμενος απολύτως τα προβλήματα που υπάρχουν και τα οποία σας περιέγραψα. Θεωρώ ότι τέτοιου είδους παρεμβάσεις που δείχνουν μια προσπάθεια να λειτουργήσει το τραπεζικό σύστημα της χώρας όχι μόνο με τα στενά, ψυχρά τραπεζικά κριτήρια, αλλά και με κοινωνικά κριτήρια - γιατί οι πελάτες των τραπεζών είναι οι πολίτες, οι παραγωγοί - είναι σε θετική κατεύθυνση. Το δεύτερο που θέλω να σχολιάσω είναι προφανώς ότι και εσείς και εγώ το ίδιο θα κάναμε και για οποιαδήποτε άλλη εταιρεία είτε στην Αργολίδα είτε οπουδήποτε αλλού αντιμετώπιζε ανάλογο πρόβλημα. Τρίτη παρατήρηση, που είναι ίσως η σημαντικότερη. Συμφωνώ απολύτως - και αυτή είναι και η δική μου πρόταση - το δάνειο που θα δοθεί στην εταιρεία «ΦΡΑΓΚΙΣΤΑΣ» να πάει απευθείας στους παραγωγούς για να εξοφληθούν τα χρέη που υπάρχουν από την προηγούμενη χρονιά, έτσι ώστε να μπορέσει να ξεκινήσει η καινούρια χρονιά. Αυτό θεωρώ ότι θα είναι μία ακόμη διασφάλιση εκ μέρους της τράπεζας ότι τα χρήματα θα πάνε απευθείας στους δικαιούχους. Αυτό που θέλω να σας πω πάντως είναι ότι, σύμφωνα με την εικόνα που έχουμε, έχει υπάρξει ήδη η απαραίτητη αναδιάρθρωση στην εταιρεία, έχουν εκδιωχθεί, με άλλα λόγια, αυτοί οι οποίοι είναι υπεύθυνοι για τη συγκεκριμένη δυσμενή κατάσταση της εταιρείας και ήδη πια η εταιρεία με συγκεκριμένο business plan, που έχει καταθέσει και στην Εθνική Τράπεζα, πιστεύω ότι μπορεί να τεκμηριώσει τη βιωσιμότητά της διότι επιπλέον έχει κάνει και σοβαρότατη εξοικονόμηση δαπανών. Όταν έχουμε, λοιπόν, αναδιάρθρωση στο διοικητικό μέρος, μείωση των δαπανών και μία καλή θέληση εκ μέρους όλων μας ώστε να αποπληρωθούν οι παραγωγοί και να μη χάσουν τη δουλειά τους - κύριε Υπουργέ, το επαναλαμβάνω αυτό - τριακόσιοι περίπου εργαζόμενοι σε μια εταιρεία που είναι καθαρά εξαγωγική, άρα συμβάλλει και στον τομέα αυτόν, νομίζω ότι είναι εξαιρετικά χρήσιμο αυτό το οποίο προσπαθούμε ο καθένας μας από την πλευρά του να κάνουμε, δηλαδή ότι υπάρχει δυνατότητα και θα ήταν εξαιρετικά θετικό για τους παραγωγούς της Αργολίδας αν σήμερα, με τη δευτερολογία που θα κάνετε αμέσως, μπορούσατε να μας δώσετε ένα ακόμη θετικότερο βήμα. Ευχαριστώ πολύ.
Ευχαριστώ, κύριε Μανιάτη. Τον λόγο έχει ο κύριος Υπουργός.
Πρέπει να είμαστε, και εσείς και εμείς και όλο το πολιτικό σύστημα, πολύ προσεκτικοί σε σχέση με τις παραινέσεις ή παρεμβάσεις προς το τραπεζικό σύστημα. Το τραπεζικό σύστημα - δεν είναι η συζήτησή μας αυτή - γνωρίζουμε ότι δεκάδες χρόνια πριν είχε μια ουσιαστική συμβολή στο χρέος της χώρας, ένα χρέος το οποίο την οδήγησε σε καταστάσεις τις οποίες οι Έλληνες δεν είχαν ζήσει παρά μόνο σε καιρούς πολέμου. Την ευθύνη την έχουν σαφέστατα οι διοικήσεις των τραπεζών και συνολικά το πολιτικό σύστημα και η ηγεσία κάθε φορά της χώρας, η οποία ήταν πολύ χαλαρή τουλάχιστον, να το πω έτσι με ήπια λόγια, απέναντι στο σύστημα. Τώρα, όπως γνωρίζετε, είναι τελείως διαφορετικά τα πράγματα. Δυστυχώς από τη μεριά των τραπεζών υπάρχει μία συμπεριφορά. Δεν θέλω να εξηγήσω για ποιον λόγο. Μπορεί να πούμε ότι έβαλαν μυαλό λόγω της παλιότερης συμπεριφοράς; Να πω ότι φοβούνται μη τους συμβεί τίποτα κακό τώρα, γιατί εμείς προσέχουμε και ελέγχουμε και προσπαθούμε να λειτουργήσει το τραπεζικό σύστημα με όρους, όπως είπαμε, και διαφάνειας και ανταγωνισμού και κυρίως να λειτουργήσει και με κοινωνικά κριτήρια; Ανάπτυξη είναι ο κύριος στόχος του τραπεζικού συστήματος, για να μπορέσει πραγματικά αυτή η χώρα να βγει από τα αδιέξοδα στα οποία βρέθηκε. Ταυτόχρονα, όμως, θα πρέπει να έχουν και κάποια στοιχεία κοινωνικής ευαισθησίας οι τράπεζες, για να μπορέσουμε να αντιμετωπίσουμε τέτοια θέματα, όπως παραδείγματος χάριν, επτακόσιοι παραγωγοί στην Αργολίδα και πεντακόσιοι εργαζόμενοι να μην βρεθούν στον δρόμο για 2 εκατομμύρια ευρώ, όταν παλιότερα ξέρουμε ότι δινόντουσαν όχι δύο, αλλά δεκάδες φορές αυτά τα δύο εκατομμύρια και χωρίς εγγυήσεις. Εδώ ο Φραγκίστας έχει και εγγυήσεις. Δηλαδή θα μπορούσε πραγματικά η τράπεζα με ένα άλλο μάτι, όπως είπα και εγώ και όπως λέτε και εσείς κ. Μανιάτη, να το αντιμετωπίσει το θέμα, για να ανασάνει η περιοχή και να ανασάνουν οι άνθρωποι. Ευχαριστώ.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τρεις εκπαιδευτικοί συνοδοί από το 3ο Δημοτικό Σχολείο Αλιβερίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό και συγκεκριμένα στη Γαλλία από 4 Δεκεμβρίου έως 6 Δεκεμβρίου 2018, για συμμετοχή σε διεθνή συνάντηση ως εκπρόσωπος του Προέδρου της Νέας Δημοκρατίας. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Η δεύτερη με αριθμό 176/21-11-2018 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Διορισμός νέου Γενικού Γραμματέα Ενημέρωσης και Επικοινωνίας», δεν θα συζητηθεί λόγω κωλύματος του Βουλευτή. Η τρίτη με αριθμό 189/27-11-2018 επίκαιρη ερώτηση του πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, με θέμα: «Προβλήματα στην κάλυψη ατομικών αναγκών σε καυσόξυλα των κατοίκων του Δήμου Μύκης στην Περιφερειακή Ενότητα Ξάνθης», δεν θα συζητηθεί λόγω αναρμοδιότητας. Αρμόδιο για το θέμα αυτό είναι το Υπουργείο Περιβάλλοντος και Ενέργειας. Η πρώτη με αριθμό 181/26-11-2018 επίκαιρη ερώτηση πρώτου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020», δεν θα συζητηθεί λόγω κωλύματος του αρμόδιου Υφυπουργού κ. Ευστάθιου Γιαννακίδη, ο οποίος βρίσκεται σε κυβερνητική αποστολή στο εξωτερικό. Η πρώτη με αριθμό 182/26-11-2018 επίκαιρη ερώτηση δεύτερου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση», δεν θα συζητηθεί λόγω κωλύματος του Υπουργού Εσωτερικών κ. Αλέξανδρου Χαρίτση, ο οποίος βρίσκεται σε κυβερνητική αποστολή στο εξωτερικό. Επίσης, η τρίτη με αριθμό 121/1-11-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων», δεν θα συζητηθεί. Η τέταρτη με αριθμό 74/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση», δεν θα συζητηθεί. Η πέμπτη με αριθμό 53/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος ενόψει θέσπισης ΑΟΖ και εξόρυξης υδρογονανθράκων και φυσικού αερίου», δεν θα συζητηθεί. Τέλος, η έκτη με αριθμό 20/3-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο», δεν θα συζητηθεί. Ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 5/5/10-10-2018 επίκαιρη επερώτηση των Βουλευτών της Νέας Δημοκρατίας κ.κ. Κωνσταντίνου Σκρέκα, Κωνσταντίνου Κατσαφάδου, Χαράλαμπου Αθανασίου, Ιωάννη Αντωνιάδη, Φωτεινής Αραμπατζή, Ελευθερίου Αυγενάκη, Απόστολου Βεσυρόπουλου, Γεωργίου Βλάχου, Νικολάου - Γεωργίου Δένδια, Χρίστου Δήμα, Κωνσταντίνου Αχ. Καραμανλή, Θεόδωρου Καράογλου, Γεωργίου Καρασμάνη, Ανδρέα Κατσανιώτη, Εμμανουήλ Κόνσολα, Θεοδώρας Μπακογιάννη, Χρήστου Μπουκώρου, Αθανασίου Μπούρα, Ιωάννη Πλακιωτάκη, Χρήστου Σταϊκούρα, Δημητρίου Σταμάτη, Γεωργίου Στύλιου, Ιωάννη Τραγάκη, Κωνσταντίνου Τσιάρα, Θεόδωρου Φορτσάκη και Κωνσταντίνου Χατζηδάκη, προς τον Υπουργό Περιβάλλοντος και Ενέργειας, με θέμα: «Ο ΣΥΡΙΖΑ μετέτρεψε τη ΔΕΗ από αναπτυξιακό πυλώνα σε συστημικό κίνδυνο για την Ελληνική Οικονομία». Ο πρώτος επερωτών Βουλευτής Τρικάλων της Νέας Δημοκρατίας κ. Κωνσταντίνος Σκρέκας έχει τον λόγο για δέκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα την επίκαιρη επερώτηση, που καταθέσαμε τριάντα πέντε Βουλευτές της Νέας Δημοκρατίας, αναφορικά με ένα θέμα πάρα πολύ σημαντικό για την ελληνική οικονομία, που αφορά την ίδια την υπόσταση και με ποιον τρόπο θα καταφέρουμε τελικά επιτέλους - η χώρα μας - να φέρουμε και να εξασφαλίσουμε βιώσιμη και ισχυρή ανάπτυξη, η οποία θα δημιουργεί υψηλά αμειβόμενες και σταθερές θέσεις εργασίας για τα παιδιά μας, τα οποία σήμερα δυστυχώς μεταναστεύουν στο εξωτερικό. Είναι εύκολο να κατανοήσουν όλοι ότι δεν μπορούμε στην Ελλάδα σήμερα να έχουμε ισχυρή ανάπτυξη, εάν δεν εξασφαλίσουμε μια βιώσιμη και κερδοφόρα λειτουργία της μεγαλύτερης εταιρείας παραγωγής και εμπορίας ηλεκτρικής ενέργειας στη χώρα μας, της ΔΕΗ, η οποία είναι και η εταιρεία η οποία εξασφαλίζει και διασφαλίζει ότι παρέχεται ηλεκτρική ενέργεια στη χώρα μας σε σταθερές τιμές, σε ανταγωνιστικές τιμές, έτσι ώστε να μπορεί να επιτευχθεί το ζητούμενο που είναι η βελτίωση της ευημερίας των Ελλήνων πολιτών και η αύξηση του βιοτικού επιπέδου. Λέμε, όμως, στην επερώτησή μας ως επικεφαλίδα ότι η σημερινή Κυβέρνηση τα τελευταία τέσσερα χρόνια μετέτρεψε αυτόν τον βασικό πυλώνα ενεργειακής ασφάλειας και ευστάθειας στη χώρα μας από ένα εργαλείο ανάπτυξης σε ένα συστημικό κίνδυνο για το σύνολο της ελληνικής οικονομίας και θα εξηγήσω, κυρίες και κύριοι συνάδελφοι, για ποιον λόγο το λέμε αυτό. Γιατί το αποτέλεσμα είναι ότι με τους νόμους που η σημερινή Κυβέρνηση έχει ψηφίσει εδώ και τέσσερα χρόνια κατάφερε να μετατρέψει τη ΔΕΗ από μια κερδοφόρα εταιρεία σε μια εταιρεία, που το 2017 παρουσίασε ζημιές περίπου 300 εκατομμυρίων ευρώ, εάν αφαιρέσουμε τα έκτακτα έσοδα για υπηρεσίες κοινής ωφελείας που αφορούσαν προηγούμενα χρόνια. Δηλαδή, το 2017 η εταιρία «έμπαινε μέσα», είχε ζημιές 1 εκατομμυρίου ευρώ για κάθε ημέρα λειτουργίας της και, δυστυχώς, έρχεται και προ δυο ημερών η ανακοίνωση και η έκθεση αξιολόγησης του διεθνούς οίκου αξιολόγησης «STANDARDS & POOR'S», όπου σύμφωνα με τα στοιχεία που αναφέρονται μέσα σ' αυτήν την έκθεση εμμέσως προκύπτει το γεγονός ότι για το 2018 η εταιρεία θα «μπαίνει μέσα» 2 εκατομμύρια περίπου ευρώ την ημέρα, θα ζημιώνεται κατά 2 εκατομμύρια ευρώ την ημέρα. Δηλαδή, θα παρουσιάσει το 2018 ζημιές που μπορεί να φτάσουν και τα 500 εκατομμύρια ευρώ, χωρίς βέβαια να υπολογίσουμε τυχόν έκτακτα έξοδα και προβλέψεις για επισφάλειες. Τι έχει κάνει, όμως, σήμερα η Κυβέρνηση για τη ΔΕΗ και έχει μεταφέρει ουσιαστικά μια δημοσιονομική κρίση, την έχει μετατρέψει σε μια ενεργειακή κρίση, η οποία κινδυνεύει να παρασύρει ολόκληρη την ελληνική οικονομία και κατ' επέκταση ολόκληρη την Ελλάδα και την ελληνική κοινωνία; Πρώτον, υποχρέωσε τη ΔΕΗ - πολύ γρήγορα αναφέρω - να χάσει το 100% του πιο πολύτιμου περιουσιακού στοιχείου που είχε, του ΑΔΜΗΕ, μιας εταιρείας η οποία είχε εκτιμηθεί με συνολική αξία 1,2 δισεκατομμύρια ευρώ και έχασε το 100% των μετοχών για μόλις 300 εκατομμύρια καθαρά έσοδα. Δεύτερον, έχει επιβάλει η σημερινή Κυβέρνηση στη ΔΕΗ, με συμφωνία που έχει προχωρήσει με τους θεσμούς, με την τρόικα, να χάσει το 40% περίπου του πελατολογίου της, το 40% των εσόδων από ενέργεια, δηλαδή να χάσει πάνω από 1 δισεκατομμύριο ευρώ υπέρ των εναλλακτικών ιδιωτών παρόχων, χωρίς να πάρει ούτε ένα ευρώ. Τρίτον, η σημερινή Κυβέρνηση έχει αναγκάσει τη ΔΕΗ να πουλάει ηλεκτρική ενέργεια σε δημοπρασίες ενέργειας, τα λεγόμενα ΝΟΜΕ, κάτω του κόστους παραγωγής, ώστε να μπορούν οι ιδιώτες εναλλακτικοί πάροχοι να αγοράζουν την ενέργεια από τη ΔΕΗ, που την πουλά κάτω του κόστους παραγωγής της και στη συνέχεια, να ανταγωνίζονται την ίδια τη ΔΕΗ, για να πάρουν τους καλύτερους πελάτες της. Και δεν είναι μόνο αυτό, αλλά έχουμε δυστυχώς, κυρίες και κύριοι συνάδελφοι, το φαινόμενο traders, έμποροι δηλαδή, που είναι απλά γραφεία τα οποία αγοράζουν και πωλούν ενέργεια σε τιμές χονδρικής, να αγοράζουν ενέργεια από τη ΔΕΗ κάτω του κόστους παραγωγής της ΔΕΗ, που πουλά μέσω των δημοπρασιών ενέργειας, και στη συνέχεια να εξάγουν αυτή την ενέργεια και να βγάζουν κέρδος από την ζημιά της ΔΕΗ. Τέταρτον, επιβάλατε τη λεγόμενη «χρέωση προμηθευτή», για να καλύψετε το έλλειμμα για τον ειδικό λογαριασμό του ΛΑΓΗΕ για τις ανανεώσιμες πηγές ενέργειας, που έχει κοστίσει 300 εκατομμύρια ευρώ μέχρι στιγμής στη ΔΕΗ. Πέμπτο και τελευταίο, έχετε προχωρήσει σε ένα σχέδιο πώλησης του 40% των λιγνιτικών μονάδων της ΔΕΗ - τη λεγόμενη αποεπένδυση, όπως την έχετε ονομάσει - το οποίο είναι ένα τόσο καταστροφικό και άστοχο σχέδιο, που μέχρι τώρα έχετε αναβάλει δυο φορές την ημερομηνία για την καταληκτική κατάθεση δεσμευτικών προσφορών, ενώ η ΔΕΗ προσπαθεί - υποτίθεται - να πουλήσει αυτά τα εργοστάσια, πρώτον, για να λύσει το πρόβλημα το ρυθμιστικό, το θεσμικό, δηλαδή να μην έχει το μονοπώλιο στη λιγνιτική παραγωγή, αλλά και δεύτερον και πολύ σημαντικό, γιατί μέσα από αυτή την πώληση προσδοκά να έχει έσοδα, προσδοκά να έχει κάποιο κέρδος και κάποιο έσοδο, που θα τη βοηθήσει από τη μια να κλείσει τρύπες και από την άλλη να βελτιώσει και να εξορθολογήσει την παραγωγή της. Εσείς δεν έχετε ορίσει κατώτατο τίμημα. Αλλά όχι μόνο αυτό, προωθείτε και προωθούσατε την ανάληψη από τη ΔΕΗ μελλοντικών ζημιών, που θα έχουν οι προς πώληση μονάδες, εφόσον εξαγοραστούν από ιδιώτες επενδυτές. Δηλαδή, όχι μόνο δεν έχετε ορίσει ποιο είναι το κατώτατο τίμημα πώλησης, ένα εύλογο τίμημα, ώστε να δούμε ποιο θα είναι το έσοδο, αλλά προσπαθούσατε να υποχρεώσετε τη ΔΕΗ να αναλάβει το 50% των μελλοντικών ζημιών, που θα είχαν οι μονάδες οι οποίες θα πωλούσε. Μόνο μια αριστερή κυβέρνηση και ένας αριστερός Πρωθυπουργός θα μπορούσε να σκεφτεί ένα τέτοιο καταστροφικό σχέδιο για την μεγαλύτερη - επαναλαμβάνω - ενεργειακή εταιρεία στη χώρα και να μην μιλάει κανείς. Βέβαια, όλα αυτά που ανέφερα έχουν στοιχίσει στη ΔΕΗ πάνω από 1 δισεκατομμύριο ευρώ. Αυτό δεν το λέω εγώ. Το λέει ο ίδιος ο πρόεδρος και διευθύνων σύμβουλος της ΔΕΗ σε συνέντευξή του στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», όπου είπε ότι ενέργειες και αποφάσεις δύο Υπουργών της Κυβέρνησης - του παρισταμένου και του προηγούμενου - έχουν στοιχίσει στη ΔΕΗ 1,2 δισεκατομμύρια ευρώ. Λέει, συγκεκριμένα, στη συνέντευξή του για 574 εκατομμύρια ευρώ για την κάλυψη του ελλείματος των ΑΠΕ - του ΕΛΑΠΕ του ειδικού λογαριασμού -315 εκατομμύρια ευρώ από τις δημοπρασίες ενέργειας, που είπα ότι πουλάει η ΔΕΗ στην αγορά ενέργεια κάτω του κόστους και από ΑΔΙ, έναν άλλο μηχανισμό 73 εκατομμύρια ευρώ. Όλα αυτά, λοιπόν, έχουν μια συνέπεια για την εταιρεία. Ποια είναι αυτή η συνέπεια; Η συνέπεια είναι ότι η εταιρεία από μια κερδοφόρα και βιώσιμη εταιρεία, και πολύ κερδοφόρα εταιρεία το 2014, με λειτουργικό περιθώριο κέρδους προ προβλέψεων για επισφάλειες και προ έκτακτων εσόδων 1,5 δισεκατομμυρίου ευρώ και καθαρά κέρδη 137 εκατομμύρια ευρώ - θα το καταθέτω στα Πρακτικά για να το διαβάσετε, κύριε Υπουργέ, αν δεν το έχετε δει τα αποτελέσματα του 2014- το 2017 παρουσίασε λειτουργικό περιθώριο μόλις 500 εκατομμυρίων ευρώ, μειωμένο δηλαδή κατά 65% -70% και ζημιές, εάν εξαιρέσουμε τα έκτακτα έσοδα από ΥΚΩ, υπηρεσίες κοινής ωφελείας, που αφορούσαν τα έτη 2012-2016, 300 εκατομμυρίων ευρώ. Τα καταθέτω στα Πρακτικά. [[Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και δεν είναι μόνο αυτό. Φαίνεται από την πορεία της τιμής της μετοχής στο Χρηματιστήριο Αξιών των Αθηνών ότι η ΔΕΗ στις 8 Σεπτεμβρίου 2014 είχε χρηματιστηριακή αξία 2,6 δισεκατομμύρια ευρώ και αξιολόγηση από τον οίκο αξιολόγησης «STANDARDS & POOR'S» τρεις βαθμίδες παραπάνω από ό,τι είναι σήμερα, B plus, «Β+». Σήμερα, η ΔΕΗ έχει χρηματιστηριακή αξία μόλις 283 εκατομμύρια ευρώ, 80% χαμηλότερη, και αξιολόγηση από τον διεθνή οίκο αξιολόγησης τρεις βαθμίδες χαμηλότερα CC plus, «CC+», και με αρνητική, όπως θα πω παρακάτω και θα αποδείξω, προοπτική για τη βιωσιμότητα και τη λειτουργία της στο μέλλον. Άρα, μέσα σε τρία χρόνια έχετε διαλύσει την εταιρεία, την έχετε καταστήσει ζημιογόνα, βαριά ζημιογόνα. Θα σας πω και για το 2018. Και όχι μόνο αυτό, αλλά και ο λόγος, η αναλογία λειτουργικού περιθωρίου EBITDA προς καθαρό χρέος, από τρεισήμισι φορές που ήταν το 2014, σύμφωνα με την προ δύο ημερών έκθεση της «STANDARDS & POOR'S» έχει πάει πάνω από δέκα φορές, που σημαίνει, σύμφωνα με τη διεθνή βιβλιογραφία, ότι αυτή η εταιρεία ανήκει πια στην κατηγορία των εταιρειών «zombie», όπως λένε οι διεθνείς εκτιμητές. Όλα αυτά, δυστυχώς, αν τα λέγαμε μόνο εμείς ως Αξιωματική Αντιπολίτευση, θα έλεγα να τα συζητήσουμε. Έρχεται, όμως και το επιβεβαιώνει η έκθεση της «STANDARD & POOR'S». Γι' αυτό θα έλεγα να μη βιαστείτε να πανηγυρίσετε γι' αυτά που γράφει. Συγκεκριμένα, αναφέρει μεταξύ πολλών άλλων για τα προβλήματα και την ανησυχία για τις λειτουργικές προοπτικές της εταιρείας και τη βιωσιμότητά της και ότι το 2018 η εταιρεία θα παρουσιάσει λειτουργικό περιθώριο περίπου 390 εκατομμυρίων ευρώ, χαμηλότερο δηλαδή και από αυτό που παρουσίασε πέρσι. Αυτό σημαίνει ότι αν δεν αλλάξει κάτι, αυτό το οποίο εμείς εκτιμούμε είναι ότι η εταιρεία φέτος θα δείξει, προ προβλέψεων για επισφάλειες και προ έκτακτων εσόδων, ζημιές περίπου 400 εκατομμυρίων ευρώ με 500 εκατομμυρίων ευρώ. Δηλαδή η εταιρεία μπαίνει μέσα με τη δική σας διακυβέρνηση, με τους δικούς σας νόμους, με αυτά που εσείς της επιβάλατε περίπου 2 εκατομμύρια ευρώ για κάθε μέρα που λειτουργεί. Καταθέτω στα Πρακτικά την έκθεση της «STANDARD & POOR'S». [[Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βέβαια, δεν είναι μόνο αυτά. Αν ήταν μόνο αυτά, θα μπορούσαμε να τα συζητήσουμε. Εδώ, κύριε Υπουργέ, όμως, αποκαλύπτεται και κάτι άλλο μέσα από τον Εθνικό Ενεργειακό Σχεδιασμό, το σχέδιό σας για την εθνική στρατηγική για την ενέργεια, την οποία παρουσιάσατε και ανακοινώσατε και βγάλατε προς διαβούλευση δύο εβδομάδες πριν. Τι λέτε εκεί; Διαβάζω στη σελίδα 215, στον πίνακα που αναφέρεται η έκθεση αυτή στον ενεργειακό σχεδιασμό. Το 2025, κυρίες και κύριοι συνάδελφοι που είστε από τη δυτική Μακεδονία προβλέπει ο κύριος Υπουργός - και δεσμεύει την Ελλάδα και φυσικά, και την εταιρεία και τη ΔΕΗ - ότι η παραγωγή ηλεκτρικής ενέργειας από στερεά καύσιμα - λιγνίτη θα είναι δέκα χιλιάδες μεγαβατώρες. Συγκεκριμένα, λέει ότι θα είναι δέκα χιλιάδες είκοσι τρεις μεγαβατώρες. Είναι πολύ σημαντικό αυτό, κύριε Υπουργέ. Ακούστε το.
Ναι, αλλά πείτε μας και τη θέση σας.
Θα σας τα πούμε όλα, κύριε συνάδελφε. Καταθέτω το πινακάκι που περιέχεται στον Εθνικό Ενεργειακό Σχεδιασμό που κατέθεσε η Κυβέρνηση ΣΥΡΙΖΑ. [[Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ανατρέχω στον πίνακα παραγωγής των βιομηχανικών μονάδων, των λιγνιτικών μονάδων της ΔΕΗ για να δω τι παρήγαγαν το 2017. Τι διαπιστώνω; Διαπιστώνω ότι η μονάδες, οι οποίες είναι προς αποεπένδυση, κύριε Υπουργέ, παρήγαγαν το 2017 τεσσερισήμισι χιλιάδες μεγαβατώρες. Η νέα μονάδα ΠΤΟΛΕΜΑΪΔΑ 5 που όλοι θέλουμε να ολοκληρωθεί γρήγορα και να μπει στο σύστημα, με περίπου διακόσες πενήντα, διακόσες εξήντα ημέρες λειτουργίας - ισοδύναμες ημέρες, όπως λένε οι τεχνικοί - θα παράγει περίπου τέσσερις χιλιάδες γιγαβατώρες. Σύνολο αυτό μας κάνει οκτώμισι χιλιάδες γιγαβατώρες. Πείτε μου κάτι: Στο Αμύνταιο δύο μονάδες παρήγαγαν χίλιες οκτακόσιες γιγαβατώρες. Οι μονάδες της Καρδιάς παρήγαγαν τέσσερις χιλιάδες γιγαβατώρες και οι μονάδες του Αγίου Δημητρίου παρήγαγαν έξι χιλιάδες γιγαβατώρες. Δηλαδή ένα δυναμικό δέκα χιλιάδες γιγαβατώρες με δώδεκα χιλιάδες γιγαβατώρες θα πρέπει όλο να κλείσει μέχρι το 2025. Υποχρεώνεται, δηλαδή, να κλείσουν όλες οι λιγνιτικές μονάδες, πλην μίας μονάδας του Αγίου Δημητρίου την μονάδα 5, η οποία παράγει περίπου δύο χιλιάδες γιγαβατώρες. Δηλαδή έχουμε δύο χιλιάδες γιγαβατώρες από τη μονάδα 5 και οκτώμισι χιλιάδες γιγαβατώρες τον ιδιωτών που θα πουληθούν εκεί, η ΠΤΟΛΕΜΑΪΔΑ 5. Και θα πρέπει όλες οι άλλες οι μονάδες να κλείσουν. Καταθέτω και το πινακάκι με την παραγωγή των λιγνιτικών μονάδων.
Κύριε Σκρέκα, ολοκληρώστε. Μιλάτε δεκαπέντε λεπτά.
Κάνω το εξής ερώτημα: Έχετε ενημερώσει τους εργαζομένους της ΔΕΗ για τα σχέδιά σας; Έχετε ενημερώσει τους κατοίκους της δυτικής Μακεδονίας, της Πελοποννήσου στη Μεγαλόπολη γι' αυτά τα οποία για άλλη μια φορά έχετε επιβάλλει να εφαρμόσει η ΔΕΗ, την οποία έχετε δέσει χειροπόδαρα με νόμους και Υπουργικές αποφάσεις και την οδηγείτε στην αυτοκαταστροφή; Ή για άλλη μια φορά προσπαθείτε να περάσετε το πρόβλημα στους επόμενους, κλωτσώντας το τενεκεδάκι προς τα πίσω, όπως λέμε; Θα πρέπει να απαντήσετε, κύριε Υπουργέ, αν με τον σχεδιασμό που εσείς έχετε καταθέσει τελικά μπορεί να λειτουργεί έστω και μία μονάδα της ΔΕΗ, εκτός από την ΠΤΟΛΕΜΑΪΔΑ 5 και αν πράγματι η ΔΕΗ θα πρέπει να κλείσει, όχι μόνο τις μονάδες της Καρδιάς, που θα αντικατασταθούν από την ΠΤΟΛΕΜΑΪΔΑ 5, αλλά θα πρέπει να κλείσει μέσα σε πέντε χρόνια και όλες τις μονάδες του Αγίου Δημητρίου, πλην τη μονάδα 5.
Κύριε συνάδελφε, τελειώσατε. Έχετε και δευτερολογία και είναι ήδη δεκαέξι λεπτά που μιλάτε.
Ολοκληρώνω, κύριε Πρόεδρε. Θα κάνω μόνο μία ερώτηση. Ποιο είναι το σχέδιο της Κυβέρνησης που επί τέσσερα χρόνια κυβερνάει αυτή τη χώρα, που επί τέσσερα χρόνια αποφασίζει και νομοθετεί για τη ΔΕΗ; Ποιο είναι το σχέδιο της Κυβέρνησης για τη διάσωση της ΔΕΗ, για την εξασφάλιση της βιωσιμότητας της ΔΕΗ και για να μπορέσει η ΔΕΗ να γίνει πραγματικά αναπτυξιακός πυλώνας και να επιτελέσει τον ρόλο που πρέπει και να έχουμε στην Ελλάδα επιτέλους μία πραγματικά ισχυρή ανάπτυξη, βιώσιμη ανάπτυξη που θα δημιουργεί υψηλά αμειβόμενες θέσεις, σταθερές θέσεις εργασίας, όχι θέσεις των 300 ευρώ και για να μην μεταναστεύουν τα παιδιά μας; Σας ευχαριστώ.
Ευχαριστούμε. Ο συνάδελφος κ. Αντωνιάδης έχει τον λόγο.
Ευχαριστώ, κύριε Πρόεδρε. Κύριε Υπουργέ, πραγματικά περιμένουμε με ιδιαίτερο ενδιαφέρον αυτό ,που ρώτησε ο τομεάρχης, ο κ. Σκρέκας, σχετικά με τον Εθνικό Σχεδιασμό Ενέργειας και το τι πρόκειται να συμβεί το 2025. Επιτέλους, για όλα αυτά τα ερωτήματα, τα οποία θέτουμε, περιμένουμε μία ξεκάθαρη απάντηση. Ελπίζω σήμερα να ριχθεί κάποιο φως. Ξεκινώ, βεβαίως, από την ιδιαίτερη πατρίδα μου, την Φλώρινα, η οποία έχει υποστεί τα πάνδεινα σε σχέση με τη ΔΕΗ. Η Φλώρινα αντιμετωπίζει μία τριπλή κρίση. Ξεκινώ με την πρώτη που είναι η οικονομική κρίση, που αντιμετωπίζει και όλη η Ελλάδα. Η δεύτερη είναι λόγω της οικονομικής αιμορραγίας προς τα Σκόπια και η τρίτη λόγω της κατάρρευσης της ΔΕΗ. Από τα λεγόμενα αντιλαμβάνεστε πως η περιοχή έχει μία σχέση ζωής με την επιχείρηση και οι επιπτώσεις μίας πιθανής κατάρρευσης θα είναι ολέθριες και για την περιοχή και για ολόκληρη τη χώρα. Αναφέρω μόνο ένα στοιχείο. Στο ΑΕΠ της περιοχής προ κρίσης η ΔΕΗ και γενικότερα το θέμα της ενέργειας κατείχε το 33%. Σήμερα, λόγω της κρίσης, επειδή μειώθηκε και το υπόλοιπο ΑΕΠ, κατέχει το 40% στο ΑΕΠ της δυτικής Μακεδονίας. Αυτό το 40%, δηλαδή ο πλασματικός πλούτος, διαχέεται σε όλη τη χώρα, αλλά χρεώνεται και πιστώνεται στη δυτική Μακεδονία. Το αποτέλεσμα είναι όλα αυτά τα χρόνια, απ' όλα τα πακέτα και τα προγράμματα ΕΣΠΑ να έχουμε και λιγότερες θέσεις εργασίας στα προγράμματα για την καταπολέμηση της ανεργίας και δεκάδες εκατομμύρια λιγότερα από τα προγράμματα ΕΣΠΑ και μικρότερη επιδότηση στον επενδυτικό νόμο και μικρότερες επιδοτήσεις σε όλα τα αγροτικά αναπτυξιακά. Γενικά η περιοχή, εξαιτίας της παρουσίας της ΔΕΗ, χάνει δεκάδες εκατομμύρια, κάτι το οποίο δεν γνωρίζει η υπόλοιπη Ελλάδα και ίσως δεν όφειλε και να το γνωρίζει, γιατί δεν την ενημέρωσε κανείς. Η ΔΕΗ, λοιπόν, χρωστάει στην περιοχή. Πώς θα μπορέσει, όμως, να τα ανταποδώσει όταν την έχετε μετατρέψει σε κουφάρι; Η ΔΕΗ επιδοτεί με 740 εκατομμύρια ευρώ κατ' έτος την ηλεκτροδότηση των νησιών. Η ΔΕΗ επιδοτεί το κοινωνικό τιμολόγιο. Επιδοτεί όλους τους νομούς της χώρας, αφού για να φτάσει το ρεύμα από την Φλώρινα στην Αθήνα από 0,03 ευρώ η κιλοβατώρα, περίπου τριπλασιάζεται και φτάνει στα 0,09 ευρώ. Παρ' όλα αυτά ο Αθηναίος και ο Λαρισαίος πληρώνουν το ίδιο ρεύμα στην ίδια τιμή με τον Φλωρινιώτη και τον Κοζανίτη που το παράγει. Σ' αυτόν τον τόπο, λοιπόν, που η Φλώρινα και η Κοζάνη και η Μεγαλόπολη έχουν προσφέρει τόσα πολλά στην εκβιομηχάνιση της χώρας, έχουν πάρει τα ελάχιστα. Ενδεικτικά αναφέρουμε, για να γνωρίζει το πανελλήνιο, ότι από τα 130 δισεκατομμύρια ευρώ πλούτου περίπου που παράχθηκαν στην περιοχή της δυτικής Μακεδονίας, στα εξήντα αυτά χρόνια περίπου, η περιοχή πήρε μόνο 300 εκατομμύρια ευρώ. Όχι 10%, ούτε 1%, αλλά 0,2% πήρε. Υπάρχουν, λοιπόν, τρεις σοβαρότατες εκκρεμότητες στην περιοχή, που έχουν άμεση σχέση με τη ΔΕΗ, η οποία, αν συνεχίσει έτσι, δεν θα μπορεί να ανταποκριθεί στις υποχρεώσεις της. Για την μετεγκατάσταση των Αναργύρων, επί τέσσερα χρόνια έχουν γίνει ελάχιστα πράγματα. Αν δεν είχε μεσολαβήσει η κατολίσθηση τον Ιούνιο του 2017, δεν θα είναι προχωρήσει σχεδόν τίποτα. Οι κάτοικοι δικαίως έλεγαν ότι κινδυνεύουν. Έγινε αυτή η κατολίσθηση. Έχει περάσει ενάμισης χρόνος και ακόμα δεν έχει ψηφιστεί η απαλλοτρίωση ούτε το προεδρικό διάταγμα. Στα Βαλτόνερα οι κάτοικοι διαλαλούν παντού ότι υπάρχει σοβαρός κίνδυνος. Υπάρχουν μελέτες από το ΑΠΘ, του κ. Λέκκα από το ΙΓΜΕ, στις οποίες αναφέρεται ότι η μεγαλύτερη υπαιτιότητα είναι της ΔΕΗ. Από τη ΔΕΗ, όμως, και από την Κυβέρνηση υπάρχει μια αδιαφορία, υπάρχει σιωπή. Δεν υπάρχει τίποτα, έστω μια ανταπόκριση. Σας ερωτούμε: Θα κάνετε κάτι; Υπάρχει για εσάς θέμα Βαλτονέρων; Υπάρχει θέμα Αναργύρων; Έρχομαι και σε ένα τελευταίο ζήτημα, στο ζήτημα της Αχλάδας, όπου δραστηριοποιείται ο ιδιώτης. Δεν είμαστε κατά της δραστηριοποίησης του ιδιώτη, αλλά εκεί χρειάζεται και μια παρέμβαση και εγγύηση της πολιτείας να βρεθεί μια χρυσή τομή. Θα υπάρχει κάποια πρωτοβουλία; Τελευταίος έρχεται ο ΑΗΣ Αμυνταίου. Είχαμε μια συζήτηση στην επιτροπή. Δεν νομίζω να κατάλαβε κανείς ποια είναι η θέση σας. Δεν ξέρω εάν ισχύει αυτό: Χθες πήρατε μια απόφαση και δώσατε παράταση από τις δεκαεπτάμισι χιλιάδες στις τριάντα δύο χιλιάδες; Αν έγινε κάτι τέτοιο, είναι τουλάχιστον ένα μικρό θετικό βήμα, το οποίο, βεβαίως, δεν ξέρουμε αν είναι νόμιμο, παράτυπο, παράνομο. Όμως, εν πάση περιπτώσει, θα καλύπτει τουλάχιστον όλα τα στελέχη της ΔΕΗ για να μπορέσουν να υπογράφουν και να υπάρχει μια νομότυπη τουλάχιστον λειτουργία. Αυτό το οποίο, όμως, θέλουμε να ρωτήσουμε συγκεκριμένα είναι το εξής: Ώσπου να εξαντληθούν οι επόμενες δέκα χιλιάδες ώρες, θα προχωρήσει ο ανοικτός διαγωνισμός, ο οποίος θέλει τουλάχιστον έναν χρόνο; Υπάρχει κίνδυνος προσφυγής από κάποιους ανταγωνιστές; Κύριε Πρόεδρε, θα πάρω, αν μου επιτρέπετε, και την παράταση και δεν θα μιλήσω ξανά. Θα ολοκληρώσω τώρα. Κύριε Υπουργέ, αναφέρθηκε και από τον εισηγητή μας ότι υπάρχει ένα πρόγραμμα εξυγίανσης της ΔΕΗ. Εδώ δεν ξέρουμε τι ισχύει τελικά. Οι απόψεις είναι διφορούμενες μεταξύ του Υπουργείου και του πρόεδρου της ΔΕΗ. Μέσα αναφέρεται ότι θα αποχωρήσουν τέσσερις χιλιάδες εργαζόμενοι. Ο πρόεδρος λέει ότι δεν υπάρχει τέτοια ανάγκη. Λέει ότι πρέπει, τουλάχιστον, να ανακτήσει 1.000.000.000 ευρώ από τις ληξιπρόθεσμες οφειλές, οι οποίες από 1.000.000.000 ευρώ που ήταν το 2014, σήμερα έφτασαν στα 3.000.000.000 ευρώ. Και, βέβαια, υπάρχουν κάποιοι συμπολίτες μας, οι οποίοι δεν μπορούν να πληρώσουν κι έχουν τις ρυθμίσεις και πολύ σωστά τις έχουν. Κάποιοι, όμως, εσκεμμένα δεν πληρώνουν. Προβλέπει και αύξηση του τιμολογίου του ρεύματος και, βέβαια, να καταργηθούν και κάποιες επιβαρύνσεις, τις οποίες έχει επιβάλλει η Κυβέρνηση και έχει επιβαρυνθεί η ΔΕΗ. Ήθελα, επίσης, να ρωτήσω τι γίνεται με τη λιγνιτική μονάδα Μελίτης Μεγαλόπολης. Τι πρόκειται να γίνει; Αυτήν τη στιγμή υπάρχει ένα προσωρινό συμβούλιο, στο οποίο συμμετέχουν κομματικά στελέχη ΣΥΡΙΖΑ - ΑΝΕΛ από τους εργαζόμενους, οι οποίοι δεν γνωρίζουν ακριβώς με ποιον τρόπο πρέπει να λειτουργήσει μια εταιρεία και, εν πάση περιπτώσει, κινούνται στον αυτόματο πιλότο. Ολοκληρώνω για να μην επιβαρύνω με πολλές ερωτήσεις, γιατί θα ήθελα απαντήσεις στις συγκεκριμένες, για τα Βαλτόνερα, το ΑΗΣ Αμυνταίου, την Αχλάδα και τους Αναργύρους. Η κατάσταση, κύριε Υπουργέ, δεν είναι ρόδινη. Είπαμε από την αρχή - και θέλω να είμαι ξεκάθαρος - μας ενδιαφέρει μια βιώσιμη και υγιής ΔΕΗ, η οποία χρωστάει πολλά στην περιοχή της Φλώρινας και μπορεί να προσφέρει πολλά και στην ηλεκτροδότηση της χώρας. Δυστυχώς, η μέχρι τώρα πολιτική σας έχει δείξει ότι βαδίζετε χωρίς σχέδιο. Κυριολεκτικά και μεταφορικά σέρνεστε και αντί να λύνετε τα προβλήματα που υπάρχουν , με τη συμπεριφορά σας και με την αδιαφορία σας, σωρεύετε καινούρια. Σε ό,τι θετικό ακούσουμε από εσάς να ανακοινώνετε, συγκεκριμένο και ξεκάθαρο μέτρο, είμαστε εδώ για να βοηθήσουμε. Δεν πρόκειται, όμως, να επιτρέψουμε περαιτέρω απαξίωση της ΔΕΗ, η οποία προμηνύει δεινά για όλη τη χώρα. Θα ήθελα να αναφέρω εδώ και ένα άλλο σοβαρό θέμα και κλείνω με αυτό, κύριε Υπουργέ. Υπάρχει και το θέμα το περιβαλλοντικών αποκαταστάσεων από τις βλάβες που δημιουργεί η ΔΕΗ στο περιβάλλον. Δεν υπάρχουν χρήματα. Αυτά κοστολογούνται σε μερικά δισεκατομμύρια. Πρέπει, επιτέλους, να ληφθεί και μια μέριμνα γι' αυτό. Εάν πτωχεύσει η ΔΕΗ ή αν δεν υπάρξει, ποιος θα αναλάβει αυτό το κόστος των περιβαλλοντικών επιπτώσεων και αποκαταστάσεων, τα οποία είναι τεράστιας σημασίας για τις περιοχές, στις οποίες δραστηριοποιείται η ΔΕΗ; Ευχαριστώ.
Ευχαριστώ, κύριε συνάδελφε. Ο συνάδελφος κ. Γεώργιος Βλάχος έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, αποτελεί κοινό τόπο ότι η μεγαλύτερη βιομηχανική επιχείρηση της χώρας, η πάλαι ποτέ κραταιά ΔΕΗ, βαδίζει σήμερα επί ξυρού ακμής, καθώς κινδυνεύει να καταρρεύσει, προκαλώντας τεράστια ζημιά στην ελληνική οικονομία. Τα οικονομικά στοιχεία καταδεικνύουν ότι μέσα σε μόλις τρία χρόνια το λειτουργικό περιθώριο της εταιρείας μειώθηκε κατά 64%, η χρηματιστηριακή της τιμή κατά 84% - μόλις σε τρία χρόνια, επαναλαμβάνω - ενώ τα ληξιπρόθεσμά της υπερτριπλασιάστηκαν. Εάν αυτό, κύριε Υπουργέ, δεν είναι απαξίωση της επιχείρησης, τότε και οι έννοιες έχουν χάσει την αξία τους. Τα οικονομικά στοιχεία καταδεικνύουν, λοιπόν, τη σκληρή πραγματικότητα. Το γεγονός αυτό, όμως, δείχνει να μην ανησυχεί την Κυβέρνηση, καθώς και τη διορισμένη από αυτήν διοίκηση της ΔΕΗ, η οποία μάλιστα ψελλίζει δηλώνοντας ικανοποιημένη. Κυρίες και κύριοι συνάδελφοι, είναι προφανές ότι οι ανεύθυνοι, επιπόλαιοι και τυχοδιωκτικοί χειρισμοί της Κυβέρνησης και της διορισμένης - προφανώς - από αυτήν διοίκησης της ΔΕΗ σε κρίσιμα θέματα έχουν οδηγήσει την επιχείρηση στο χείλος του γκρεμού. Τα στοιχεία που παρουσίασαν οι προηγούμενοι συνάδελφοι και ο εισηγητής μας αποτυπώνουν ξεκάθαρα ότι η τραγική πορεία της εταιρείας συνεχίζεται επιταχυνόμενη και αν δεν αλλάξει κάτι σύντομα, τότε θα αποβεί μοιραία. Από την πλευρά μου, κύριε Υπουργέ, θα ήθελα να σταθώ σε τρία σημαντικά ζητήματα, για τα οποία θα θέλαμε να πάρουμε απαντήσεις. Πρώτον, σε σχέση με την πώληση του λιγνιτικού παραγωγικού δυναμικού, δεδομένου ότι στον σχετικό νόμο δεν προβλέπεται κατώτατο αποδεκτό τίμημα, πώς διασφαλίζετε ότι τα προς πώληση ορυχεία και οι προς πώληση σταθμοί παραγωγής της ΔΕΗ δεν θα εκποιηθούν έναντι ευτελούς ή και μηδενικού ανταλλάγματος; Η σημερινή χρηματιστηριακή αξία της ΔΕΗ των 285.000.000 ευρώ, έναντι περίπου 9.000.000.000 ευρώ αναπόσβεστων παγίων, μόνο αισιόδοξες εκτιμήσεις δεν επιτρέπει. Επίσης, με δεδομένους τους σοβαρούς περιορισμούς που τίθενται στη λειτουργία των λιγνιτικών μονάδων που απομένουν στη ΔΕΗ - Αμύνταιο, Καρδιά, Άγιος Δημήτριος - για περιβαλλοντικούς λόγους,περιορισμός ωρών λειτουργίας και λοιπά, έχουν δρομολογηθεί από τη διοίκηση της ΔΕΗ οι αναγκαίες δράσεις, ώστε να διασφαλιστεί η λειτουργία αυτών των λιγνιτικών σταθμών κατά την κρίσιμη για το ηλεκτρικό σύστημα της χώρας χρονική περίοδο 2019-2022; Εάν ναι, ποιες είναι οι συγκεκριμένες δράσεις; Οι αποδεκτές, πάντως, από την Ευρωπαϊκή Επιτροπή δεκαεφτάμισι χιλιάδες ώρες λειτουργίας των Μονάδων 1 και 2 του ΑΗΣ Αμύνταιου έχουν ήδη εξαντληθεί, ενώ στις Μονάδες 1 έως 4 του ΑΗΣ Καρδιάς εξαντλούνται στις αρχές της ερχόμενης άνοιξης. Επειδή η μέχρι σήμερα πρακτική σας έχει δείξει ότι παρά τους όποιους λεονταρισμούς σας - εν προκειμένω ότι οι Μονάδες θα συνεχίσουν να λειτουργούν μέχρι του ορίου των τριάντα δύο χιλιάδων ωρών - στο τέλος συμμορφώνεστε πάντοτε με τις απαιτήσεις της Ευρωπαϊκής Ένωσης, πώς θα προστατεύσετε τα διευθυντικά στελέχη των πιο πάνω σταθμών από τυχόν ποινικές ευθύνες και πώς θα διασφαλίσετε την ενεργειακή επάρκεια της χώρας; Όσον αφορά στις Μονάδες 1 έως 4 του ΑΗΣ Αγίου Δημητρίου, η εγκληματική ολιγωρία της διοίκησης της ΔΕΗ έχει οδηγήσει σε τραγικές καθυστερήσεις τα έργα της αποθείωσης καθώς για τις Μονάδες 3 και 4 δεν έχει γίνει ακόμα η ανάθεση, ενώ για τις Μονάδες 1 και 2 δεν έχει γίνει καν η προκήρυξη του σχετικού διαγωνισμού. Με δεδομένο ότι η ολοκλήρωση των υπ' όψιν έργων απαιτεί τριάντα και πλέον μήνες από την υπογραφή της σύμβασης - για την υγρή αποθείωση που έχει επιλεγεί για τις Μονάδες 3 και 4- , η καταληκτική ημερομηνία του Ιουνίου του 2020, που θέτει η Ευρωπαϊκή Ένωση για την περιβαλλοντική αναβάθμιση των Μονάδων, είναι αδύνατον να τηρηθεί και αυτό θα οδηγήσει στο κλείσιμό τους, γεγονός που σε συνδυασμό με τη βέβαιη καθυστέρηση της έναρξης λειτουργίας της Μονάδας 5 του ΑΗΣ Πτολεμαΐδας πέραν του 2020- ίσως το πρώτο εξάμηνο του 2021- θα αφήσει τη ΔΕΗ πρακτικά χωρίς λιγνιτική παραγωγή. Θα λειτουργεί, όταν λειτουργεί μόνο η Μονάδα 5 του ΑΗΣ Αγίου Δημητρίου. Θα στείλει στην ανεργία χιλιάδες εργαζόμενους στους σταθμούς τους οποίους ανέφερα πιο πάνω και στα ορυχεία. Θα οδηγήσει την ευρύτερη περιοχή Πτολεμαΐδας - Κοζάνης σε μαρασμό και θα δυναμιτίσει την ενεργειακή επάρκεια της χώρας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα αξιοποιήσω και τη δευτερολογία μου, για να ολοκληρώσω την πρότασή μου. Δεύτερον, σε σχέση με τη βιωσιμότητα του χρέους, το 2017 το λειτουργικό περιθώριο της ΔΕΗ ήταν μόλις 520.000.000 ευρώ και το δε καθαρό χρέος 3.950.000.000, που διαμορφώνει τον λόγο καθαρού χρέους προς ΕBIΤDA περίπου στο 7,5, γεγονός που καθιστά την εταιρεία μη βιώσιμη. Αλήθεια, ποια είναι η εκτίμηση των υπ' όψιν μεγεθών για την τριετία 2018-2020 και ποιες δράσεις σκοπεύετε να αναλάβετε για να αναστρέψετε αυτήν την κατάσταση; Πώς ποσοτικοποιείται για την τριετία 2018-2020 η αρνητική επίπτωση στο περιθώριο ΕBIΤDA από την υποχρεωτική μείωση του μεριδίου της ΔΕΗ στην αγορά, εξαιτίας των μνημονιακών δεσμεύσεων πώλησης λιγνιτικών παγίων, απώλεια του 50% της λιγνιτικής παραγωγής της λιανικής αγοράς; Υπάρχει συγκεκριμένος και ρεαλιστικός σχεδιασμός ανάκτησης των απωλειών αυτών με μετρήσιμα αποτελέσματα και, αν ναι, ποιος είναι αυτός ο σχεδιασμός; Τρίτον, αναφορικά με τις ληξιπρόθεσμες οφειλές πελατών. Έχουν καταστεί χιονοστιβάδα που απειλεί να οδηγήσει τη ΔΕΗ - αν δεν το έχει κάνει δηλαδή - με χρεοκοπία. Επειδή κατά καιρούς η διοίκηση της ΔΕΗ αναφέρεται σε μεγαλεπήβολες δράσεις που δήθεν έχει αναλάβει, χωρίς όμως ποτέ να ποσοτικοποιεί τα αποτελέσματά τους, υπάρχουν απτά, μετρήσιμα αποτελέσματα αύξησης των εισπράξεων από τη διαχείριση των οφειλών από την εταιρεία «QUALCO», στην οποία ανατέθηκε η παροχή εξειδικευμένων υπηρεσιών υποστήριξης της ΔΕΗ στη διαχείριση των ληξιπρόθεσμων οφειλών; Αν ναι, ποιο είναι το αυξημένο μέχρι σήμερα ποσοστό εισπράξεων και επομένως η αντίστοιχη μείωση των ληξιπρόθεσμων οφειλών; Αληθεύει ή όχι ότι η σύμβαση που υπέγραψε η ΔΕΗ με την εταιρεία «QUALCO» παρέχει στην τελευταία την αποκλειστική ευχέρεια επιλογής πελατών με ληξιπρόθεσμες οφειλές, με τους οποίους θα ασχοληθεί, με αποτέλεσμα να επιλέγονται μόνο αυτό που λέμε «εύκολες περιπτώσεις» και η εταιρεία να εισπράττει αυξημένες αμοιβές; Ο σκληρός πυρήνας, όμως, των ληξιπρόθεσμων οφειλών προς τη ΔΕΗ όχι μόνον δεν μειώνεται, αλλά διογκώνεται. Κυρίες και κύριοι συνάδελφοι, καταλήγω. Κύριε Υπουργέ, σήμερα, με την αφορμή που σας δίνει η Αξιωματική Αντιπολίτευση πρέπει να απαντήσετε στα συγκεκριμένα ερωτήματα που σας θέτουμε, καθώς το ζήτημα είναι πολύ σοβαρό. Από την πλευρά μας, εκείνο για το οποίο μπορούμε να σας διαβεβαιώσουμε είναι ότι οι καταστροφικές πράξεις ή παραλείψεις των υπευθύνων είτε οφείλονται σε ανεπάρκεια είτε σε σκοπιμότητα είναι αναγκαίο να ελεγχθούν και θα ελεγχθούν. Αυτό σημειώνω ότι δεν έχει την έννοια καμμίας απειλής, για να μην καταλήξετε σε εύκολα συμπεράσματα. Είναι η ευθύνη που νιώθει η Νέα Δημοκρατία, η Αξιωματική Αντιπολίτευση, ένα κόμμα ευθύνης διαχρονικά απέναντι στην κοινωνία, αφού η εταιρεία, η μεγάλη ΔΕΗ, όπως είπαμε και όπως δείχνουν τα στοιχεία, όπως δείχνουν τα μεγέθη, από μια κορυφαία επιχείρηση σήμερα συνεχώς καταρρέει και αναζητεί ρόλο για την επόμενη μέρα. Και επειδή - και με αυτό θα κλείσω - σήμερα το πρωί δυστυχώς ένας συμπολίτης μας στο Στρατόπεδο Καποτά έχασε τη ζωή του, γιατί το σπιτάκι που έμενε δεν είχε ρεύμα, επιλέξτε επιτέλους τι ρόλο θέλετε για τη ΔΕΗ. Θα κάνει η ΔΕΗ την κοινωνική πολιτική ή η Κυβέρνηση; Και γιατί στρέφετε τους πολίτες ενάντια στη ΔΕΗ κάθε φορά που νιώθει ότι αδικείται. Εν κατακλείδι, επιτέλους η Κυβέρνηση θα αναλάβει τις ευθύνες της απέναντι σε αυτό το κορυφαίο πρόβλημα που αναδεικνύουμε σήμερα, αλλά και καθημερινά αναδεικνύει ολόκληρη η κοινωνία; Σας ευχαριστώ.
Σας ευχαριστώ, κύριε συνάδελφε. Τον λόγο έχει ο συνάδελφος κ. Χρήστος Μπουκώρος.
Κύριε Υπουργέ, η κατάσταση της ΔΕΗ, της μεγαλύτερης επιχείρησης ενέργειας της χώρας, δεν είναι ένα ζήτημα αμιγώς τεχνοκρατικό, το οποίο μπορεί να απασχολεί τη συζήτηση σήμερα στη Βουλή, κάποιες συζητήσεις στα διοικητικά συμβούλια της επιχείρησης ή κάποιες συζητήσεις σε κυβερνητικές επιτροπές και υπουργικά συμβούλια. Η κατάσταση στη ΔΕΗ έχει αποτύπωμα στην καθημερινότητα των πολιτών και των επιχειρήσεων της χώρας. Είναι η πρώτη φορά, κύριε Υπουργέ, που καταγράφεται τέτοια μαζική δραστηριότητα εισπρακτικών εταιρειών για το πλατύ καταναλωτικό κοινό. Δεχόμαστε καθημερινά διαμαρτυρίες από συμπολίτες ότι δέχονται οχλήσεις από εισπρακτικές εταιρείες, ακόμα και για οφειλές της τάξης των 150 και 200 ευρώ κ.λπ.. Αυτό δεν έχει ξανασυμβεί στην ιστορία της ΔΕΗ. Μη μας πείτε ότι από τη μία σας κατηγορούμε για εκτίναξη των ληξιπρόθεσμων στα 3.000.000.000 ευρώ και από την άλλη ότι χρησιμοποιείτε εισπρακτικές εταιρείες, γιατί αυτό είναι αποτέλεσμα της πολιτικής σας. Η ίδια η πολιτική σάς ανάγκασε να επιστρατεύσετε τις εισπρακτικές εταιρείες, λες και οι Έλληνες πολίτες δεν έχουν να αντιμετωπίσουν το βάρος της πίεσης για τις οφειλές στο δημόσιο, στις τράπεζες και τα κόκκινα δάνεια, όπως και τα ασφαλιστικά ταμεία. Έπρεπε και η διαχείριση της ΔΕΗ να μας φτάσει στο σημείο να βάλουμε εισπρακτικές εταιρείες να ενοχλούν καθημερινά τους Έλληνες πολίτες. Αυτό, όμως, κύριε Υπουργέ, είναι καθαρά αποτέλεσμα της πολιτικής των δικών σας κυβερνήσεων. Σας τα εξήγησε πάρα πολύ καλά ο κ. Σκρέκας. Εγώ συνοπτικά θα πω το εξής: Πώς να μη βάλετε εισπρακτικές εταιρείες, που τηλεφωνούν και ενοχλούν καθημερινά εκατοντάδες χιλιάδες νοικοκυριά, όταν μόλις σε τρία χρόνια το λειτουργικό περιθώριο της ΔΕΗ έχει μειωθεί κατά 64%, η χρηματιστηριακή αξία της ΔΕΗ έχει μειωθεί κατά 80% περίπου ενώ τα ληξιπρόθεσμα από 1.000.000.000 ευρώ προσέγγισαν τα 3.000.000.000 ευρώ. Και ενώ συμβαίνουν όλα αυτά, αποφασίζετε για το πρωτοφανές. Νομίζω ότι αυτό δεν έχει συμβεί σε καμμία φάση της οικονομικής ιστορίας της χώρας, αλλά και παγκοσμίως. Αποφασίζει η ΔΕΗ - δική σας Κυβέρνηση - να εκχωρήσει το μισό πελατολόγιο χωρίς κάποιο αντάλλαγμα. Αυτό ουδέποτε συνέβη σε κρατική εταιρεία, σε ιδιωτική εταιρεία, σε ιδιωκρατική εταιρεία. Ποτέ, καμμία διοίκηση επιχείρησης δεν αποφάσισε να εκχωρήσει με μηδενικό αντάλλαγμα το πελατολόγιό της. Όλες οι επιχειρήσεις, οποιασδήποτε μορφής, κύριε Υπουργέ, αγωνίζονται και ανταγωνίζονται παγκοσμίως και διαχρονικά για να αυξήσουν το πελατολόγιό τους και όταν αποφασίσουν να εκχωρήσουν ένα κομμάτι από την πίτα που τους αναλογεί, το κάνουν με παχυλά ανταλλάγματα. Εσείς τι ακριβώς κάνετε; Και δεν είναι μόνο η συγκεκριμένη απόφασή σας για τις μονάδες λιγνίτη, για τις οποίες ο κ. Αντωνιάδης και ο κ. Σκρέκας έθεσαν τις ενστάσεις τους. Πραγματικά, όμως, η ελληνική κοινή γνώμη πάγωσε όταν πληροφορήθηκε πριν από λίγους μήνες ότι, ενώ η ΔΕΗ μεταβάλλεται αργά, αλλά σταθερά, σε ένα επιχειρηματικό «κουφάρι», η Κυβέρνησή σας αποφασίζει να εξαγοράσει μία εμπορική εταιρεία ενέργειας στα γειτονικά Σκόπια λίγο πριν το δημοψήφισμα. Έναντι υψηλού τιμήματος αποφασίζει να αγοράσει ένα άλλο μικρότερο «κουφάρι» της γειτονικής χώρας με χρέη και χωρίς καμμία επιχειρηματική προοπτική. Παγώνει ακόμα περισσότερο η κοινή γνώμη, όταν μαθαίνει ότι αυτή η εταιρεία ανήκει στον αντιπρόεδρο της κυβέρνησης της γειτονικής χώρας. Δεν έχουν δοθεί επαρκείς εξηγήσεις. Θα μου πείτε, θα πέσει έξω η ΔΕΗ από τα 5.000.000 ευρώ; Όχι, αλλά είναι μία πολύ συγκεκριμένη απόδειξη για τον τρόπο που διαχειρίζεστε τα πράγματα. Και θα κλείσω την τοποθέτησή μου, κύριε Υπουργέ, λέγοντας και πάλι ότι τα όσα αποφασίζει η διοίκηση της ΔΕΗ, η Κυβέρνηση δηλαδή, έχουν άμεσο αποτύπωμα και στην παραγωγική βάση της χώρας και στους πολίτες. Θα σας αναφέρω δύο μικρά παραδείγματα της εκλογικής μου περιφέρειας, της Μαγνησίας, για να δείτε ότι η ΔΕΗ συρρικνώνεται και σε παρουσία και σε υποδομές και είναι και αυτά απόδειξη της κατάστασης στην οποία έχει περιέλθει η επιχείρηση. Μόλις πριν από λίγες ημέρες, ο περιφερειακός διευθυντής της Λαμίας πρότεινε το κλείσιμο και τη μεταφορά του κλιμακίου του ΔΕΔΗΕ της περιοχής Αλμυρού, που είναι μία περιοχή με μεγάλη παραγωγική βάση, με μεγάλες βιομηχανίες, πάρα πολλές βιοτεχνίες και πολύ σημαντική αγροτική παραγωγή. Βεβαίως, αυτή η πρόταση γίνεται στην προσπάθεια περιστολής των λειτουργικών εξόδων, αλλά οι παρεμβάσεις του οργανισμού του ΔΕΔΗΕ είναι αναγκαίες. Συγκεκριμένα, όταν ο πολίτης πληρώνει πολύ ακριβή την ενέργεια και πλέον θα χρειάζονται δύο και τρεις ώρες για να παρέμβουν στα απομακρυσμένα σημεία, αντιλαμβάνεστε ότι οι ακριβές υπηρεσίες που πληρώνει ο πολίτης δεν έχουν καμμία ανταπόδοση. Αναγκάζεστε να κάνετε τέτοιες περιστολές λειτουργικών εξόδων εξαιτίας της κατάστασης στην οποία έχει περιέλθει η επιχείρηση. Επίσης, υπάρχουν και τα έργα μικρής σημασίας, όπως η σύνδεση των νησιών γενικά. Εγώ θα σας πω ένα παράδειγμα για τις βόρειες Σποράδες, κύριε Υπουργέ, που είναι πραγματικά τουριστικός πυλώνας της χώρας και από τους πιο σημαντικούς τουριστικούς προορισμούς. Εδώ και δύο χρόνια εκκρεμούσε η μελέτη για την πόντιση του πέμπτου καλωδίου, προκειμένου να εξασφαλιστεί η ενεργειακή επάρκεια των βορείων Σποράδων. Καθυστερούσε λιμνάζοντας σε κάποια συρτάρια του Υπουργείου Εμπορικής Ναυτιλίας, που πρέπει να δώσει τις σχετικές άδειες. Έκανα μία σειρά κοινοβουλευτικών παρεμβάσεων και ξεμπλοκάρισε το θέμα εκεί. Τα χρήματα υπάρχουν. Οι μελέτες υπάρχουν, αλλά δεν εγκρίνονται. Έχει τα χρήματα ο ΔΕΔΗΕ, για να κάνει το έργο, δηλαδή να ποντίσει ένα πέμπτο καλώδιο από το Πήλιο, ώστε να έχει ενεργειακή επάρκεια η Σκιάθος, η Σκόπελος και η Αλόννησος που βρίσκονται σε οριακά σημεία, κύριε Υπουργέ και δεν ξέρουμε τι θα γίνει την επόμενη τουριστική σεζόν. Καταγράφω, επίσης, ότι ενώ το έργο έπρεπε να ξεκινήσει φέτος, είναι αβέβαιο αν θα ξεκινήσει ακόμα και το 2020. Ποιος αναλαμβάνει την ευθύνη για να εξασφαλίσει την ενεργειακή επάρκεια, ιδιαίτερα σε τέτοιες περιοχές, όπως είναι τα νησιά των βορείων Σποράδων, που φέρνουν συνάλλαγμα στη χώρα, κύριε Υπουργέ; Πρόκειται για έναν από τους πιο σημαντικούς τουριστικούς προορισμούς της χώρας και οι υπηρεσίες, τα Υπουργεία καθυστερούν, «πέρα βρέχει» σαν να μη συμβαίνει τίποτα. Μπλακ άουτ σε νησιά έχουν σημειωθεί πολλά κατά καιρούς. Όμως, το να γνωρίζεις ότι βρίσκεσαι σε οριακά σημεία από πλευράς παροχής ενέργειας, να έχεις τα χρήματα να γίνει το έργο και να καθυστερούν οι μελέτες και οι εγκρίσεις σε κάποια Υπουργεία, αυτό είναι ασύλληπτη ανευθυνότητα. Κατά συνέπεια, κύριε Υπουργέ, κλείνω με την επισήμανση ότι και οι παραγωγικές μονάδες κοιτούν με δικαιολογημένη αγωνία την πορεία της ΔΕΗ, γιατί εξαρτούν την παρουσία τους και την ανάπτυξή τους από την κατάσταση της ΔΕΗ. Θα έλεγα, λοιπόν, ότι οι φόβοι της Νέας Δημοκρατίας, όπως εκφράζονται από τις τοποθετήσεις των συναδέλφων, είναι βάσιμοι και ότι δεν έχετε άλλο χρόνο. Δεν έχετε άλλο χρόνο ούτε για τη ΔΕΗ. Σας ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο εκπαιδευτικοί συνοδοί τους από το Πρότυπο Γυμνάσιο Ζωσιμαίας Σχολής Ιωαννίνων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος κ. Κωνσταντίνος Κατσαφάδος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το 2014 είχε γραφτεί ένα πολύ ενδιαφέρον άρθρο με τίτλο «Η ιστορική σημασία της μάχης για τη ΔΕΗ». Εκεί ο συγγραφέας, μεταξύ άλλων τονίζει ότι ακριβώς εξήντα τέσσερα χρόνια μετά την ίδρυση της εταιρείας έρχεται στη Βουλή νόμος, ο οποίος προβλέπει την ιδιωτικοποίηση, καλύτερα την εκποίηση των «φιλέτων» της ΔΕΗ, των πιο παραγωγικών μονάδων, των λιγνιτικών πεδίων, των υδροηλεκτρικών εργοστασίων, των φραγμάτων, ενός πλούτου που είναι εξαιρετικά δύσκολο κάποιος να τον κοστολογήσει, γιατί θέλουν να πάρουν έτοιμα τα εργοστάσια παραγωγής και δωρεάν τον ορυκτό πλούτο, τον εθνικό μας πλούτο και μάλιστα έναντι ενός ευτελούς τιμήματος, που μπορεί να συγκριθεί με το κόστος κατασκευής ενός μονάχα υδροηλεκτρικού σταθμού. Πρόκειται για αετονύχηδες, για αεριτζήδες, παρά για επενδυτές. Καταλήγει ο συγγραφέας εκείνου του κειμένου: «Σήμερα καλούμαστε να υπερασπιστούμε, όχι μόνο το ιερό δικαίωμα των εργαζομένων στην εργασία, αλλά και το δικαίωμα του ελληνικού λαού να διατηρήσει τον έλεγχο και την ιδιοκτησία μιας επιχείρησης που στήθηκε από το δικό του υστέρημα και τον δικό του ιδρώτα πριν από εξήντα τέσσερα χρόνια. Για όλους τους παραπάνω λόγους αποτελεί έγκλημα οικονομικό και εθνικό η εκποίηση και τελικώς η διάλυση της ΔΕΗ». Τάδε έφη Αλέξης Τσίπρας στο TVXS. Αυτά έλεγε ο Πρωθυπουργός της χώρας το 2014 στον ιστότοπο του Ευρωβουλευτού σας κ. Κούλογλου. Τι έκανε όμως σήμερα ο Πρωθυπουργός με τη ΔΕΗ, όπου τάχα θα έβαζε τα στήθη του μπροστά για να τη διασώσει από το ξεπούλημα που έλεγε; Μέσα σε τέσσερα μόλις χρόνια κατάφερε να την κόψει σε φιλέτα, να την απαξιώσει και να τη μετατρέψει από ένα βασικό πυλώνα ανάπτυξης σε μέγιστο συστημικό κίνδυνο, που απειλεί τόσο τους εργαζόμενους, όσο και τους καταναλωτές. Τι πέτυχε ο κ. Τσίπρας με την πολιτική του αυτά τα χρόνια; Όχι, φυσικά να μην την ξεπουλήσει, όπως υποσχόταν στους αφελείς συντρόφους του, αλλά και στους πολίτες, αλλά το ακριβώς αντίθετο, να την απαξιώσει και να την οδηγήσει σε ένα φαύλο κύκλο ζημιών και χρεών, για να ετοιμάσει εκατοντάδες απολύσεις, με ταυτόχρονες αυξήσεις στα τιμολόγια. Μέχρι και χαράτσι για την πληρωμή του λογαριασμού με κλασικό τρόπο επέβαλε στους πολίτες. Μέσα σε μόλις τρία χρόνια, κυρίες και κύριοι συνάδελφοι, το λειτουργικό περιθώριο της ΔΕΗ μειώθηκε κατά 64%. Η χρηματιστηριακή της αξία μειώθηκε κατά 84% ενώ τα ληξιπρόθεσμά της υπερδιπλασιάστηκαν. Η Κυβέρνηση του κ. Τσίπρα έχει επιβάλει επιπλέον στη ΔΕΗ να χάσει 40% του κύκλου εργασιών της, δηλαδή 2 δισεκατομμύρια ευρώ, χωρίς κανένα αντάλλαγμα. Η χρηματιστηριακή της αξία στις 8 Οκτωβρίου 2018 οδηγήθηκε σχεδόν σε μηδενισμό στα μόλις 280 εκατομμύρια ευρώ, με τα ληξιπρόθεσμα των πελατών της να ξεπερνούν τα 3 δισεκατομμύρια συνυπολογίζοντας και τα ρυθμιζόμενα. Σαν να μην έφταναν όλα αυτά η Κυβέρνηση προχωρά στην πώληση του 40% της λιγνιτικής παραγωγής της εταιρίας χωρίς να ορίζει ελάχιστο τίμημα, αλλά και να πουλάει ηλεκτρική ενέργεια μέσω δημοπρασιών κάτω του συνολικού κόστους παραγωγής, αρκετή από την οποία εξάγεται στο εξωτερικό. Κυρίες και κύριοι, χαρακτηριστικό της κατάντιας που οδήγησαν τη ΔΕΗ οι πολιτικές της Κυβέρνησης είναι μεταξύ άλλων οι καταγγελίες εκατοντάδων πολιτών για καθυστερήσεις στη σύνδεση παροχής ρεύματος, τόσο σε κατοικίες όσο και σε επαγγελματικούς χώρους και ξενοδοχεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα μου επιτρέψετε, κύριε Πρόεδρε, να πάρω χρόνο και από τη δευτερολογία μου. Αυτήν τη ΔΕΗ, λοιπόν, ήθελε να κάνει ο ΣΥΡΙΖΑ, αυτήν στην οποίαν - όπως σας καταγγέλλει ο πρόεδρος τον οποίο εσείς ορίσατε - φορτώσατε με πάνω από 1 δισεκατομμύριο ευρώ έκτακτες δαπάνες; Κύριε Υπουργέ, το πρόβλημα δεν είναι μόνο η έλλειψη οικονομικής διαχείρισης, την οποία έχετε κάνει απέναντι στην εταιρεία και στα πρόθυρα της χρεοκοπίας που την οδηγείτε. Είναι και η νοοτροπία που σας διέπει πάνω στη διοίκησή της. Και επειδή θέλω να είμαι συγκεκριμένος, θα σας καταθέσω κάποιες συγκεκριμένες ερωτήσεις που θα περιμένω να μου απαντήσετε: Είναι αλήθεια, κύριε Υπουργέ, ότι στη Βουλή επικεφαλής της κομματικής οργάνωσης του ΣΥΡΙΖΑ είναι το μέλος της κεντρικής επιτροπής σας και σύζυγος του προέδρου και διευθύνοντα συμβούλου; Είναι αλήθεια, κύριε Υπουργέ, ότι η ΔΕΗ έχει πλέον σταματήσει να πληρώνει τον ειδικό λογαριασμό για τις ΑΠΕ; Είναι αλήθεια, κύριε Υπουργέ, αυτό που γράφτηκε στις εφημερίδες για πρώτη φορά, ότι, για να ανανεώσει τα δάνειά της η ΔΕΗ, αναγκάστηκε να δώσει ενέχυρο σε μετοχές δικής της ιδιοκτησίας; Είναι αλήθεια, κύριε Υπουργέ, ότι πλέον η ΔΕΗ, κάθε μήνα που λειτουργεί, δημιουργεί ζημίες της τάξεως των 60 με 80 εκατομμυρίων ευρώ; Είναι αλήθεια, κύριε Υπουργέ, ότι η εταιρεία την οποία ανέφερε ο συνάδελφος ο κ. Βλάχος, η «QUALCO», μία εταιρεία η οποία πήρε 20 εκατομμύρια ευρώ για να μαζέψει τα υποτιθέμενα χρέη της ΔΕΗ, ανήκει σε συγγενικό πρόσωπο πρώτου βαθμού μεγαλοϋπουργού της Κυβέρνησης σας; Σε όλα αυτά θα περιμέναμε μία απάντηση. Επίσης, και κάτι τελευταίο, κύριε Υπουργέ. Βγάλατε μία απόφαση για την έκπτωση, την οποία θα έχουν όσοι προπληρώνουν τα τιμολόγια της ΔΕΗ. Αυτό έπρεπε να γίνει, θα έπρεπε όλοι να πληρώνουν τον Γενάρη. Δυστυχώς, όμως, πέρυσι κανένας δεν πλήρωσε τον Γενάρη. Φτάσαμε να πληρώνουμε τον Μάιο και τον Ιούνιο με αποτέλεσμα, κύριε Υπουργέ, να υπάρχει τεράστια ζημιά για τη ΔΕΗ. Φήμες λένε, ότι έλειπαν 94 εκατομμύρια από τον προϋπολογισμό, από τον κ. Τσακαλώτο και έπρεπε με έναν τεχνικό τρόπο να μπορέσει να βρει αυτό το κενό για να το καλύψει. Επίσης, κύριε Υπουργέ, θα ήθελα να σας κάνω δύο τελευταία ερωτήματα. Πριν από λίγο καιρό πληροφορήθηκα ότι συγγενικό πρόσωπο, πάλι πρώτου βαθμού του προέδρου της ΔΕΗ, διορίστηκε ως νομική σύμβουλος στην εταιρεία. Επίσης, μαζί της διορίστηκε ως νομική σύμβουλος και η κόρη ενός άλλου υποψηφίου προέδρου ενός ασφαλιστικού φορέα, τον οποίο προσπαθήσατε να φέρετε στη Βουλή και να γίνει πρόεδρος και δυστυχώς δεν έγινε, γιατί αποκαλύφθηκαν τα χρέη τα οποία είχε απέναντι στον ασφαλιστικό φορέα, τον οποίο θα βάζατε πρόεδρο. Κύριε Υπουργέ, ανέφερε ο συνάδελφος κ. Μπουκώρος την «EDS», την εταιρεία ενέργειας των Σκοπίων, την οποία αγοράσατε σε μία τέτοια χρονική περίοδο. Όλος ο κόσμος αναλογίζεται πώς γίνεται να χρωστάτε τόσα χρήματα σε προμηθευτές, σε εταιρείες, πώς γίνεται να μην έχουν πληρωθεί οι εργαζόμενοι οι οποίοι δουλεύουν υπεργολαβικά στα εργοτάξια και στα ορυχεία και να πηγαίνετε να αγοράζετε μία εταιρεία σε μία τέτοια κρίσιμη πολιτική περίοδο σε ό,τι έχει να κάνει με το Σκοπιανό. Αυτά είναι τα ερωτήματα που σας θέτω κύριε Υπουργέ, όχι μόνο για να σας αναδείξω το αδιέξοδο στο οποίο έχετε οδηγήσει οικονομικά την εταιρεία, αλλά και για να αναδείξω την καθεστωτική λογική την οποία έχετε απέναντι στις εταιρείες, οι οποίες έχουν σχέση με το δημόσιο. Δεν σας ανήκουν, κύριε Υπουργέ, δεν είναι κτήμα της Κυβέρνησης και του ΣΥΡΙΖΑ αυτές οι εταιρείες. Είναι κτήμα του ελληνικού λαού και θα έπρεπε να οδηγούνται και να δουλεύουν με γνώμονα το καλό της κοινωνίας, το καλό της οικονομίας και την ενεργειακή σταθερότητα της χώρας. Ευχαριστώ.
Ευχαριστούμε, κύριε συνάδελφε. Τον λόγο έχει ο κ. Χρίστος Δήμας.
Ευχαριστώ, κύριε Πρόεδρε. Θα κάνω κι εγώ χρήση της δευτερολογίας μου. Κύριε Υπουργέ, η ΔΕΗ είναι σε κατάσταση εκτάκτου ανάγκης. Αυτό δεν σας το λέμε μόνο οι Βουλευτές της Αντιπολίτευσης, σας το λένε όλοι όσοι έχουν εικόνα για τα οικονομικά της εταιρείας, σας το λένε όσοι έχουν εικόνα για την παγκόσμια αγορά ενέργειας, σας το λένε οίκοι αξιολόγησης, σας το λένε ακόμα και αυτοί που προσλαμβάνετε εσείς, οι ίδιοι ως σύμβουλους στρατηγικής της επιχείρησης. Σε τέσσερα μόλις χρόνια, έχετε καταφέρει με τους χειρισμούς και τις ιδεοληψίες σας να μετατρέψετε έναν δυνητικά μοχλό ανάπτυξης της χώρας, σε συστημικό κίνδυνο για ολόκληρη την ελληνική οικονομία. Είναι χαρακτηριστικό πως σε τέσσερα χρόνια, έχετε καταφέρει - διότι περί κατορθώματος πρόκειται - να μηδενίσετε τη χρηματιστηριακή αξία της κορυφαίας επιχείρησης ενέργειας στη χώρα, από 1,91 δισεκατομμύριο που ήταν τον Οκτώβριο του 2014 στα μόλις 280 εκατομμύρια, το φετινό Οκτώβριο! Άρα μιλάμε για συρρίκνωση της τάξεως του 85%, την ώρα που σύμφωνα με τα επίσημα στοιχεία, τα ληξιπρόθεσμα των πελατών υπερτριπλασιάστηκαν. Αντί, λοιπόν, εσείς να στραφείτε σε ένα βιώσιμο ρεαλιστικό σχέδιο για μια κρίσιμη εταιρεία για την ανάπτυξη της χώρας, που ενδιαφέρει άμεσα εκατομμύρια νοικοκυριά και επιχειρήσεις, προχωράτε σε σκιώδεις ακατανόητες κινήσεις. Όπως είναι παραδείγματος χάριν η αγορά έναντι 4,8 εκατομμυρίων ευρώ μιας ζημιογόνου εταιρείας στα Σκόπια, της «EDS», η οποία ανήκει - ω, τι σύμπτωση - στον Αντιπρόεδρο της Κυβέρνησης Ζάεφ, τον κ. Ανγκιούσεφ, με τον οποίον συνυπογράψατε την απαράδεκτη συμφωνία Πρεσπών. Κύριε Υπουργέ, θέλω μία απάντηση. Έγινε κάποια μελέτη που να δικαιολογεί την αγορά της «EDS»; Αλλιώς η σιωπή σας, για τόσο μεγάλο χρονικό διάστημα, μας οδηγεί στο συμπέρασμα πως πρόκειται για μία ύποπτη συναλλαγή. Δεν εκπλησσόμεθα. Θα επανέλθουμε, να είστε βέβαιος γι' αυτό. Και με αυτήν την εκτίμηση, ότι έχετε πάρει το λάθος δρόμο, συνηγορεί ακόμα και η μελέτη της Mckinsey που εσείς προσλάβατε ως σύμβουλο για την εκπόνηση πενταετούς επιχειρηματικού πλάνου, η οποία ξεκάθαρα σας επισημαίνει πως η ΔΕΗ είναι μία μη βιώσιμη επιχείρηση και χρειάζεται άμεσα ριζοσπαστικές αλλαγές. Όπως υπογραμμίζουν μάλιστα στην έκθεση που σας παρέδωσαν, αν δεν προχωρήσετε εδώ και τώρα σε αλλαγή της στρατηγικής εταιρείας, το 2022, σε τέσσερα χρόνια δηλαδή από τώρα, το λειτουργικό περιθώριο της ΔΕΗ θα περιοριστεί στα 330 εκατομμύρια ευρώ, όταν σήμερα μόνο η μισθοδοσία της εταιρείας υπερβαίνει τα 820 εκατομμύρια. Αντίστοιχη όμως είναι και η προσέγγιση της Standard and Poor's. Ο διεθνής οίκος αξιολόγησης συνεχίζει να θεωρεί εύθραυστη την επιχείρηση, εκφράζοντας ανησυχίες για τη μακροπρόθεσμη βιωσιμότητα των δραστηριοτήτων της και τη θέση της στην αγορά. Τι αναφέρει; Πως πέρα από τα ιδιαιτέρως ανησυχητικά οικονομικά της στοιχεία, αν δεν μειωθεί η εξάρτηση της από εισαγόμενα ορυκτά καύσιμα και την εξέλιξη των τιμών άνθρακα, θα αντιμετωπίσει ζωτικά προβλήματα για τη λειτουργία της και θα πρέπει να στρέψει το μίγμα της παραγωγής ενέργειας απαραιτήτως προς τις ανανεώσιμες πηγές ενέργειας. Σε αυτό το σημείο θέλω να θίξω ένα ακόμα ανησυχητικό στοιχείο. Αυτό είναι η ραγδαία αύξηση της τιμής των δικαιωμάτων εκπομπών ρύπων, η οποία υπερβαίνει πια το όριο που ο ίδιος ο πρόεδρος της ΔΕΗ ο κ. Παναγιωτάκης είχε χαρακτηρίσει ως απειλητικό για τη βιωσιμότητα της εταιρείας. Πιο συγκεκριμένα, το τελευταίο διάστημα οι τιμές των δικαιωμάτων κυμαίνονται γύρω στα είκοσι ευρώ ανά τόνο με τις προβλέψεις για ακόμα υψηλότερες τιμές τα επόμενα χρόνια να είναι ρεαλιστικές, καθώς το 2019 το Ευρωπαϊκό Χρηματιστήριο Ρύπων θα διαθέσει λιγότερα δικαιώματα διοξειδίου του άνθρακα στο πλαίσιο των αποφάσεων της Ευρωπαϊκής Ένωσης για καθαρότερη παραγωγή ενέργειας. Με απλά λόγια, όποια χώρα δεν δίνει έμφαση στις ανανεώσιμες πηγές και επιμένει να ρυπαίνει θα πληρώνει κι ακριβότερα το κόστος. Αυτός ο παράγοντας αρκεί για να χτυπήσει κόκκινα καμπανάκια για το μέλλον της ΔΕΗ, μιας κι αν αναλύσει κανείς τα οικονομικά αποτελέσματα της εταιρείας το πρώτο εξάμηνο του 2018 υπάρχει αύξηση της δαπάνης για τα δικαιώματα διοξειδίου του άνθρακα κατά 52,3 εκατομμύρια ευρώ γι' αυτό το διάστημα, πριν δηλαδή τις μεγάλες αυξήσεις στις τιμές των ρύπων τον τελευταίο τρίμηνο. Κύριε Υπουργέ, το μέλλον της ΔΕΗ είναι ανησυχητικό και οι μόνοι που δεν δείχνετε να ανησυχείτε και να έχετε συναίσθηση των ευθυνών είστε εσείς. Αναλάβετε τώρα τις ευθύνες. Προχωρήστε άμεσα σε ένα ουσιαστικό σχέδιο αναδιάρθρωσης. Μελετήστε ξανά τα σχέδια που έχει εκπονήσει η προηγούμενη Κυβέρνηση, της Νέας Δημοκρατίας, για το μέλλον της εταιρείας και με σεβασμό στα χρήματα των φορολογούμενων αλλά και το περιβάλλον πάρτε αποφάσεις. Χρειάζονται αποφάσεις για τη ΔΕΗ και χρειάζονται άμεσα. Εκτός όμως από απαθείς που φαίνεται ότι είστε, εσείς ελπίζετε πολύ απλά ότι η ΔΕΗ δεν θα «σκάσει» στα δικά σας χέρια. Προσπαθείτε όμως να ναρκοθετήσετε το μέλλον της επόμενης Κυβέρνησης. Πολύ απλά θα σας πω ότι αυτή δεν είναι στάση υπεύθυνης Κυβέρνησης. Είναι ακριβώς το αντίθετο.
Ευχαριστώ, κύριε Δήμα. Ο συνάδελφος κ. Κωστής Χατζηδάκης έχει τον λόγο.
Κύριε Υπουργέ, σας είδα να μορφάζετε όταν η Νέα Δημοκρατία επισημαίνει ότι η ΔΕΗ ακολουθεί μία επικίνδυνη πορεία. Από το 2014 μέχρι σήμερα έχει χάσει η μετοχή της ΔΕΗ το 85% της αξίας της. Τι πρέπει να συμβεί για να ξεκινήσετε να ανησυχείτε; Τι πρέπει να συμβεί; Κι αν κι αυτό δεν σας πείθει υπενθυμίζω, κύριε Υπουργέ, ότι το Χρηματιστήριο την ίδια περίοδο - το οποίο επίσης δεν πήγε καλά λόγω της φοβερής πολιτικής που ακολουθεί η Κυβέρνησή σας - έπεσε κάτω 38%. Η ΔΕΗ 85%. Δεν πρέπει να το δούμε; Πρέπει να χάσει το 100% της αξίας της η ΔΕΗ; Πρέπει να κλείσει, για να μπορεί η Νέα Δημοκρατία να θέσει το θέμα; Το λέω γιατί πολλές φορές επισημαίνετε ότι καταστροφολογούμε. Και γιατί δεν καταστροφολογούμε για τα ΕΛΠΕ; Γιατί δεν καταστροφολογούμε για την ΕΥΔΑΠ; Διότι προφανώς υπάρχει ένα μείζον θέμα το οποίο έχει το όνομα ΔΕΗ. Γιατί υπάρχει το μείζον θέμα; Διότι φύγατε από τη δική μας πολιτική, της μικρής ΔΕΗ - το 1/3 της ΔΕΗ θα επωλείτο προκειμένου η ΔΕΗ να έχει μία ένεση ρευστότητας και να μπορέσει να κάνει τις επενδύσεις της - και πήγατε στη μισή ΔΕΗ, δηλαδή, ουσιαστικά η ΔΕΗ χάνει τους μισούς της πελάτες, τον μισό της τζίρο, με μηδενικό οικονομικό αντάλλαγμα. Πρωτοφανές και ασύλληπτο! Χάνει πελάτες η ΔΕΗ και δεν βάζει στο ταμείο της ούτε ένα ευρώ! Αν έχω άδικο να μου πείτε πού ακριβώς θα είναι οι εισπράξεις της ΔΕΗ και γιατί δεν τις έχουμε δει όλα αυτά τα χρόνια.
Βεβαίως.
Αυτός είναι ο δογματισμός σας. Για να μην εφαρμοστεί το μοντέλο που εμείς προωθούσαμε και για να έχετε ένα φύλλο συκής σε σχέση με τις προηγούμενες δοξασίες σας, είπατε «εμείς θέλουμε να δείξουμε πόσο σημαντικός είναι ο δημόσιος τομέας και πόσο η ΔΕΗ θα παραμείνει» - υποτίθεται - «στον δημόσιο τομέα». Μάλιστα. Δεν είχατε, όμως, την ίδια ευαισθησία για άλλες επιχειρήσεις του ενεργειακού τομέα. Ενώ, δηλαδή, εμφανίζεστε υποτίθεται κρατιστές στη ΔΕΗ, γιατί δώσατε - και καλά κάνατε - το 66% του ΔΕΣΦΑ; Δεν μπορεί να είστε και με το άσπρο και με το μαύρο και με τα πάντα και με τα αντίθετά τους, διότι στο τέλος καταλήγετε να είστε κυβέρνηση του τίποτα και το κόστος το πληρώνει ο ελληνικός λαός. Μία επιμέρους παρατήρηση που θέλω να κάνω, γιατί δεν έγινε από τους προηγούμενους συναδέλφους, αφορά τη «ΔΕΗ ΑΝΑΝΕΩΣΙΜΕΣ», που είναι μία θυγατρική της ΔΕΗ, που πάει καλά και που έχει μέλλον, διότι οι ανανεώσιμες πηγές ενέργειας έχουν μέλλον στη χώρα. Τις αμέσως προηγούμενες μέρες παραιτήθηκε ο διευθύνων σύμβουλος, που εσείς ορίσατε, ο κ. Ηλίας Μοναχολιάς, ο οποίος παραιτούμενος είπε ότι επειδή θέλετε να συγχωνεύσετε τη «ΔΕΗ ΑΝΑΝΕΩΣΙΜΕΣ» με τη ΔΕΗ ο κίνδυνος πλέον με τη συγχώνευση είναι η ΔΕΗ να μην αναπτύξει ανανεώσιμες πηγές ενέργειας. Τι εννοούσε; Εννοούσε ότι δεν θα κρατήσει την αυτονομία της μέσα στον ευρύτερο όμιλο της ΔΕΗ η «ΔΕΗ ΑΝΑΝΕΩΣΙΜΕΣ», αλλά θα σπάσει στις επιμέρους γενικές διευθύνσεις. Επομένως, δίπλα στα ασύλληπτα οικονομικά προβλήματα που αντιμετωπίζει η ΔΕΗ, δίπλα σε όσα επισημαίνει η Mckenzie στα οποία πρέπει να απαντήσετε, γιατί είναι ο επίσημος σύμβουλος της ΔΕΗ, υπάρχει πρόβλημα και με τις ανανεώσιμες πηγές ενέργειας. Κύριε Υπουργέ, δεν μπορείτε άλλο να ακολουθείτε την πολιτική του «μην ανησυχείτε», διότι η σύμβουλος της ΔΕΗ η Mckenzie λέει ότι στο τέλος αυτή η πολιτική, η πολιτική της απαξίωσης της ΔΕΗ, μπορεί να οδηγήσει σε απολύσεις προσωπικού και σε αυξήσεις τιμολογίων. Έχετε υποχρέωση να τοποθετηθείτε ξεκάθαρα για όλα αυτά, όπως έχετε υποχρέωση να τοποθετηθείτε και για άλλο ένα θέμα, στο οποίο δεν έχετε δώσει καθαρές απαντήσεις ως Κυβέρνηση, παριστάνετε ότι δεν υπάρχει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρησιμοποιήσω και το χρόνο της δευτερολογίας μου, κύριε Πρόεδρε. Αναφέρομαι στο σκάνδαλο ΔΕΠΑ - Λαυρεντιάδη. Έχετε δώσει μία αμήχανη απάντηση τις προηγούμενες μέρες ισχυριζόμενος ότι τα χρέη της ΔΕΠΑ είχαν αυξηθεί και επί των προηγούμενων κυβερνήσεων. Μάλιστα, να το δεχθώ για να διευκολύνουμε τη συζήτηση.
Όχι. Έτσι έγινε ή δεν έγινε;
Ερώτημα πρώτον: Γιατί διώκεται από τη δικαιοσύνη και μάλιστα επί των ημερών σας ο διευθύνων σύμβουλος, ο κ. Κιτσάκος, που η Κυβέρνησή σας τοποθέτησε στη ΔΕΠΑ και όχι οι προηγούμενοι διευθύνοντες σύμβουλοι; Δεύτερον, θα μας πει η Κυβέρνηση εάν είναι αλήθεια ή όχι ότι επιχειρήθηκε επί των ημερών σας - και γι' αυτό διώκεται ο κ. Κιτσάκος - να γίνει παράνομη ανταλλαγή ακινήτων για συμψηφισμό χρεών μεταξύ της ΔΕΠΑ και της επιχειρήσεως του κ. Λαυρεντιάδη, παράνομη ανταλλαγή ακινήτων, τα οποία είχαν δεσμευτεί για ξέπλυμα χρήματος; Ακόμα περισσότερο θα μας πει κανείς γιατί τα ακίνητα αυτά αποτιμήθηκαν από την ΔΕΠΑ στα 90 εκατομμύρια ευρώ, ενώ η επίσημη προηγούμενη αποτίμησή τους ήταν 9 εκατομμύρια; Όλα αυτά που με κοιτάτε παραξενεμένος, κύριε Υπουργέ, υπάρχουν στη δικογραφία.
Έγινε κάτι από αυτά;
Διώκεται ο διευθύνων σύμβουλος που η Κυβέρνησή σας τοποθέτησε. Και ο διευθύνων σύμβουλος, ο κ. Κιτσάκος, που η Κυβέρνησή σας τοποθέτησε, λέει: «Δεν τα έκανα εγώ, μου τα είπαν Υπουργοί». Εσείς μεν, κύριε Σταθάκη - εγώ θέλω να είμαι ξεκάθαρος μαζί σας - διώξατε τον κ. Κιτσάκο και προφανώς είχατε κάποιο λόγο να τον διώξετε, δεν ξυπνήσατε κάποιο πρωί και είπατε: «Δεν μου αρέσει η φυσιογνωμία του κ. Κιτσάκου και τον διώχνω», αλλά υπάρχουν πέντε ακόμα συνάδελφοί σας στην Κυβέρνηση, οι οποίοι πρέπει να δώσουν σαφείς απαντήσεις. Υπάρχει δίωξη εναντίον στελέχους του ΣΥΡΙΖΑ που τοποθετήθηκε διευθύνων σύμβουλος στη ΔΕΠΑ για απόπειρα παράνομης ανταλλαγής ακινήτων. Υπάρχει δημόσια τοποθέτηση του εν λόγω στελέχους του ΣΥΡΙΖΑ ότι έπαιρνε εντολές γι' αυτήν την παράνομη ενέργεια από έξι Υπουργούς. Δεν μπορείτε να σιωπάτε και πολύ περισσότερο δεν μπορείτε να κουνάτε το δάχτυλο στη Νέα Δημοκρατία.
Ευχαριστώ, κύριε συνάδελφε. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο Εκπαιδευτικό Πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τρεις μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Αγίας Παρασκευής. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και δύο συνοδοί εκπαιδευτικοί από το International School of Athens. Καλώς ήρθατε στην ελληνική Βουλή, παιδιά! [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός κ. Σταθάκης.
Συγκεκριμένα στον κ. Χατζηδάκη να απαντήσετε, κύριε Υπουργέ.
Θα απαντήσω σε όλα, ναι. Η Νέα Δημοκρατία δεν καταστροφολογεί! Αυτό να το ξεκαθαρίσουμε. Πριν από δεκατέσσερις μήνες, στις 29 Σεπτέμβρη του 2017, ήμασταν πάλι εδώ για να απαντήσουμε στην τότε επίκαιρη επερώτηση για την ΔΕΗ. Η ΔΕΗ τότε ήταν στα όρια της χρεοκοπίας. Για κακή τύχη, όμως, της Νέας Δημοκρατίας η ΔΕΗ αναβαθμίστηκε αυτή την εβδομάδα. Και όπως και να διαβάσετε αυτή τη «φριχτή» αναβάθμιση της ΔΕΗ από τον Standard & Poor's, δεν μπορείτε να αποφύγετε ορισμένες θεμελιακές παρατηρήσεις. Γιατί, αναβαθμίζει τη ΔΕΗ; Πρώτον, γιατί βελτιώνεται η ελληνική οικονομία και προβλέπει ότι μόλις βγει η ελληνική οικονομία στις αγορές, θα πάρει δύο βαθμίδες η ΔΕΗ. Δεύτερον, διότι ανακάμπτει ένα σημαντικό μέρος των χρεών των οφειλετών. Τρίτον, διότι η ΔΕΗ έχει στρατηγική, την οποία εφαρμόζει με ορίζοντα το 2022. Τέταρτον, διότι υπάρχει βελτίωση στη διαχείριση του ΕΛΑΠΕ και άλλων αστάθμητων παραγόντων, που δημιουργούσαν αστάθεια στο σύστημα κ.ο.κ.. Όπως και να την διαβάσατε, ανατρέπει πλήρως αυτήν την καταστροφολογική ανάγνωση την οποία κάνετε. Όμως, θέλω να το ξεκαθαρίσω ευθέως. Το πρόβλημά σας δεν είναι η ΔΕΗ. Το πρόβλημά σας είναι η ανατροπή του σχεδίου που κληρονόμησε η Κυβέρνηση για όλο τον ενεργειακό τομέα. Σήμερα η ανατροπή του σχεδίου σας - που κληρονομήσαμε εμείς και όντως δεν εφαρμόσαμε στην ενέργεια κανένα από τα σχέδιά σας - και αυτά που εφαρμόσαμε εμείς, κρίνονται εκ του αποτελέσματος. Οπότε θα μου επιτρέψετε να κάνω μία σύντομη εισαγωγή για το ποιο ήταν το πρόγραμμα που παραλάβαμε το 2015. Πλήρης ιδιωτικοποίηση όλων των ενεργειακών εταιρειών ΔΕΣΦΑ, ΑΔΜΗΕ, ΔΕΠΑ και ΔΕΗ. Αυτό παραλάβαμε. Άρα 66% εάν πουλήσουμε στον ΔΕΣΦΑ, 66% στον ΑΔΜΗΕ, πλήρη ιδιωτικοποίηση της ΔΕΠΑ εν συνόλω, 17% πώληση των μετοχών στη ΔΕΗ για να χάσει την πλειοψηφία το δημόσιο και τη μικρή ΔΕΗ - σας θυμίζω ότι το 30% του παραγωγικού δυναμικού της ΔΕΗ είναι τίγκα στα υδροηλεκτρικά - μερίδιο αγοράς μείον 30%, άρα στο 60% η ΔΕΗ, συν ΝΟΜΕ για να χάσει επιπρόσθετο μερίδιο από τη λιανική. Άρα από το 60% συν το επιπρόσθετο μερίδιο με ΝΟΜΕ, πού πηγαίνουμε; Κάπου στο 50%; Άρα παραλαμβάνουμε μια ΔΕΗ κατά το σχέδιό σας, που θα παρήγαγε τα 2/3 του παραγωγικού της δυναμικού - δηλαδή από το 50% που παράγει σήμερα στην ενέργεια, θα ήταν στο 35% - και θα είχε μερίδιο στην αγορά 50%. Και θα ήταν και ιδιωτική. Αυτό παραλάβαμε. Τι κάναμε, εκ του αποτελέσματος; Την ιδιωτικοποίηση του ΔΕΣΦΑ, που είχατε προχωρήσει με τους Αζέρους και τα 400 εκατομμύρια, την ακυρώσαμε. Μας είπατε ότι δεν θα ξαναβρούμε 400 εκατομμύρια. Σωστά; Ότι ήταν μία εξαιρετική ιδιωτικοποίηση. Προσέκρουε στους ευρωπαϊκούς κανόνες, δεν περνούσε από την Ευρώπη. Ακυρώσαμε την ιδιωτικοποίηση και την επαναπροκηρύξαμε - δεν είχαμε δυνατότητα, το 66%, που είπατε, για την αντιφατική μας προσωπικότητα - και τα 400 εκατομμύρια σε δεκαοκτώ μήνες έγιναν 535 εκατομμύρια. Οι μέτοχοι οι οποίοι μπήκαν είναι Ευρωπαίοι μέτοχοι εταιρειών, οι οποίες δραστηριοποιούνται στην Ευρώπη, από τις πιο σημαντικές, και τα δικαιώματα του 34% έχουν δεκάδες βέτο τα οποία δεν είχαν στην προηγούμενη ιδιωτικοποίηση. Δηλαδή, το κράτος διατηρεί ισχυρά βέτο στα επενδυτικά, στα εργασιακά και σε δεκάδες άλλα θέματα. Τον ΑΔΜΗΕ τον ανατρέψαμε εντελώς. Αποφασίσαμε να μην πωλήσουμε την πλειοψηφία των μετοχών. Αποφασίσαμε να κρατήσει το κράτος την πλειοψηφία, να βρούμε στρατηγικό επενδυτή με 25% και βρήκαμε τους Κινέζους της «STATE GRID». Αυτός ο ΑΔΜΗΕ, τον οποίο κάναμε όπως κάναμε εμείς οι κρατιστές, στα τελευταία δύο χρόνια έχει κάνει ρεκόρ έργων. Η διασύνδεση Σύρος - Μύκονος λειτουργεί, η μικρή διασύνδεση της Κρήτης, που υπεγράφη η σύμβαση, η μεγάλη διασύνδεση της Κρήτης, η ολοκλήρωση των έργων των διασυνδέσεων με γειτονικές χώρες, το μεγάλο έργο στην Πελοπόννησο κ.ο.κ.. Αυτός ο ΑΔΜΗΕ, που τον κρατήσαμε όπως τον κρατήσαμε, σήμερα, με όλη την ευχέρεια την οικονομική και τεχνική από αυτό το σχήμα, παράγει τα έργα με τον ρυθμό που τα παράγει. Πάμε στη ΔΕΠΑ. Στη ΔΕΠΑ μας είπαν «πλήρης ιδιωτικοποίηση». Η ΔΕΠΑ έχει τις υποδομές φυσικού αερίου και τη λιανική αγορά που συμμετείχε σε Αθήνα και Θεσσαλονίκη. Εκεί κάναμε μία διαπραγμάτευση με την τρόικα και είπαμε «παιδιά, η αρχή η δική μας είναι πάρα πολύ απλή. Τις υποδομές θα τις κρατήσουμε δημόσιες σε υποδομές φυσικού αερίου, ηλεκτρισμού κ.λπ. και η αγορά θα ανοίξει». Τα εμπορικά τμήματα, το εμπορικά κομμάτι των επιχειρήσεων, οι αγορές ενέργειας έχουν ανοίξει. Τις ανοίξαμε και εμείς. Έχουμε απελευθέρωση φυσικού αερίου (χοντρική) και απελευθέρωση φυσικού αερίου (λιανική), ηλεκτρισμού (χοντρική και λιανική). Είναι απελευθερωμένες αγορές, αλλά οι υποδομές θα παραμείνουν δημόσιες. Και αυτό το σχέδιο πέρασε. Σήμερα, η ΔΕΠΑ διαχωρίζεται σε υποδομές και εμπορικό κομμάτι. Οι υποδομές θα μείνουν υπό δημόσιο έλεγχο και το εμπορικό κομμάτι, μετά την επιτυχή εξαγορά που κάναμε και με τη «SHELL», θα αποκτήσει μια επιπρόσθετη αξία, οπότε κατά την πώλησή του το εμπορικό τμήμα θα έχει επιτυχία. Μπαίνω και στο θέμα της ΔΕΗ. Είπαμε για τον ΔΕΣΦΑ, είπαμε για τον ΑΔΜΗΕ, είπαμε για τη ΔΕΠΑ και πάμε στη ΔΕΗ. Καταργήσαμε το σχέδιο «μικρή» ΔΕΗ, 17% ΝΟΜΕ, βραχυχρόνιος δανεισμός ρεκόρ. Γιατί «σκάνε» τα δάνεια της ΔΕΗ; Πότε δανείστηκε 5 δισεκατομμύρια η ΔΕΗ; Έγινε με μακροχρόνιο δανεισμό; Όχι, πενταετίας. 5 δισεκατομμύρια και «σκάνε» το ένα μετά το άλλο, το 2016, το 2017, το 2018 και το 2019. Φοβερή πολιτική εταιρείας! Γι' αυτή, λοιπόν, τη ΔΕΗ την οποία - επαναλαμβάνω - παραλάβαμε υπό αυτούς τους όρους, φτιάξαμε ένα σχέδιο με το οποίο επιδιώξαμε να σταθεροποιηθεί η ΔΕΗ, να προσαρμοστεί σε ένα νέο περιβάλλον και ταυτόχρονα να δημιουργήσουμε συνθήκες - επαναλαμβάνω - βελτίωσης των επιδόσεών της σε όλα τα επίπεδα. Ας ξεκινήσω από το κρίσιμο θέμα των δανείων. Η εταιρεία ήταν υπερχρεωμένη και αδυνατούσε με ορίζοντα πενταετίας, που ήταν τα δάνεια - εξαιρετικά βραχυχρόνια για μια τέτοια εταιρεία - να αντιμετωπίσει διαδοχικά τα προβλήματα αναχρηματοδότησης των δανείων. Κάναμε δύο πράγματα μέχρι στιγμής. Πρώτον, ο δανεισμός της ΔΕΗ απομειώθηκε κατά 1 δισεκατομμύριο, το αναγνωρίζετε και στην επερώτησή σας. Δεν είναι και μικρό επίτευγμα για τέσσερα χρόνια από τα 5 δισεκατομμύρια να κατέβει στα 3,9. Και δεύτερον, τα 3,9 αναχρηματοδοτήθηκαν σε δύο διαδοχικές φάσεις με μακροπρόθεσμο δανεισμό. Άρα, όσον αφορά την χρηματοοικονομική της κατάσταση - το τελευταίο που έχει μείνει είναι του Απριλίου - , θα αναχρηματοδοτηθεί, γιατί το 1,3 δισεκατομμύρια αναχρηματοδοτήθηκε - τα λέει πολύ ωραία η «SNB GLOBAL» στην αξιολόγησή της. Και γιατί την ανεβάζει; Γιατί και αναδιάρθρωσε τα δάνειά της και ξεπερνάει και τον τελευταίο σκόπελο του Απριλίου. Άρα, χρηματοοικονομικά το πρόβλημα του δανεισμού το αντιμετωπίσαμε. Πάμε τώρα στο πρόβλημα της «μικρής» ΔΕΗ και στο τι κάναμε εμείς. Τη «μικρή» ΔΕΗ την καταργήσαμε, γιατί; Διότι τα υδροηλεκτρικά είναι δύο πράγματα ταυτόχρονα. Πρώτον, είναι η παρουσία της ΔΕΗ στις ΑΠΕ, είναι 9% της παραγωγής ενέργειας κ.λπ., πολύ σημαντικό και το πιο κερδοφόρο της ΔΕΗ, τρομερά κερδοφόρο. Αυτό είναι. Οι λιγνίτες είναι έτσι και έτσι, το φυσικό αέριο είναι έτσι και έτσι, έχει ένα κεφάλαιο η ΔΕΗ, όπου όπως ξέρετε τα υδροηλεκτρικά κοστίζουν πέντε ευρώ η κιλοβατώρα, αντί για 45, 60 κ.ο.κ.. Αυτό, λοιπόν, έμεινε εκεί. Μας είπατε «δεν θα το πετύχουμε με τους θεσμούς», «τα υδροηλεκτρικά θα πουληθούν.» Τα άκουγα περίπου σαν τον κόφτη και όλα τα άλλα που κατά καιρούς άκουγα από τη Νέα Δημοκρατία, ότι δεν θα βγει το πρόγραμμα, δεν θα κλείσει η αξιολόγηση, δεν θα περάσει αυτό, δεν θα περάσει εκείνο. Πέρασε και πέρασε από τους θεσμούς κάτι για το οποίο εσείς φέρατε μεγάλη ευθύνη, το ότι η χώρα καταδικάστηκε στο Ευρωπαϊκό Δικαστήριο για το μονοπώλιο του λιγνίτη και για το οποίο δεν είχε ληφθεί καμμία μέριμνα, με δεδομένους κανόνες ανταγωνισμού ευθαρσώς γνωστούς εκ των προτέρων. Δεν είχαν κάνει καμμία ενέργεια ως προς αυτό. Καταδικάστηκε η Ελλάδα, η χώρα καταδικάστηκε. Και λέει ότι πρέπει στον λιγνίτη να υπάρξει και δεύτερος παίχτης, διότι δεν μπορεί να έχει μονοπώλιο η ΔΕΗ. Μόνο για τους λιγνίτες το είπε, δεν το είπε για τίποτε άλλο. Κι αυτό κάνουμε. Άρα, και στο θέμα της παραγωγής κ.λπ., της λιγνιτικής αποεπένδυσης, θα υπενθυμίσω για μια ακόμη φορά για να μην ξανακούσω το επιχείρημα, πως ο νόμος λέει ότι η αποεπένδυση δεν έχει ορίσει κατώτατη τιμή, αλλά ο νόμος παραπέμπει στη δίκαιη τιμή που θα αποτιμηθούν αυτές οι μονάδες, κάτω από την οποία η ΔΕΗ έχει δικαίωμα να αρνηθεί την πώληση. Άρα, ο νόμος είναι σαφής και απορώ γιατί το επαναφέρετε αυτό το επιχείρημα, αφού παραπέμπει στην αποτίμηση της δίκαιης τιμής, χωρίς να ορίζει εκ των προτέρων ο νομοθέτης κατώτατη τιμή, την οποία και την αγνοεί. Άρα, υπομονή και ως προς το θέμα αυτό. Πάμε τώρα στην αρωγή και την προσαρμογή της ΔΕΗ σε ένα νέο ενεργειακό περιβάλλον. Είναι γεγονός ότι ο ενεργειακός τομέας έχει μετασχηματιστεί τα τελευταία τρία χρόνια. Είναι τελείως διαφορετικό το περιβάλλον. Πρώτον, η χώρα έχει εθνικό σχέδιο για το 2030. Ψάχνω να βρω τους κανόνες με τους οποίους κινείται. Έχουμε λοιπόν, μια καθαρή διαδρομή μέχρι το 2030- πολύ καθαρή - , η οποία λέει, με απλά ελληνικά, ότι πρέπει να διπλασιάσουμε τις ΑΠΕ. Ό,τι αποσύρεται από λιγνίτη κλείνει τον κύκλο ζωής, κάθε λιγνιτική μονάδα σβήνει και αντικαθίσταται από ΑΠΕ και στη μέση έχουμε το φυσικό αέριο, το οποίο θα σταθεροποιεί το σύστημα. Άρα, η στρατηγική μας για το 2030, η οποία για να πετύχουμε τους στόχους που έχουμε συμφωνήσει όλες οι ευρωπαϊκές χώρες, 32% παραγωγή από ΑΠΕ στο σύνολο της κατανάλωσης και 32% εξοικονόμηση, είναι σαφής. Θα πάμε σε ένα ενεργειακό μείγμα, λοιπόν, στο οποίο οι ΑΠΕ από 29% που είναι σήμερα, θα πάνε στο 56%, ο λιγνίτης θα διατηρήσει 17% συμμετοχή στο λιγνιτικό μας μείγμα του 2030 και το υπόλοιπο είναι το φυσικό αέριο. Τι χωράει το 17%, μιας και αναφέρατε τα στοιχεία του 2025; Μπορώ να σας πω τι περιλαμβάνει επακριβώς. Οι αποσύρσεις που γίνονται, όπως ξέρετε, μέχρι το 2030 είναι: η Μεγαλόπολη III, ο Άγιος Δημήτριος I και II. Μένουν οι υπόλοιποι Άγιοι Δημήτριοι. Εσείς τους σβήσατε από το 2025, αλλά μένουν.
Εσείς τους σβήσατε. Θα τα πούμε μετά.
Εσάς σας ακούσαμε, να ακούσουμε και τον Υπουργό.
Οι Καρδιές, όπως ξέρετε, είναι προς απόσυρση και το Αμύνταιο I και II, εκτός αν αναβαθμιστεί, που χωράει στο 2030. Άρα, το τοπίο το 2030 είναι σαφές. Το 17% χωράει προφανώς στη νέα μονάδα, στην Πτολεμαΐδα, τον Άγιο Δημήτριο, τη Φλώρινα και τη μία μονάδα της Μεγαλόπολης, η οποία υπάρχει στον ορίζοντα. Άρα, ασάφεια ως προς αυτό δεν υπάρχει. Ξέρουμε, λοιπόν, πού πάμε, πώς θα παράγουμε, τι θα παράγουμε και τι επιδιώκουμε. Δεύτερον, η αγορά ενέργειας έχει προφανώς αλλάξει και το μοντέλο μέσα στο οποίο θα κινηθούμε είναι το target model, το κοινό ευρωπαϊκό σύστημα προσδιορισμού του ενεργειακού τομέα και φυσικά η έναρξη του χρηματιστηρίου ενέργειας τον Ιούνιο του 2019. Εκπλήσσομαι με τη Νέα Δημοκρατία, βέβαια, διότι όλους τους νόμους που έχουμε φέρει γι' αυτούς τους μετασχηματισμούς στον ενεργειακό τομέα τούς ψηφίζει. Δεν υπάρχει κάποιος νόμος γι' αυτές τις θεσμικές μεταρρυθμίσεις που δεν τον ψηφίζει. Άρα, η καταστροφολογία είναι σε αντίφαση με το ότι έρχεστε, ψηφίζετε όλες τις θεσμικές αλλαγές και βγαίνετε μετά και λέτε ότι πέφτει ο πυλώνας, πέφτει η ΔΕΗ, καταρρέει η οικονομία, το σύμπαν. Αποφασίστε, λοιπόν, διότι αυτές είναι οι θεσμικές μεταρρυθμίσεις. Η αγορά ενέργειας, λοιπόν, θα λειτουργεί μέσα από συγκεκριμένους κανόνες.
Είστε πιο δεξιά και από τη Νέα Δημοκρατία! Είστε πιο δεξιά και από τη Δεξιά!
Υπάρχει ενδιαφέρον για γενικότερη συζήτηση;
Επαναλαμβάνω, πέρα από το ότι υπάρχει μία σαφής στρατηγική, στην οποία είμαστε δεσμευμένοι ως χώρα και θα την ακολουθήσουμε, έχουμε τέλος πάντων ένα καθαρό μονοπάτι. Οι θεσμικές αλλαγές ολοκληρώνονται. Έχουν σχεδόν ολοκληρωθεί στο σύνολό τους. Να αναφέρω τις πιο σημαντικές. Η θεσμοθέτηση του τρόπου λειτουργίας των αγορών ενέργειας, χρηματιστήριο ενέργειας, ο τρόπος λειτουργίας των ΑΠΕ. Καταργήσαμε το σύστημα με τις εγγυημένες τιμές. Υπάρχουν πλέον τιμές, οι οποίες διαμορφώνονται στην αγορά για τις ΑΠΕ που θα φτιαχτούν και θα διπλασιάσουν την παρουσία τους. Η διαδικασία, μέσα από την οποία διαμορφώνεται το θεσμικό πλαίσιο, ενισχύεται ακόμη περισσότερο, εισάγοντας έναν τρίτο παίκτη, πέρα από τις μεγάλες εταιρείες των αιολικών και τις μικρομεσαίες των φωτοβολταϊκών, εισάγοντας τον θεσμό των ενεργειακών κοινοτήτων. Άρα, ένα μεγάλο κομμάτι των ΑΠΕ θα πάει σε τοπική συνεταιριστική, αποκεντρωμένη παραγωγή καταναλωτών κάθε μορφής και είδους. Συνεπώς το θεσμικό πλαίσιο μέσα στο οποίο κινούμαστε είναι, επίσης, απόλυτα διαμορφωμένο. Τώρα, η ΔΕΗ τι καλείται να κάνει μέσα σ' αυτό το πολύ διαφορετικό περιβάλλον; Είναι προφανές, θα έλεγα. Όχι μόνο έχουμε εθνικό σχεδιασμό, όχι μόνο έχουμε διαμορφώσει ένα θεσμικό πλαίσιο περίπου με σαφείς και διαυγείς κανόνες, αλλά η ΔΕΗ έχει και σχέδιο. Ακόμα ψάχνω τα σχέδια που είχε η ΔΕΗ κατά καιρούς πριν από το 2015. Δεν έχω φτιάξει και καμμία βιβλιοθήκη με τα σχέδιά της. Λυπάμαι που το λέω, δεν ξέρω πώς διοικούσατε την εταιρεία τότε, αλλά επαναλαμβάνω ότι δεν έχω φτιάξει βιβλιοθήκη για τους σχεδιασμούς και τις στρατηγικές της ΔΕΗ πριν από το 2015. Τώρα έχουμε μία μελέτη και άλλες, γιατί έχουμε και αποτιμήσεις, αναλύσεις και έχω μία μικρή βιβλιοθήκη, αλλά έχουμε και τη μελέτη της «MCKINSEY», η οποία λέει μία σαφή στρατηγική: Πώς θα προσαρμοστεί η ΔΕΗ σ' ένα ενεργειακό πεδίο όπου, επαναλαμβάνω, το μερίδιό της στην αγορά αναπόφευκτα λόγω ευρωπαϊκών κανόνων ανταγωνισμού θα είναι ανάλογο του μεριδίου που παράγει. Δεν γίνεται να συνεχίσει η ΔΕΗ να παράγει το 50% της ενέργειας, να ξυπνάει το πρωί, να πηγαίνει να παίρνει όλη την ενέργεια που παράγεται στη χώρα από ΑΠΕ, από ιδιώτες, από φυσικό αέριο, διότι έχει το 90% στο μερίδιο της αγοράς και μετά να έρχεται η Νέα Δημοκρατία και να λέει ότι τα ΝΟΜΕ τα πουλάει η ΔΕΗ κάτω του κόστους. Ποιο κόστος; Της οριακής τιμής του συστήματος, στην οποία αγοράζει ενέργεια η ΔΕΗ από τους άλλους; Τα 70 ευρώ την κιλοβατώρα; Ή το κόστος της ΔΕΗ, ως παραγωγού; Τα ΝΟΜΕ δεν τη βάζουν μέσα. Δεν έχει πάνω από 45 ευρώ κόστος παραγωγής η ΔΕΗ. Έχει; Αποφασίστε. Παρασύρεστε καμμιά φορά. Η ΔΕΗ έχει έναν πατριωτισμό στις διαφημίσεις της, αλλά είναι διαφημίσεις. Δεν μπορεί να παίρνουμε σοβαρά το ότι πουλάω κάτω του κόστους. Πουλάω κάτω του κόστους, επειδή αγοράζω ενέργεια από την αγορά στην οριακή τιμή. Ως ΔΕΗ παράγω σε άλλο επίπεδο και γι' αυτό υπολογίζονται έτσι τα ΝΟΜΕ. Δεν αποφασίζεται η τιμή των ΝΟΜΕ με βάση την οριακή τιμή της αγοράς. Όχι. Δεν καταλαβαίνετε τη διαφορά. Γι' αυτό και το υπενθυμίζω. Άρα, έχουμε μία διαδικασία, στην οποία η ΔΕΗ αποδεσμεύεται. Κλείνει ο κύκλος με την αποεπένδυση των λιγνιτικών μονάδων, φεύγουν τα ΝΟΜΕ, μπαίνουμε σε ένα καθαρό τοπίο, όπου η ΔΕΗ ανταγωνίζεται με βάση το κόστος της και τη λειτουργία της, όπως ακριβώς αποτυπώνεται στις στρατηγικές μελέτες. Ταυτόχρονα η ΔΕΗ καλείται να αλλάξει το μείγμα της ενεργειακής της σύνθεσης, να επεκταθεί δηλαδή στις ΑΠΕ. Αυτός είναι ο κοινός τόπος και η κύρια αιχμή της στρατηγικής. Θα προσέθετα και να προσθέσει υπηρεσίες - γίνονται ήδη βήματα. Η αγορά θα αλλάξει, θα πουλάμε και ρεύμα και φυσικό αέριο και δεκάδες άλλα προϊόντα και υπηρεσίες - και φυσικά να επεκταθεί σε γειτονικές αγορές. Αυτή η ΔΕΗ, τουλάχιστον όπως αποτυπώνεται και αποτελεί τη στρατηγική της εταιρείας και τη στρατηγική που υποδηλώνεται από όλες αυτές τις εκθέσεις, δεν θα έλεγα ότι είναι ένας πόλος κατάρρευσης και αντιαναπτυξιακός για την ελληνική οικονομία. Μία ΔΕΗ η οποία έχει ισχυρή παρουσία στην ελληνική αγορά, έχει αναπτύξει τις ΑΠΕ, έχει συνδυάσει τις υπηρεσίες της στην εγχώρια αγορά, έχει επεκταθεί στις γειτονικές χώρες, θα τη λέγατε μία χρεοκοπημένη και καταστροφική ΔΕΗ, που συμπαρασύρει στα βάραθρα και την ελληνική οικονομία; Πολύ απέχει από αυτό. Ευχαριστώ.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο εκπαιδευτικοί συνοδοί τους από το Πρότυπο Γυμνάσιο της Ζωσιμαίας Σχολής Ιωαννίνων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, κατόπιν συνεννοήσεως με τους άλλους συναδέλφους Κοινοβουλευτικούς Εκπροσώπους, παίρνει πρώτος στη σειρά τον λόγο, γιατί έχει ανειλημμένες υποχρεώσεις, ο Κοινοβουλευτικός Εκπρόσωπος της Δημοκρατικής Συμπαράταξης κ. Ιωάννης Μανιάτης. Κύριε Μανιάτη, έχετε τον λόγο.
Κύριε Πρόεδρε, θέλω να ευχαριστήσω τους συναδέλφους και του ΣΥΡΙΖΑ και της Νέας Δημοκρατίας, που μου παραχώρησαν τη θέση τους, γιατί έχω και μία άλλη υποχρέωση. Κύριε Υπουργέ, είναι μία απόλαυση, πραγματικά, να αντιπαρατίθεται κανείς μαζί σας. Απαιτεί, μάλιστα, ειδικές νοητικές ικανότητες, διότι κανείς πρέπει να υπερβεί ένα βουνό μισών αληθειών - ξεκινώ λίγο μαλακά, για να μην πω ψέμα, λέω μισές αλήθειες προς το παρόν - , να ξεπεράσει μία προσέγγιση πολιτικής παράνοιας και να προσπαθήσει να βρει ψήγματα αληθείας. Εγώ σήμερα θα μιλήσω μαζί σας για δύο μεγάλα σκάνδαλα. Το πρώτο σκάνδαλο είναι το σκάνδαλο ΔΕΗ, με το οποίο η Κυβέρνηση ΣΥΡΙΖΑ αφαίρεσε, υφάρπαξε από τους Έλληνες πολίτες, που είναι ιδιοκτήτες της ΔΕΗ, 7 δισεκατομμύρια ευρώ. Θα σας τα καταγράψω ένα προς ένα και στη συνέχεια θα μιλήσω και για το σκάνδαλο ΔΕΠΑ - Λαυρεντιάδη. Να ξεκινήσουμε, λοιπόν. Κύριε Υπουργέ, όταν αναλάβατε τον Γενάρη του 2015, παραλάβατε μία ΔΕΗ με 2,5 δισεκατομμύρια στο Χρηματιστήριο και την καταντήσατε στα 300 εκατομμύρια. Επίσης, παραλάβατε μία ΔΕΗ στην κατηγορία Β στην αξιολόγηση της «STANDARD & POOR'S» και την καταντήσατε - μέχρι πριν τρεις μέρες - κατηγορία CCC+, δηλαδή τέσσερις κατηγορίες παρακάτω. Ε, μη μας πείτε και να σας χειροκροτήσουμε κιόλας για το ότι προχθές ανέβηκε μία κατηγορία από τη γκρεμίλα που την είχατε ρίξει και την ανεβάσατε ένα μικρό σκαλοπατάκι και απομένουν άλλες δύο κατηγορίες για να φτάσει η ΔΕΗ εκεί που την παραλάβατε τον Γενάρη του 2015. Αγαπητοί συνάδελφοι, η «μικρή» ΔΕΗ, για την οποία είμαι περήφανος, γιατί ήμουν ο αρμόδιος Υπουργός που κατέθεσε το συγκεκριμένο νομοσχέδιο, ήταν η πιο μεγάλη διοικητική παρέμβαση σε επίπεδο δημοσίων επιχειρήσεων διότι θα απέφερε στο ταμείο της ΔΕΗ 2 δισεκατομμύρια ευρώ. Και τι θα έδινε η ΔΕΗ; Θα έδινε το 30% του κύκλου εργασιών, του μισθολογικού κόστους, των χρεών, των δανείων και θα εισέπραττε 2 δισεκατομμύρια ευρώ. Κι επειδή scripta manent, καταθέτω για τα Πρακτικά τον νόμο για τη «μικρή» ΔΕΗ. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τον ακύρωσε ο κ. Τσίπρας. Έναντι αυτού, τι υπέγραψε; Υπέγραψε το άθλιο μνημόνιο Τσίπρα στις 14 Αυγούστου 2015 με το οποίο τι λέει στη σελίδα 1029; «Το μερίδιο λιανικής και χονδρικής αγοράς της ΔΕΗ θα πέσει κάτω από το 50% έως το 2020». Σας καταθέτω το σχετικό. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι σημαίνει αυτό; Σημαίνει ότι από το 90% που είχε η ΔΕΗ, να πέσει κάτω από το 50%, δηλαδή να χάσει το 40% των εσόδων της, του τζίρου της, των πελατών της. Τι σημαίνει σε λεφτά αυτό; Σημαίνει άλλα 2 δισεκατομμύρια απώλεια εσόδων από τους Έλληνες πολίτες και από τη ΔΕΗ. Κάνετε το άθροισμα λίγο: Έχουμε 2 δισεκατομμύρια απώλεια από τη «μικρή» ΔΕΗ και άλλα 2 δισεκατομμύρια που την υποχρεώσατε να χάσει έναντι μηδενικού τιμήματος. Συνεχίζουμε. Ο κ. Καμμένος, τον Ιανουάριο του 2015- ο κ. Καμμένος είναι συνεταίρος σας, είστε συνάδελφοι - είπε το εξής για να μας απειλήσει: «Ποιος θα μείνει έξω από τη φυλακή, όταν αποφασίσει η δικαιοσύνη για αυτούς που αποφάσισαν για τη ΔΕΗ;». Αυτό έλεγε ο κ. Καμμένος το 2015. Πάμε στο τρίτο θέμα: ηλεκτρική διασύνδεση Κυκλάδων. Χάσαμε εξαιτίας της καθυστερημένης παραλαβής του έργου με ευθύνη σας - ένα έργο που εμείς το αναθέσαμε - δύο χρόνια. Πόση είναι η απώλεια για τους Έλληνες πολίτες; Άλλα 150 εκατομμύρια ευρώ. Και ο κ. Τσίπρας όταν το εγκαινίασε δεν είχε την πολιτική ευθιξία να πει «είναι έργο άλλων και το παραδίδω με δύο χρόνια καθυστέρηση». Άρα, είναι 4.150.000.000 ευρώ. Πόσα κέρδισε η ΔΕΗ το 2015 και το 2016 από το φθηνό πετρέλαιο; Με βάση τους ισολογισμούς της ΔΕΗ το 2015 και του 2016 κέρδισε 800 εκατομμύρια ευρώ. Μείωσε την τιμή του ρεύματος; Όχι, βέβαια. Στα πόσα φτάνουμε μέχρι τώρα; Φτάνουμε στα 4.950.000.000 ευρώ. Όλα αυτά είναι λεφτά του λαού, που δεν του τα δώσατε πίσω. Συνεχίζω. Πέμπτον: ηλεκτρική διασύνδεση Κρήτης. Για να συνεννοούμαστε, καταθέτω για τα Πρακτικά τον σχεδιασμό που παραλάβατε 2014-2023 που προέβλεπε την ολοκλήρωση της μεγάλης σύνδεσης της Κρήτης το 2020. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα εσείς λέτε «το 2022». Ξέρετε τι λέτε; Είναι 400 και 400 εκατομμύρια ευρώ η απώλεια που λέτε ότι θα έχουμε. Μας χρωστάτε άλλα 800 εκατομμύρια ευρώ για τα δύο χρόνια καθυστέρησης της μεγάλης σύνδεσης της Κρήτης. Είναι δικές σας οι ευθύνες, αλλά η ΔΕΗ δεν είναι ιδιοκτησία σας. Είστε οι προσωρινοί διαχειριστές. Τι λέει ο κ. Χατζηβασιλειάδης, ο Πρόεδρος του Ινστιτούτου Ενέργειας Νοτιοανατολικής Ευρώπης, στις 6 Νοεμβρίου 2018, για τη μικρή διασύνδεση της Κρήτης; «Η πρώτη φάση περιλαμβάνει τη διασύνδεση Κρήτη - Πελοπόννησος με δύο υποβρύχια καλώδια. Είναι μία λύση απελπισίας λόγω των καθυστερήσεων της μεγάλης διασύνδεσης». Καταθέτω το σχετικό έγγραφο. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για να κλείσω με την Κρήτη, που τονίζω για άλλη μια φορά ότι κινδυνεύει να την αφήσετε χωρίς ρεύμα, να έχουμε μπλακ άουτ, τώρα έχουμε και τη σύγκρουση του ΑΔΜΗΕ και της Κυβέρνησης με την Ευρωπαϊκή Επιτροπή, που η Κυβέρνηση δεν θέλει το καλώδιο Ισραήλ - Κύπρος - Κρήτη - Αττική. Καταθέτω το σχετικό έγγραφο που δείχνει τη σύγκρουση. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με ενδιαφέρει πάρα πολύ να δω ποιος θα πληρώσει τα 250 εκατομμύρια ευρώ που περιμένουμε ως Ελλάδα για την ηλεκτρική διασύνδεση Κρήτης - Αττικής, εάν δεν εγκρίνει η Ευρώπη το πρόγραμμα αυτό. Προσθέτω άλλα 250 εκατομμύρια και φτάσαμε στα 6 δισεκατομμύρια ευρώ. Τελειώνω… Για να φτάσουμε τον αριθμό των 7 δισεκατομμυρίων ευρώ, με τη δήλωση Παναγιωτάκη, Διοικητή της ΔΕΗ: «Σταθάκης και Σκουρλέτης ζημίωσαν 1 δισ. ευρώ τη ΔΕΗ». Καταθέτω το σχετικό έγγραφο. Για να κλείσω με τη ΔΕΗ, θα πω τρία χαρακτηριστικά παραδείγματα. Πρώτον, εδώ είναι πολιτικός σουρεαλισμός. Πουλάει η Κυβέρνηση τα τρία λιγνιτικά εργοστάσια της ΔΕΗ και τι λέει; Δεν ξέρω πότε το έχει ακούσει αυτό η παγκόσμια αγορά, αλλά λέει: «Ελάτε, αγοράστε το "μπιρ παρά" και θα συμμετέχουμε κατά 50% στις ζημιές». Και βγαίνει η επιτροπή και λέει: «Παιδιά, δεν καταλάβατε. Ποιος θα υποχρεώσει το ελληνικό δημόσιο να συμμετέχει κατά 50% στις ζημιές του όποιου ιδιώτη αγοράσει τα τρία εργοστάσια της ΔΕΗ;». «Αποεπένδυση: Δεν δέχεται η Κομισιόν τη συμμετοχή της ΔΕΗ σε ζημιές των λιγνιτικών μονάδων». Καταθέτω το σχετικό έγγραφο.
Κύριε Μανιάτη, ολοκληρώστε παρακαλώ.
Θα τελειώσω, κύριε Πρόεδρε. Τώρα, λέτε και μερικά ψεματάκια, όμως. Μας είπατε σε δημόσιες δηλώσεις σας ότι παραλάβατε έλλειμμα του λογαριασμού ΑΠΕ 800 εκατομμύρια ευρώ, δηλαδή 0,8 δισεκατομμύρια. Κύριε Υπουργέ, Μάρτιος 2015, Μηνιαίο Δελτίο Ειδικού Λογαριασμού ΑΠΕ, ΛΑΓΗΕ, σελίδα 7: «Σωρευτικό έλλειμμα 166.670.000 ευρώ». Όχι 800 εκατομμύρια ευρώ, που λέτε εσείς. Παρακαλώ, τουλάχιστον, να το διορθώσετε. Το καταθέτω για τα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και για να τελειώσω με τη ΔΕΗ, επειδή ακούω πολλές φορές και είναι ενοχλητικό το ψέμα, που συνηθίζει να λέει και ο κ. Τσίπρας, δηλαδή ο κ. Τσίπρας δεν βλέπει κλούβες έξω από την Ηρώδου Αττικού και παρασύρει και αξιοπρεπείς Υπουργούς του. Μας λέτε ότι κάνετε για πρώτη φορά ενεργειακό σχεδιασμό. Μάρτιος 2012: «Εθνικός Ενεργειακός Σχεδιασμός». Είναι ακόμα αναρτημένος στην ιστοσελίδα του Υπουργείου σας. Το καταθέτω για τα Πρακτικά. «Εθνικός Ενεργειακός Σχεδιασμός, Οδικός Χάρτης για το 2050. Μάρτιος 2012». [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Υπάρχει και επικαιροποίηση το 2014. «Εθνικός Ενεργειακός Σχεδιασμός». Συνολικά είναι εκατόν εξήντα πέντε σελίδες, παραδόθηκε και τον έχει το ΚΑΠΕ από τον Ιανουάριο 2015. Το καταθέτω για τα Πρακτικά. Θα τελειώσω με το σκάνδαλο ΔΕΠΑ - Λαυρεντιάδη. Εδώ τα πράγματα είναι σοβαρά, είναι θέμα δικαιοσύνης και είναι κυρίως θέμα δημοκρατίας. Έχουμε ένα σχέδιο κανονικής λεηλασίας της ΔΕΠΑ. Έπαιρναν μεταχρονολογημένες επιταγές. Ορθά ο κ. Σταθάκης έδιωξε τον μέχρι πρόσφατα διευθύνοντα σύμβουλο, που τον είχε διορίσει, όμως, η Κυβέρνηση του κ. Σταθάκη. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Ο άνθρωπος, όμως, αυτός έκανε μια συνέντευξη Τύπου και είπε κάτι πολύ απλό: «Παιδιά, εγώ δεν είμαι ένοχος. Εγώ συνομιλούσα με πέντε Υπουργούς της Κυβέρνησης και έπαιρνα οδηγίες από την Κυβέρνηση, έπαιρνα κατευθύνσεις. Και πάρτε το τάδε mail και πάρτε και το άλλο mail». Θέλετε να σας πω κάτι; Δεν ακούω ούτε απάντηση από τον κ. Τσίπρα για κάποιο κομματικό του στέλεχος που εμπλέκει πέντε Υπουργούς του και δεν βλέπω και κάποια αντίδραση από τη δικαιοσύνη. Με συγχωρείτε. Όταν υπάρχει ένα κραυγαλέο σκάνδαλο, όταν έχει ασκηθεί δίωξη, όταν έχει μπουκάρει η Οικονομική Αστυνομία στα γραφεία της ΔΕΠΑ, όταν είναι προφανές ότι βοά η κοινωνία ότι είναι στημένο παιχνίδι με τον Λαυρεντιάδη για να ανταλλάξουν 80 εκατομμύρια χρέος έναντι ακινήτων που κοστίζουν μόνο 9 εκατομμύρια και κάνουν "γαργάρα" το ότι τα είχε δεσμεύσει το 2014- όχι επί δικής σας κυβέρνησης - ο κ. Νικολούδης, ερωτώ την Κυβέρνηση και τη δικαιοσύνη ήρεμα, απλά: Η συγκεκριμένη δίωξη μετά τις δηλώσεις δεν χρειάζεται εμπλουτισμό και με τις δηλώσεις του ανθρώπου αυτού που διώκεται; Η Κυβέρνηση δεν αισθάνεται, άραγε, την υποχρέωση να απαντήσει στους πολίτες τι συμβαίνει;
Κύριε Μανιάτη, συντομεύετε.
Ξέρετε γιατί το λέω αυτό; Γιατί ο φάκελος μετά από δεκαπέντε χρόνια, που θυμήθηκε, ήρθε αμελλητί, επειδή κάποιος καταδικασμένος δεκαέξι χρόνια είπε «νομίζω, θεωρώ, έχω την εκτίμηση ότι θα μπορούσε να ξέρει ο Σημίτης», ο Πρωθυπουργός της Ευρώπης, των μεταρρυθμίσεων, της ΟΝΕ και της εισόδου στης Κύπρου στην Ευρώπη. Αυτός ο φάκελος έρχεται αμελλητί στη Βουλή. Ο φάκελος που εμπλέκει με δημόσιες δηλώσεις πέντε Υπουργούς, όλο το Μέγαρο Μαξίμου, δεν χρειάζεται να αντιμετωπιστεί με μια αντίστοιχη αντιμετώπιση από την ελληνική δικαιοσύνη; Όμως, ακόμη χειρότερο, γιατί το θέμα της δημοκρατίας είναι κορυφαίο, είναι το εξής: Η Κυβέρνηση δεν αισθάνεται την υποχρέωση να δώσει μια επίσημη απάντηση τι ακριβώς συμβαίνει με αυτό το κραυγαλέο σκάνδαλο ΔΕΠΑ - Λαυρεντιάδη; Ευχαριστώ πολύ.
Παρακαλώ, να τηρούμε τον χρόνο. Ο κ. Δένδιας, Κοινοβουλευτικός Εκπρόσωπος της Νέας Δημοκρατίας, έχει τον λόγο.
Κύριε Υπουργέ, προΐστασθε ενός σημαντικού Υπουργείου και ειλικρινώς αισθάνομαι την ανάγκη εκ μέρους της Νέας Δημοκρατίας να σας ζητήσω συγγνώμη, διότι καταναλώνουμε τον χρόνο σας και σας φέρνουμε εδώ να απαντήσετε σε πράγματα, τα οποία προφανώς είναι μυθεύματα, φαντασιοπληξίες μιας οξύτατης Αντιπολίτευσης, ενώ εσείς και η Κυβέρνηση την οποία υπηρετείτε έχουν κάνει ένα λαμπρό έργο. Είναι προφανές ότι η χώρα αλλά και η ΔΕΗ, για την οποία συζητάμε σήμερα, οδηγείται μέσα από τη «Λεωφόρο των Ιλισίων» προς παραδείσους του καπιταλισμού, όπου τα χρήματα εκχέονται από τα ταμεία της και είναι πραγματικά, όπως πολύ σωστά μας αναλύσατε εδώ προηγουμένως, η ατμομηχανή της μέλλουσας ελληνικής οικονομίας, του καπιταλισμού και του σοσιαλισμού, που υπό την προεδρία του Αλέξη Τσίπρα θα οδηγήσει τη χώρα στον εικοστό δεύτερο αιώνα! Τι είναι αυτά που μας λέτε, κύριε Υπουργέ; Συγχωρήστε με. Τι είναι αυτά που μας λέτε; Είστε συμπαθέστατος, έχετε ένα χαλαρό ύφος, μπορούμε να πάμε για κανένα ταβλάκι, μπορούμε να πάμε για καμμιά πρέφα, μπορούμε να πάμε να πιούμε μερικά τσίπουρα! Όμως, τι μας λέτε εδώ; Θέλω να καταλάβω. Να ξεκινήσουμε από τη ΔΕΗ. Συζητάμε για μια επιχείρηση η οποία έχει απολέσει το 84% της χρηματιστηριακής της αξίας. Μας λέτε για τα δάνεια. Τα δάνεια ενσωματώνονται και απεικονίζονται στη χρηματιστηριακή της αξία. Άρα τι μας λέτε; Επί των ημερών σας, επί των ημερών της Κυβέρνησής σας, έχει χάσει το 84% της αξίας της και κάθεστε εδώ και μας μιλάτε, όχι εσείς προσωπικά. Εσείς δεν μας κουνάτε το δάχτυλο. Είμαι ειλικρινής σε αυτό. Είστε ευγενής και χαλαρός. Το είπαμε προηγουμένως. Η Κυβέρνησή σας, όμως, μας λέει διάφορα ωραία και χαριτωμένα σαν να μην τρέχει τίποτα και προσβάλλετε και τη νοημοσύνη μας. Με ποιον τρόπο; Αφού την οδηγήσατε από το «B» στο «CCC minus», παίρνετε μια μικρή αναβάθμιση και μας λέτε: «Ω θρίαμβος! Σήμερα αναβαθμίζεται». Μα, τι είναι αυτά που λέτε; Τι είναι αυτά που λέτε, πραγματικά; Γιατί έρχεστε και μας τα λέτε αυτά τα πράγματα; Γιατί δεν αξιοποιείτε καλύτερα τον χρόνο σας; Πείτε ότι έχετε κώλυμα! Μείνετε στο Υπουργείο σας! Κάντε κάτι πιο ευχάριστο στο τέλος - τέλος! Παρουσιάζεται, κυρίες και κύριοι συνάδελφοι, μια συνολική κατάσταση εδώ, η οποία πραγματικά ώρες - ώρες θα πρέπει να μας οδηγήσει σε ψυχαναλυτικές προσεγγίσεις του πολιτικού φαινομένου που ονομάζεται Κυβέρνηση ΣΥΡΙΖΑ - ΑΝΕΛ. Διότι η απλή πολιτική προσέγγιση ή - αν θέλετε - η προσέγγιση την οποία επιχειρεί οποιοσδήποτε με όπλο μόνον την όποια εμπειρία της πολιτικής και την απλή κοινή λογική, οδηγεί στο απόλυτο αδιέξοδο. Δεν μπορεί να κατανοήσει τι λέει κανείς. Άκουσα προηγουμένως, παραδείγματος χάριν, τον κύριο Υπουργό να μιλάει για το ζήτημα του ΑΔΜΗΕ. Και τι μας είπε ότι είναι το μέγα πεπραγμένο του ΑΔΜΗΕ; Η σύνδεση των Κυκλάδων! Μα, ποιος την ξεκίνησε αυτή την ιστορία και ποιος καθυστέρησε να την τελειώσει;
Της Κρήτης!
Μισό λεπτό. Εγώ ειλικρινώς για ένα πράγμα χαίρομαι και αυτό είναι το εξής: Όταν ο κ. Σταθάκης - για τον οποίο μπορεί να πει κανείς οτιδήποτε άλλο, αλλά αστική ευγένεια έχει - αναγκάζεται να σε διακόψει, σημαίνει πραγματικά ότι τα πράγματα για την Κυβέρνηση δεν πάνε καλά! Πάμε, λοιπόν, πάλι στη Σύρο. Αργήσατε τη σύνδεση των Κυκλάδων ή δεν την αργήσατε, ναι ή όχι; Το ξεκίνησε άλλη κυβέρνηση και όχι η δική σας, ναι ή όχι; Τίμιες κουβέντες, καθαρές κουβέντες. Εάν άλλος Υπουργός άλλης κυβέρνησης εκαυχάτο για ένα έργο το οποίο ολοκληρώθηκε και εγκαινιάστηκε επί των ημερών του - εγκαινιάστηκε επί των ημερών σας, αλλά αφορούσε άλλη κυβέρνηση, άλλον σχεδιασμό, άλλους Υπουργούς - κατ' ελάχιστον θα έλεγε ότι αυτό το έργο αποτελεί κτήμα του ελληνικού λαού και τα λοιπά. Δεν θα πήγαινε να το «πουλήσει» στην Εθνική Αντιπροσωπεία ως δικαίωση της ύπαρξης της δικής του Κυβέρνησης, η οποία ούτε το σχεδίασε ούτε το απεδέχθη ούτε το επαίνεσε στην αρχή και απλώς έτυχε να ολοκληρωθεί κατά τη διάρκεια της ζωής της και να το εγκαινιάσει. Σε ποιον τα πουλάτε αυτά; Ούτε ιθαγενείς πραγματικά στην Παπούα Νέα Γουινέα δεν θα άκουγαν αυτά τα οποία λέτε και δεν θα τα επικροτούσαν! Μας λέτε για την Κρήτη; Μα, σας ελέχθη προηγουμένως ότι η Κρήτη, όπως είναι γνωστό και φανερό τοις πάσι - εγώ δεν χρησιμοποιώ κατ' ιδίαν συνομιλίες αλλά, αν θυμάστε, σας είχα ρωτήσει και εγώ μια φορά κατ' ιδίαν - καθυστερεί. Ήταν γνωστό ότι υπήρχαν διαφορές. Για ποιο πράγμα μάς λέτε; Μας λέτε ότι δεν υπήρξε σχεδιασμός; Σοβαρά; Δεν υπήρξε σχεδιασμός στη χώρα; Σοβαρά, δηλαδή, για να καταλάβω, κυρίες και κύριοι συνάδελφοι, τι συνέβη, η χώρα ήταν υπό διάλυση και ξαφνικά εμφανίστηκε μια σοβαρή, συγκροτημένη Κυβέρνηση το 2015, η οποία ανέλαβε όλα τα θέματα και προχώρησε με ταχύτητα στους σχεδιασμούς της, στις κατατμήσεις, στις οριοθετήσεις, σε όλα; Και αυτό βλέπουμε σήμερα; Ειλικρινά, ξεφεύγει τελείως της κοινής λογικής. Μας μιλήσατε για την ιδιωτικοποίηση του ΔΕΣΦΑ και ότι πετύχατε καλύτερη τιμή. Πετύχατε καλύτερη τιμή; Θέλετε να σας το συνυπογράψω; Πετύχατε καλύτερη τιμή. Εύγε! Επί τη βάσει ποιου προγράμματος; Της ιδιωτικοποίησης του 66% των μετοχών, το οποίο σε όλο τον υπόλοιπο λόγο σας κατηγορούσατε. Δηλαδή, το μόνο πραγματικό και θετικό και ειλικρινές που μας είπατε εδώ πέρα είναι ένα πράγμα το οποίο βασίζεται σε θεωρητική προσέγγιση και σε αντίληψη άλλου χώρου, άλλου κόμματος, που εσείς καταδικάζετε όλη μέρα και όλη νύχτα. Δεν είναι δυνατόν να μας λέτε «στον ΔΕΣΦΑ πήραμε περισσότερα λεφτά, επειδή πουλήσαμε το 66%, αλλά σε όλα τα άλλα που εσείς θα πουλούσατε το 60% είστε καπιταλιστές, δούλοι του κεφαλαίου, άθλιοι, κακοί». Τι είναι αυτά που μας λέτε; Με ποια λογική σειρά τα συνδέετε και τα παρατάσσετε αυτά τα πράγματα και έρχεστε και τα λέτε στην Εθνική Αντιπροσωπεία; Ξέρετε, κυρίες και κύριοι συνάδελφοι, τελειώνει ο καιρός. Θέλετε να το καταλάβετε; Τελειώνουν οι μέρες της Κυβέρνησής σας. Η Κυβέρνησή σας έχει μια στοιχειώδη υποχρέωση να παρουσιάζει προς την Εθνική Αντιπροσωπεία και την ελληνική κοινωνία μία συγκροτημένη σειρά απαντήσεων για τα πεπραγμένα της και όχι αοριστολογίες και μπερδέματα πραγματικών, φανταστικών, νεοσουρεαλιστικών, τα οποία δεν βγάζουν κανένα νόημα στο τέλος. Δεν μπορούμε να προσεγγίζουμε πια έτσι τα πράγματα. Τέρμα αυτά τα παραμύθια! Έρχομαι στο θέμα της απόλυτης σιωπής σας, εκκωφαντικής - τολμώ να πω - σιωπής σας, στο θέμα που σας έθιξε ο Αντιπρόεδρος της Νέας Δημοκρατίας κ. Χατζηδάκης και Κοινοβουλευτικοί Εκπρόσωποι άλλων κομμάτων, στο ζήτημα ΔΕΠΑ.
Την άλλη Παρασκευή έχουμε επερώτηση, σε μία εβδομάδα!
Με συγχωρείτε, αν κατάλαβα καλά δηλαδή…
Θα έρθετε την άλλη Παρασκευή;
Τώρα δεν καταθέσατε επερώτηση τριάντα επτά Βουλευτών;
Αν κατάλαβα καλά, εγώ καλοδέχομαι έστω και αυτής της μορφής την απάντηση, μετά από την τρίτη, γιατί η ερώτηση είναι η τρίτη κατά σειρά η οποία τίθεται προς τον Υπουργό. Μετά, λοιπόν, από τρεις ερωτήσεις, τι μας απαντάει ο Υπουργός; Μας απαντάει: «Παιδιά, περιμένετε, θα έρθω την άλλη βδομάδα να σας τα πω για αυτό το θέμα». Έτσι;
Δεν υπάρχει αυτό. Δεν θα έρθει.
Αυτή είναι απάντηση - προσέξτε - όχι οποιουδήποτε Υπουργού οποιασδήποτε κυβέρνησης, αλλά Υπουργού κυβέρνησης, η οποία ως κύριο πολιτικό εργαλείο, όπλο, κεφάλαιο και πρόταγμα επικαλείται την ηθική υπεροχή απέναντι στους άλλους. Για να δούμε τι γίνεται με τα χρήματα του Έλληνα φορολογούμενου και μιας επιχείρησης του ελληνικού δημοσίου και μιας περίπτωσης, που έχει ήδη επιληφθεί η δικαιοσύνη και που είναι πρωτοσέλιδο σε διάφορες εφημερίδες, τι πρέπει να κάνουμε; Όχι να απαντήσουμε στη Βουλή την ώρα που ερωτώμεθα, αλλά να περιμένουμε την άλλη εβδομάδα. Έργο σε συνέχειες, «Netflix» έχουμε γίνει! Φαντάζομαι ότι ο Υπουργός μιας Κυβέρνησης, που δεν σηκώνει μύγα στο σπαθί της σε θέματα ηθικής, θα έπρεπε, τη στιγμή που μίλησε ο κ. Χατζηδάκης - στο δεύτερο λεπτό το έθιξε - να σηκωθεί, οργίλως να του απευθύνει τον λόγο και να απαιτήσει από τον κ. Χατζηδάκη να δεχθεί αμέσως την καταιγιστική του απάντηση, η οποία περήφανα θα αποδείκνυε την εντιμότητα και των πέντε Υπουργών, οι οποίοι κατονομάζονται και του στελέχους του ΣΥΡΙΖΑ και της επιλογής κ.λπ.. Και αντ' αυτού, η απάντηση που παίρνω είναι: «Έλα, καημένε, θα έρθω να τα πούμε την άλλη εβδομάδα. Μη βιάζεσαι και συ. Σιγά το θέμα! 120 εκατομμύρια ήταν». Το τελευταίο - για να είμαι δίκαιος - είναι προσθήκη δική μου. Το συνάγω εκ του ύφους και της γαλήνης του κ. Σταθάκη και του τρόπου που ηρέμως αντιμετωπίζει τη διασπάθιση του δημοσίου χρήματος ως κάτι en passant, το οποίο μπορεί να συμβαίνει ή να μη συμβαίνει και που, εν πάση περιπτώσει, θα το συζητήσουμε ελεύθερα. Κύριε Πρόεδρε, δεν πρόκειται να χρησιμοποιήσω όλο τον χρόνο. Θα κρατήσω μόνο λίγο μήπως χρειαστεί εκ της απαντήσεως του Υπουργού. Τα θέματα της «μικρής ΔΕΗ» νομίζω ότι σας απαντήθηκαν επαρκώς. Έχουμε καταλάβει πόσο μας «έχει πάει το μαλλί» από αυτή την ιστορία και από τις επιλογές σας. Θέλω απλώς να σας θυμίσω ότι τελευταία όλο και πληθαίνουν οι περιπτώσεις στις οποίες η Κομισιόν είναι αυτή που βάζει τον φράχτη στις δικές σας φιλοδοξίες καταστροφής της περιουσίας του δημοσίου. Και αυτό είναι η καλή ερμηνεία. Υπάρχει και η κακή και η πονηρή ερμηνεία. Τέθηκε το θέμα της Κομισιόν όσον αφορά την προκήρυξη για τις λιγνιτικές μονάδες. Η Κομισιόν σάς είπε «κοιτάξτε να δείτε, αυτά, το να αναλαμβάνετε τις μέλλουσες ζημιές του ιδιώτη, μέχρι εδώ». Εγώ πιστεύω στην ελεύθερη οικονομία, στις ιδιωτικοποιήσεις, πιστεύω ότι ο καπιταλισμός με κοινωνικό πρόσημο, προφανώς - εμείς είμαστε λαϊκό κόμμα - και ότι, εν πάση περιπτώσει, η ελεύθερη οικονομία και η ελεύθερη αγορά έχουν πράγματα να προσφέρουν. Και ξαφνικά βλέπω την κυβέρνηση των σοσιαλιστών να λέει: Εμείς θα αναλάβουμε τις μισές ζημιές του ιδιώτη. Γιατί ο καημένος ιδιώτης να φορτωθεί μόνος του τις ζημιές του; Γιατί, λοιπόν, ο Έλληνας φορολογούμενος που μάλιστα έχει χρήματα, δεν τον φορολογεί και πολύ η Κυβέρνηση - χαλαρά είναι τα πράγματα, λίγους φόρους βάζουμε, έτσι ενδεικτικούς - να μην αναλάβει και αυτός, κύριε Υπουργέ, τις μισές ζημιές του ιδιώτη; Και έρχονται οι «κακοί» Ευρωπαίοι από τις Βρυξέλλες και λένε στη «γενναία» σοσιαλιστική μας Κυβέρνηση: «Πού πας; Πώς αναλαμβάνεις κάτι τέτοιο;». Επ' αυτού, πάλι η «γενναία» σοσιαλιστική μας Κυβέρνηση αγρόν ηγόραζε! Θα ήθελαν να σας θυμίσω και ένα άλλο θέμα. Το έχω πει πάμπολλες φορές σε τοποθετήσεις μου από αυτό το έδρανο αλλά, βεβαίως κατά τη γνωστή συνήθεια, ουδεμία απάντηση. Φέτος, κυρίες και κύριοι συνάδελφοι, αυτό που μας είπε ο κύριος Υπουργός, δηλαδή ότι θα έλθει την επόμενη εβδομάδα, είναι μεγάλη πρόοδος. Έστω και ως τοποθέτηση. Συνήθως τα περί ηθικού πλεονεκτήματος επιτρέπουν στην Κυβέρνηση, όταν κάποιος τους ρωτάει κάτι, να απαντούν με την απόλυτη σιγή, με τη λογική ότι «δεν πειράζει, θα περάσει, θα το ξεχάσουμε όλοι». Υπάρχει, λοιπόν, και άλλο θέμα. Θυμάστε, κύριε Υπουργέ, το θέμα του «ΕΛΕΥΘΕΡΙΟΣ ΒΕΝΙΖΕΛΟΣ» και της παραχώρησης στον παραχωρησιούχο έναντι 480 εκατομμυρίων ευρώ, που πήγε στην Κομισιόν και εκεί οι «κακοί» Ευρωπαίοι περιέργως είδαν ότι η «καλή» και «γενναία» και «δίκαιη» σοσιαλιστική μας Κυβέρνηση πήγαινε να δώσει την παραχώρηση κάπου 700 περίπου εκατομμύρια λιγότερα απ' ό,τι θα μπορούσαμε να πάρουμε από τον παραχωρησιούχο. Και σας γύρισαν πίσω όλη την ιστορία και ξαναπήγατε τότε και ο παραχωρησιούχος έσκασε άλλα 700 τόσα εκατομμύρια και περιέργως δεν άνοιξε πάλι καμμία μύτη. Κανείς δεν πήγε στο ΤΑΙΠΕΔ να του πει: Τι είναι αυτά που κάνεις; Ποιος σου το επέτρεψε; Αυτή είναι η καλή ερμηνεία. Συνήθως, ξέρετε, οι δικοί σας Βουλευτές κοιτούν τον ομιλητή. Είναι ευπρεπείς, είναι ευγενείς, είναι και καινούργιοι οι περισσότεροι. Όταν τους βλέπετε να χαμηλώνουν το βλέμμα τους προς τα κάτω, στα χαρτιά τους, καταλαβαίνετε τι έχει συμβεί. Σας ρωτώ, λοιπόν, το εξής. Πώς εξηγείτε ότι δεν ζητήθηκε εξήγηση - δεν μιλάω για οτιδήποτε άλλο - εμφανής και δημόσια από το ΤΑΙΠΕΔ για να δώσει ένα από τα σημαντικότερα αγαθά, τη σημαντικότερη, αν θέλετε, παραχώρηση με 700 εκατομμύρια ζημιά; Πώς γίνεται αυτό; Θέλετε να μου το εξηγήσετε; Πού στον κόσμο συμβαίνουν αυτά τα πράγματα; Σε ποιες κυβερνήσεις, σε ποιες επιχειρήσεις, αν θέλετε; Φαντάζεστε οποιαδήποτε επιχείρηση που θα εξεχωρείτο περιουσιακό της στοιχείο, θα γινόταν απόπειρα εκχώρησης κατά 700 εκατομμύρια λιγότερα, δηλαδή σχεδόν στο ένα τρίτο της αξίας του, και θα καθόταν αυτός που το έχει κάνει στη θέση του; Δεν μιλάω τώρα για τη δικαιοσύνη, έχουμε καταλάβει. Μιλάω ευθέως για τη δική σας πολιτική ευθύνη, κύριε Υπουργέ, για να συνεννοούμεθα και να κατανοούμε ο ένας τον άλλο. Κυρίες και κύριοι συνάδελφοι, ο καιρός τελειώνει και το καταλαβαίνετε. Τελειώνει και συνταγματικά και πολιτικά. Σωτηρία ουκ έστιν.
Από το 2016 το λέτε αυτό.
Θα το έλεγα, κύριε Παπαδόπουλε. Το μόνο που κάνετε όμως κάθε φορά, όταν τίθεται θέμα, είναι να μας απειλείτε με τι; Με το ότι θα καθυστερήσουν οι εκλογές. Αυτό είναι το κόλπο. Αυτό μου αρέσει.
Στην ώρα τους θα γίνουν, δεν καθυστερούν.
Καλό είναι και αυτό.
Όταν σας λέμε «ο καιρός τελειώνει», μας λέτε έντρομοι «όχι, όχι δεν τελειώνει, έχουμε μέχρι τον Οκτώβρη, του χρόνου». Είστε τόσο λαοπρόβλητοι, είστε τόσο σίγουροι για την επόμενη εκλογική σας νίκη, τόσο βέβαιοι για την ανταλλαγή απόψεων με την κοινωνία τόσο ισχυροί, που το μόνο πράγμα που έχετε να πείτε στην Αντιπολίτευση είναι «έχετε μέχρι τον Οκτώβρη του χρόνου». Να το δεχτώ κι εγώ αυτό. Να το δεχθώ μέχρι τον Οκτώβρη του χρόνου. Σας έχουν μείνει εννιά μήνες, γιατί τον Οκτώβρη είναι οι εκλογές, αν το υποθέσουμε βέβαια αυτό, που δεν θα αντέξετε μέχρι τον Οκτώβρη.
Το λέτε τρία χρόνια, δεν σας πειράζει;
Έχω να σας διατυπώσω την εξής πρόταση και το λέω ειλικρινά και με όλη τη συμπάθεια που έχω σε πολλούς από εσάς. Χρησιμοποιείστε αυτόν τον χρόνο, για να αποκαταστήσετε ό,τι μπορείτε να διασώσετε από την υστεροφημία σας…
Την Ελλάδα θα σώσουμε.
…διότι με αυτή την υστεροφημία που σας εξασφαλίζουν προσεγγίσεις, όπως η σημερινή στο θέμα της ΔΕΗ, δεν πρόκειται να πάτε πουθενά. Σας ευχαριστώ πολύ.
Ευχαριστούμε τον κ. Δένδια. Τον λόγο έχει ο κ. Δημητριάδης, Κοινοβουλευτικός Εκπρόσωπος του ΣΥΡΙΖΑ...
Κυρία Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο.
Θέλω τον λόγο, επειδή τέθηκε θέμα κοινοβουλευτικής τάξης από τον κ. Δένδια και αισθάνομαι πολύ άσχημα. Φέρατε ένα θέμα, για το οποίο έχετε κάνει επερώτηση τριάντα επτά Βουλευτές της Νέας Δημοκρατίας και θα γίνει κοινοβουλευτικός διάλογος. Αναφέρομαι στο θέμα της ΔΕΠΑ. Σήμερα συζητάμε ένα άλλο θέμα. Έχουμε επερώτηση για άλλο θέμα. Δεν υπάρχει σιωπή, αφ' ης στιγμής έχω βγάλει τρεις εκτενείς ανακοινώσεις και δεν έχει προστεθεί κανένα καινούργιο στοιχείο από την πλευρά της Νέας Δημοκρατίας. Δεν μπορείτε να πείτε ότι η Κυβέρνηση σιωπά, ότι δεν λέει τίποτα. Σε ό,τι με αφορά, την πρώτη φορά που θέσατε το θέμα, βγήκε πολύ αναλυτική ανακοίνωση, διορθώθηκε το ότι δεν είναι 120 εκατομμύρια που έγιναν τα τελευταία τρία χρόνια. Τα 80 εκατομμύρια έγιναν επί Νέας Δημοκρατίας και μαζί με τις προσαυξήσεις έγιναν 106 με 108 εκατομμύρια. Το χρέος αυξήθηκε τα τελευταία χρόνια μόλις 12 εκατομμύρια. Διόρθωσα κάποια πράγματα και επί της ουσίας είπα ευθέως και ανοικτά ότι αυτό το σχέδιο - αν υπήρχε, πώς υπήρχε - δεν εφαρμόστηκε ποτέ και πουθενά. Άρα αυτά μπήκαν. Έρχεστε να κάνουμε κοινοβουλευτικό διάλογο. Όποτε, δηλαδή, θέτει το θέμα ο κ. Χατζηδάκης, πρέπει να μετατοπίσουμε τη συζήτηση στη ΔΕΠΑ; Θα την κάνουμε συγκροτημένα, ολοκληρωμένα την άλλη εβδομάδα που θα απαντήσουμε στην επερώτησή σας και θα δούμε αν το σκάνδαλο είναι φαντασιακό, υπαρκτό ή ανύπαρκτο. Πάντως θα πρέπει να προσπαθήσετε πολύ, για να κλονίσετε το ηθικό πλεονέκτημα της Κυβέρνησης!
Η δικαιοσύνη δεν παρενέβη, κύριε Υπουργέ;
Κύριε Δημητριάδη, έχετε τον λόγο για έξι λεπτά.
Κύριε Υπουργέ, κυρίες και κύριοι συνάδελφοι, η επερώτηση της Αξιωματικής Αντιπολίτευσης βασίζεται και αναπαράγει συνεχώς ένα μοτίβο, αυτό της καταστροφολογίας, του μηδενισμού και της άποψης ότι είναι μάταιη κάθε προσπάθεια που εγκαθιστά την ελπίδα. Αυτό είναι το δικό τους αφήγημα, αυτός είναι ο δικός τους πολιτικός τόπος, αυτό είναι τελικά το δικό τους δράμα. Αυτό που επιχειρούν με την επερώτηση για τη ΔΕΗ, είναι να επιφέρουν μία δραματοποίηση, κάτι που θα ήταν πολύ εύκολο για μας σήμερα να το αντικρούσουμε, γιατί πριν από δυο μέρες η «Standard & Poor's» ανέβασε την πιστοληπτική ικανότητα της εταιρείας και λέει και αρκετά σημαντικά, θετικά και ευχάριστα για την ελληνική οικονομία, και άρα σ' αυτό το δράμα ο από μηχανής θεός θα μπορούσε να τους διαψεύσει. Μόνο που επειδή ακριβώς όλη αυτή η δραματουργία είναι μία καρικατούρα και δεν έχει την ευστάθεια που έχει η τέχνη του δράματος, θα συζητήσουμε επί της ουσίας, γιατί, πραγματικά, έχει πολύ μεγάλη σημασία να αποτυπωθούν οι διαφορετικές στρατηγικές στο ζήτημα της ΔΕΗ. Η επερώτηση που έκανε η Αξιωματική Αντιπολίτευση είναι μία επερώτηση με περίπου χίλιες λέξεις. Χρησιμοποιεί πάρα πολλές έννοιες, όπως την ανάπτυξη και τα οικονομικά συμφέροντα. Κάνει, επίσης, απόπειρες δημιουργικής λογιστικής. Όμως δεν υπάρχει μία λέξη κλειδί σ' αυτή την επερώτηση: η λέξη δημόσιο. Καμμία έννοια δημόσιου πλούτου, καμμία έννοια δημόσιου χώρου, καμμία έννοια κοινωνικών δικαιωμάτων στα ζητήματα της ενέργειας. Αυτό δεν είναι καθόλου σύμπτωση. Είναι ακριβώς αυτή η επιλογή τους, δηλαδή η στρατηγική που επιχείρησε την προηγούμενη δεκαετία να μεταφέρει τον δημόσιο πλούτο από τους πολλούς στους λίγους και ξεδιπλώθηκε το προηγούμενο διάστημα και εμείς επιτυχώς ανακόψαμε. Υπήρχε επιλογή για ιδιωτικοποίηση του 66% του ΑΔΜΗΕ με ένα νούμερο, με ένα ποσό το οποίο εμείς το επιτύχαμε, αποτρέποντας την ιδιωτικοποίηση του ΑΔΜΗΕ κατά 66%. Κρατήσαμε, δηλαδή, τον ΑΔΜΗΕ δημόσιο, μεταβιβάζοντας μόνο το 24%, με το ίδιο ακριβώς τίμημα που αναμενόταν από εκείνο το σχέδιο. Ακυρώσαμε την ασύμφορη και καταχρηστική συμφωνία με τη «SOCAR», δηλαδή τους Αζέρους, για το φυσικό αέριο και ολοκληρώσαμε την πώληση - ως οφείλαμε - του 66% της ΔΕΣΦΑ, με μία συμφωνία με πραγματικά μεγαλύτερο τίμημα κατά 135 εκατομμύρια ευρώ. Το ίδιο μοντέλο εφαρμόζουμε και για τη ΔΕΠΑ, όπου μετά τον διαχωρισμό, δηλαδή ΔΕΠΑ εμπορίας και ΔΕΠΑ υποδομών, πάλι το ελληνικό δημόσιο θα διατηρήσει πλειοψηφικό μερίδιο στον στρατηγικό τομέα των δικτύων, κάτι το οποίο είναι σταθερή μας επιλογή και, πραγματικά, επικαθορίζει την πολιτική μας και τη στρατηγική μας για την ενέργεια. Αποτρέψαμε την πώληση του 17% και ακυρώσαμε τον νόμο της «μικρής ΔΕΗ», που είναι, πραγματικά, η κορυφή της πυραμίδας του στρατηγικού σας σχεδίου. Θα μου επιτρέψετε να αναφερθώ λίγο περισσότερο πάνω σ' αυτό. Γιατί, τελικά, στρατηγικά αυτή η εταιρεία, η «μικρή ΔΕΗ», ήταν ασύμφορη; Υπάρχει μία κρίσιμη λέξη, η λέξη υδροηλεκτρικά. Ήταν ασύμφορη, γιατί ουσιαστικά έβαζε στο χέρι το μεγάλο κομμάτι των υδροηλεκτρικών της χώρας και τα έδινε στους ιδιώτες, κάτι το οποίο όλοι ξέρουμε ότι είναι ο σημαντικότερος παράγοντας κερδοφορίας της Δημόσιας Επιχείρησης Ηλεκτρισμού. Είναι ο σημαντικότερος ανανεώσιμος πόρος, ο μοναδικός στην ουσία ανανεώσιμος πόρος όπου συμμετέχει η ΔΕΗ και ο στρατηγικότερος βέβαια, γιατί έχει τεράστιο περιθώριο κέρδους και γιατί, πραγματικά, είναι ο πόρος, που θα στηριχθεί η εταιρεία στρατηγικά στο μέλλον στο περιβάλλον του ανταγωνισμού που θα έχουμε ειδικά με την οριστική θεσμοθέτησή του από το 2020 και μετά σε επίπεδο Ευρωπαϊκής Ένωσης. Είχατε δεσμευτεί ταυτόχρονα με τη «μικρή ΔΕΗ» και για τα ΝΟΜΕ, να απωλέσει δηλαδή η επιχείρηση - αυτό που ήταν υποχρεωμένη να κάνει βέβαια - μερίδιο της εμπορίας, ώστε να μην έχει στρατηγικά πάνω από το 50%, όπως προβλέπουν οι ευρωπαϊκοί κανόνες. Και σ' αυτό το παράδειγμα αυτό που χαρακτηρίζει τις επιλογές σας, έχει πάλι όνομα και λέγεται «ENERGA HELLAS». Αυτό είναι το δικό σας παράδειγμα, για το πώς αντιλαμβάνεστε την ιδιωτικοποίηση και τη μεταβίβαση σε άλλους παρόχους ηλεκτρικής ενέργειας πέρα από τη ΔΕΗ και τα ΝΟΜΕ, που μ' αυτόν τον τρόπο τις επιλύσατε με το παράδειγμα της «ENERGA HELLAS». Στο σχόλιό σας, δηλαδή, ότι δεν εξηγούμε πώς θα επιβιώσει η ΔΕΗ, ενώ ο τζίρος της πέφτει από τα 5 δισεκατομμύρια ευρώ στα 3 δισεκατομμύρια ευρώ, η απάντηση είναι μία και απλή. Τα υδροηλεκτρικά αυτά τα οποία νομοθετήσατε να πουληθούν, αυτά τα οποία στοχεύετε τώρα να βάλετε στην ατζέντα, γιατί ακριβώς λέτε ότι η ΔΕΗ στρατηγικά έχει αδιέξοδα, άρα θα πρέπει πάλι να σκεφτεί να πουλήσει υδροηλεκτρικά. Αυτό το καταστροφικό σενάριο το οποίο είχατε υιοθετήσει από την περίοδο του 2013 και μετά, στηριζόταν σε ένα προηγούμενο, το οποίο ήταν πιο αντιδραστικό και πιο καταστροφικό, το σενάριο του 2010 το οποίο επέβαλε να κλείσουν τρεις υδροηλεκτρικές μονάδες της Πτολεμαΐδας, του ΑΗΣ Αμυνταίου και του ΑΗΣ Καρδιάς. Την περίοδο 2015-2018 το σχέδιο σας έλεγε ότι σε αυτές θα πρέπει να μπει λουκέτο, περίπου 3000 ΜW. Αυτό είναι το δικό σας σχέδιο, στο οποίο εμείς - την Πτολεμαΐδα δεν την προλάβαμε, βέβαια, έκλεισε, πράγματι, τέσσερις μονάδες - την Καρδιά και το Αμύνταιο τα κρατάμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, επειδή είμαι ο μοναδικός Κοινοβουλευτικός Εκπρόσωπος από το κόμμα μου, θα παρακαλούσα να έχω ανοχή στο χρόνο. Πρόσφατα, μάλιστα, ανανεώσαμε τις ώρες λειτουργίας στις μονάδες τις οποίες εσείς - επαναλαμβάνω - είχατε αποφασίσει ότι έπρεπε να κλείσουν. Διασώσαμε, επομένως, στρατηγικά την ενεργειακή επάρκεια της χώρας και την ασφάλειά της. Διασώσαμε τις θέσεις εργασίας που είχατε προγραμματίσει να κλείσουν. Διασώσαμε την ευρωστία της επιχείρησης, της ΔΕΗ δηλαδή, και το παραγωγικό έμφραγμα στο οποίο την είχατε υποβάλει και το οποίο θα το ζούσαμε τώρα, διότι, πραγματικά, είναι η μόνη επιχείρηση, ο μόνος ΑΗΣ που θα έμενε πάνω στο λιγνιτικό πεδίο, ήταν ο ΑΗΣ Αγίου Δημητρίου, με προγραμματισμένο και σε αυτόν να κλείσουν οι δύο του μονάδες η 1 και η 2 στο αμέσως επόμενο διάστημα. Με λίγα λόγια άκουσα με περιέργεια και, ειλικρινά, μου είναι απολύτως παράδοξο το να εγκαλείτε εμάς, γιατί ακυρώνουμε το δικό σας στρατηγικό σχέδιο, που το επιβάλατε την προηγούμενη δεκαετία και εξελίσσεται στη μέρες μας. Το ακυρώνουμε και μας εγκαλείτε ακριβώς γι' αυτό. Εμείς επιδοτήσαμε και κατασκευάσαμε την Πτολεμαΐδα 5, που είναι, πραγματικά, στρατηγικής σημασίας για το μέλλον της επιχείρησης στο κομμάτι των λιγνιτών και για την επιβίωσή της στον ανταγωνισμό στο κομμάτι των λιγνιτών ήταν 1,4 δισεκατομμύρια πολύ σημαντική επένδυση. Οι δε επενδύσεις που γίνονται στην Περιφερειακή Ενότητα της Κοζάνης πάνω στο λιγνίτη, πλησιάζουν περίπου τα 2 δισεκατομμύρια την τριετία που είμαστε Κυβέρνηση συν το 1,4 δισεκατομμύρια ευρώ της Πτολεμαΐδας 5 αλλά και οι περιβαλλοντικές αναβαθμίσεις των σταθμών, οι αποζημιώσεις στις αναγκαστικές απαλλοτριώσεις. Τα 2 δισεκατομμύρια επενδύσεων της ΔΕΗ είναι το δικό μας αποτύπωμα σε αυτή την τριετία. Επίσης επειδή άκουσα πολλά κροκοδείλια δάκρυα για τους εργαζόμενους, σας θυμίζω πως οι εργαζόμενοι της ΔΕΗ ήταν επιστρατευμένοι. Εμείς σταματήσαμε αυτή την επιστράτευση. Αυτό για να τελειώσει αυτή η συζήτηση. Στα εξήντα, λοιπόν, χρόνια λειτουργίας της ΔΕΗ δεν είχε ποτέ κανένα σημαντικό στρατηγικό σχεδιασμό, είχε μόνο χαρτιά που άλλαζαν από κυβέρνηση σε κυβέρνηση και από υπουργό σε υπουργό. Είχε, όμως, έναν προφανή στρατηγικό σχεδιασμό, που ήταν η εξυπηρέτηση ενός κρατικοδίαιτου και πελατειακού συστήματος, που κατασπαταλούσε πόρους, που διασπάθιζε το δημόσιο χρήμα και καταστρατηγούσε κάθε έννοια ενάρετης οικονομικής ανάπτυξης. Διότι τόσα χρόνια, δεκαετίες ολόκληρες, στην εποχή των παχέων αγελάδων, ποτέ δεν διασυνδέθηκαν τα νησιά μας, παραδείγματος χάριν τη στιγμή που είναι ένα τεράστιο κόστος και αντιαναπτυξιακό τα νησιά μας να συνεχίζουν να παράγουν ηλεκτρικό ρεύμα με μαζούτ. Έγινε, παραδείγματος χάριν, μια ακριβή επένδυση στην Πελοπόννησο από το φυσικό αέριο, αλλά εδώ και δέκα χρόνια δεν αδειοδοτήθηκε, γιατί ουσιαστικά δεν μπορεί να παράξει ή να δώσει ή να πουλήσει την παραγόμενη ενέργεια η οποία κατασκευάστηκε. Είναι ένα από τα παράδοξα και τις στρεβλότητες. Άρα πώς θα κάνει απόσβεση αυτή η τόση σημαντική επένδυση των 800MW φυσικού αερίου στην Πελοπόννησο; Εγκαταστάθηκε στον πυρήνα των χρεών της επιχείρησης ένας τεράστιος όγκος χρεών. Εγκαταστάθηκε επί δεκαετίες, δεν ήταν μόνο μιας κυβέρνησης, αλλά ήταν θέμα πολιτικής βούλησης αυτής της στρατηγικής και για το ΚΕΔ δήμων και ΤΟΕΒ και ΥΚΩ αλλά και μεγάλων, σημαντικών, βέβαια, ενεργοβόρων επιχειρήσεων της χώρας. Έγινε ποτέ μια προσπάθεια - όχι, βέβαια, το αυτονόητο να επιλυθεί ενδεχομένως και να ρυθμιστούν αυτά τα χρέη - στόχευσης, ώστε τουλάχιστον σε ό,τι αφορά τις ενεργοβόρες και σημαντικές επιχειρήσεις, να γίνουν επενδύσεις στις ανανεώσιμες πηγές ενέργειας, σε εναλλακτικές μορφές που θα απάλλασσαν αυτόν το βρόγχο και τη ΔΕΗ στο χρέος, αλλά και τις ίδιες στην ακριβή ενέργεια σε βάρος τελικά του δημόσιου πλούτου και της δημόσιας παραγωγής ηλεκτρικής ενέργειας; Δεν έγινε τίποτα πραγματικά πραγματικά στρέβλωση. Όσον αφορά, βέβαια, το ζήτημα της εμπορίας, νομίζω ότι το παράδειγμα της «ENERGA HELLAS» τα λέει όλα, για το ποια είναι η αντίληψή σας για αυτού του τύπου τις ιδιωτικοποιήσεις. Στη δική μας στρατηγική η ΔΕΗ, βέβαια, δεν καταστράφηκε.
Κύριε Δημητριάδη, σας παρακαλώ.
Τελειώνω, κυρία Πρόεδρε, τα λέω σύντομα. Μετασχηματίζεται, διότι αυτό επιβάλλουν οι ευρωπαϊκοί κανόνες στους οποίους συμμετέχουμε και το αποδεχόμαστε όλοι. Έχουμε πλέον ένα φερέγγυο και συμφωνημένο από τους διεθνείς θεσμούς εθνικό σχέδιο για την ενέργεια και το κλίμα. Το ενεργειακό μείγμα της χώρας θα ανανεωθεί σημαντικά μέχρι το ‘30 με αύξηση συμμετοχής των ΑΠΕ στο 32%, πράγματι, της συνολικής κατανάλωσης, που συνεπάγεται 57% στην παραγωγή ενέργειας από το 29% που είναι σήμερα, όπως και θα περιοριστεί, πράγματι, το ειδικό βάρος του λιγνίτη. Το φυσικό αέριο θα παίξει έναν ρόλο γέφυρας, θα λειτουργήσει ως σταθεροποιητικός παράγοντας σε αυτό και η ευρωπαϊκή ενέργεια που αλλάζει σημαντικά, θα έχει μια πλήρη απελευθέρωση από το ‘20 και μετά και πρέπει σε αυτό το ανταγωνιστικό πεδίο, πράγματι, η Δημόσια Επιχείρηση Ηλεκτρισμού να έχει την ικανότητα και τη δυνατότητα να ανταποκριθεί, και αυτό θα συμβεί. Μια απάντηση για την εξαγορά της EDS. Κατ' αρχάς είναι απολύτως θεμιτή. Έγινε σε ένα πλαίσιο ισχυροποίησης της Δημόσιας Επιχείρησης Ηλεκτρισμού στην περιφερειακή αγορά και είναι μια εταιρεία, η ΔΕΗ, εισηγμένη στο χρηματιστήριο και όλες οι συναλλαγές που κάνει, είναι ενταγμένες σε αυτή τη διάφανη διαδικασία που επιβάλλουν και οι χρηματιστηριακές συναλλαγές. Η ΔΕΗ, βέβαια, εξετάζει επιχειρηματικές ευκαιρίες που προκύπτουν στην ευρύτερη περιοχή, ασχολείται και με τα υδροηλεκτικά στην Τουρκία, εξετάζει επενδύσεις στην Αλβανία, στην Βοσνία - Ερζεγοβίνη, στο Κόσοβο. Αγαπητοί συνάδελφοι, πρέπει να συνηθίσετε στην ιδέα πως η ΔΕΗ θα επεκτείνεται και θα επεκταθεί στη βαλκανική ενδοχώρα, σε αντίθεση με αυτό που εσείς επιφυλάσσετε προς αυτή. Θα παραμείνει, δηλαδή, η ΔΕΗ μια επιχείρηση και δημόσια και ενιαία και θα ισχυροποιηθεί, διότι θέλουμε να είναι ένας πυλώνας για τη δημόσια ελληνική πολιτική, να είναι ένας παράγοντας για τη δίκαιη ανάπτυξη και σταθερότητα με κοινωνικό έλεγχο και εγγύηση των δικαιωμάτων των πολιτών. Ευχαριστώ.
Σας είπα και πριν για τον χρόνο. Στην επίκαιρη επερώτηση έχει μια λογική. Δώδεκα λεπτά έχει ο Κοινοβουλευτικός Εκπρόσωπος του επερωτώντος κόμματος όχι όλοι. Τον λόγο έχει ο κ. Κούζηλος, Κοινοβουλευτικός Εκπρόσωπος της Χρυσής Αυγής, για έξι λεπτά.
Ευχαριστώ, κυρία Πρόεδρε. «Ο ΣΥΡΙΖΑ μετέτρεψε τη ΔΕΗ από αναπτυξιακό πυλώνα σε συστημικό κίνδυνο για την ελληνική οικονομία». Αυτό κάλλιστα μπορούσε να ήταν και ένας τίτλος αν ήταν αντιπολίτευση ο ΣΥΡΙΖΑ. Ήταν απλή τακτική που υπήρχε. Τώρα έχουμε κάποια ερωτήματα. ΔΕΗ. Δημόσια Επιχείρηση Ηλεκτρισμού. Πόσο δημόσια είναι; Από εκεί ξεκινάμε. Τι μερίδιο έχει; Τι σκοπεύετε να κάνετε και τι μερίδιο έχουν οι ιδιώτες μέσα στη ΔΕΗ; Να πάμε και στο εργατικό δυναμικό εν τάχει. Βλέπουμε μια πολύ μεγάλη μείωση - μέχρι το 2014 είναι τα στοιχεία που έχει η ιστοσελίδα της ΔΕΗ - , γύρω στις δεκατρείς χιλιάδες τα τελευταία δεκατέσσερα, δεκαπέντε χρόνια. Άρα μήπως είναι οι ιδιώτες που έχουν το μεγαλύτερο κομμάτι στη ΔΕΗ; Να δούμε επίσης και κάτι άλλο. Κύκλος εργασιών και εξέλιξη καθαρού χρέους. Βλέπουμε ότι όχι απλώς έχει αυξηθεί ο κύκλος εργασιών αλλά στην ουσία δεν έχετε μειώσει και το χρέος. Άρα που έχουν πάει όλα τα χρήματα της ΔΕΗ; Στην ουσία αυτό που έχετε κάνει - γιατί όλα αυτά που λέγατε ότι «θα διευθετήσουμε το θέμα της ΔΕΗ», «εμείς θα την καθαρίσουμε», «εμείς θα την φτιάξουμε», ως αντιπολίτευση - είναι ότι μειώσατε το εργατικό δυναμικό και δημιουργήσατε σκάνδαλα. Πρώτο σκάνδαλο. Η εξαγορά - εσείς το ονομάσατε «επενδυτική κίνηση» - της σκοπιανής εταιρείας «EDS». Χαιρόμαστε που η Νέα Δημοκρατία υιοθετεί την ατζέντα της Χρυσής Αυγής, που από την πρώτη μέρα, την πρώτη στιγμή λέγαμε ότι η Κυβέρνηση με τον Σόρο χρηματοδοτούν τον Ζάεφ για το δημοψήφισμα. Και έρχεται η Νέα Δημοκρατία και κάνει μια πολύ απλή αντιγραφή στην επίκαιρη επερώτηση, δικιάς μας ερώτησης, με αριθμό πρωτοκόλλου 2460. Το καταθέτω για τα πρακτικά παρακαλώ. [[Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευτυχώς μας ακολουθούν κι άλλοι στο Κοινοβούλιο. Ευτυχώς! Βλέπουμε ότι η εξαγορά της «EDS' στοίχισε 5,2 εκατομμύρια, όσο στοίχισε - σύμφωνα με δημοσιεύματα των Σκοπιανών - η προεκλογική εκστρατεία του Ζάεφ. Τόσα χρήματα έδωσαν. Από την εξαγορά προκύπτουν και κάποια άλλα ερωτήματα στα οποία δεν έχετε απαντήσει. Και δεν ξέρουμε αν θα μπορέσετε να τα απαντήσετε ποτέ. Πρώτον, ελέγχθηκαν τα κρατικά συμβόλαια της «EDS», ώστε να διαπιστωθεί αν ήταν ζημιογόνα ή όχι; Ήταν λίγο πριν την πτώχευση η συγκεκριμένη εταιρεία. Θα προχωρήσει η «ΔΕΗ Α.Ε.» σε αύξηση μετοχικού κεφαλαίου, αφού η «EDS» είναι ζημιογόνα; Αναγκαστικά πρέπει να το κάνετε αυτό. Ποιοι εισηγήθηκαν την εξαγορά της συγκεκριμένης εταιρείας, δεδομένου ότι η χρηματιστηριακή αξία της ΔΕΗ έχει πτωτική πορεία; Πολύ απλά ερωτήματα. Δεν έχουμε λάβει απάντηση μέχρι στιγμής. Η εισήγηση για την εξαγορά διερευνήθηκε από στελέχη αντίστοιχης αλβανικής εταιρείας. Ποιος την υπογράφει και ποιοι ήταν αποδέκτες; Μήπως η συγκεκριμένη εταιρεία, τα στελέχη, έχουν συγκεκριμένη θέση μέσα στον ΣΥΡΙΖΑ; Τέλος, ποιοι οι διεθνείς εκτιμητές που διεξήγαγαν την αποτίμηση της «EDS»; Στην ουσία αυτό που εξαγόρασε η ΔΕΗ, ήταν ένα κέλυφος. Όποιος ξέρει οικονομικά μπορεί να καταλάβει με πάρα πολύ απλά λόγια. Δεύτερο σκάνδαλο του ΣΥΡΙΖΑ. Έχουμε μια συμφωνία σύμφωνα με τη ΔΕΗ. Η διαφορά στα αποτελέσματα του πρώτου εξαμήνου του 2017 που δημοσιεύθηκε, ήταν κέρδη 3,1 εκατομμύρια. Παρουσιάζεται μετά άλλη μια δημοσίευση για το συγκεκριμένο θέμα και βγαίνει ζημιά 249. Πώς το καταφέρατε αυτό; Πείτε μας. Πώς από κέρδος μετά με την μελέτη του χρόνου βγάλατε ζημιά; Πώς βγήκε αυτό για το συγκεκριμένο εξάμηνο; Υπάρχει όμως ένας άλλος λόγος για τον οποίον έγιναν αυτά. Γιατί έτσι έπεσε η μετοχή και η αξία του ΑΔΜΗΕ. Έχουμε την επιτροπή λογιστικής τυποποίησης, που είναι εθνική εποπτική αρχή και είναι υπεύθυνη και αρμόδια για την εποπτεία της ορθής αποτελεσματικής εφαρμογής των λογιστικών και ελεγκτικών προτύπων. Ζητάει η έρευνα τις ζημιές που έγιναν κέρδη. Ερωτήματα. Αν μπορείτε απαντήστε μας. Ποια ή ποιες εταιρείες ορκωτών λογιστών έκανε τον έλεγχο; Αν είστε τόσο καθαροί, δώστε μας το ΓΕΜΗ των συγκεκριμένων εταιρειών, να δούμε που ανήκουν αυτές οι εταιρείες. Γιατί έχει σχέση με τον ΣΥΡΙΖΑ. Η μια εταιρεία που έχει μπει μέσα, έχει τα στελέχη του υπερταμείου που ήταν στη συγκεκριμένη εταιρεία ορκωτών λογιστών και στην άλλη είναι κάποιος Υπουργός του ΣΥΡΙΖΑ. Θα μας φέρετε το ΓΕΜΗ, να δούμε ποιοι είναι μέσα και τι σχέσεις έχουν; Και πού έχουν δουλέψει οι συγκεκριμένοι. Μήπως οι ίδιες εταιρείες ήταν και στο σκάνδαλο της «FOLLI FOLLIE»; Μήπως το καλύψατε μέχρι που έφτασε στην Ευρώπη και την Αμερική και από εκεί αποκαλύφθηκε όλο το σκάνδαλο της «FOLLI FOLLIE»; Μήπως βάλατε στο υπερταμείο τον οικονομικό διευθυντή της «FOLLI FOLLIE»; Μήπως στελέχη των συγκεκριμένων ορκωτών λογιστών είναι και μέσα στο υπερταμείο; Όλα αυτά τα ερωτήματα, φυσικά και δεν μπορείτε να τα απαντήσετε. Αυτά είναι σκάνδαλα του ΣΥΡΙΖΑ. Γι' αυτό δεν θα έρθει ποτέ, μα ποτέ, όσο είστε εσείς η διάσωση της ΔΕΗ. Αυτό που λένε όλοι. Η Νέα Δημοκρατία μας αντιγράφει πάντα πιστά σε τέτοια θέματα, αλλά δεν μιλάει για τον Σόρο, γιατί ξέρει ότι θα τους κοπεί το μεροκάματο. Η διάσωση της ΔΕΗ δεν θα έρθει, γιατί θα κόψετε κι εσείς το μεροκάματο απ' τα δικά σας παιδιά. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τέσσερις εκπαιδευτικοί συνοδοί τους από το Γυμνάσιο Καμμένων Βούρλων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Καραθανασόπουλος, Κοινοβουλευτικός Εκπρόσωπος του ΚΚΕ.
Ευχαριστώ, κυρία Πρόεδρε. Υποκριτικό το ενδιαφέρον για τη ΔΕΗ, τόσο από τη μεριά της Κυβερνήσεως όσο και της Αξιωματικής Αντιπολίτευσης. Και αυτό το λέμε γιατί ακριβώς η Κυβέρνηση των ΣΥΡΙΖΑ - ΑΝΕΛ δεν άλλαξε τη φιλοσοφία, τη λογική, το περιεχόμενο της ενεργειακής πολιτικής, που ακολουθούσαν οι προηγούμενες κυβερνήσεις της Νέας Δημοκρατίας και του ΠΑΣΟΚ. Φτάνουν απλά δύο μεγέθη, για να δείξουμε την υποκρισία σας. Ποια είναι αυτά τα δύο μεγέθη; Πρώτον, η καθαρή παραγωγή της ΔΕΗ από το 2000 έως σήμερα έχει μειωθεί κατά 35%. Αυτό είναι αποτέλεσμα των πολιτικών του ΠΑΣΟΚ της Νέας Δημοκρατίας και του ΣΥΡΙΖΑ. Και δεύτερον, ο αριθμός του προσωπικού για την ίδια ακριβώς περίοδο έχει μειωθεί κατά 47%, ΠΑΣΟΚ - Νέα Δημοκρατία - ΣΥΡΙΖΑ. Άρα, στους δύο βασικούς τομείς, το μέγεθος της παραγωγής και τον αριθμό του εργατικού δυναμικού, τα αποτελέσματα είναι φανερά, συρρίκνωση, εντατικοποίηση της εργασίας και τρίτο στοιχείο, το οποίο είναι φανερό και για τις δύο περιόδους και της Νέας Δημοκρατίας - ΠΑΣΟΚ και του ΣΥΡΙΖΑ είναι η συνεχής αύξηση των τιμολογίων του ηλεκτρικού ρεύματος, που καλούνται να πληρώσουν τα λαϊκά νοικοκυριά.
Έχει αυξηθεί το ρεύμα;
Βεβαίως και σε εσάς, κύριε Υπουργέ. ‘Εχουν αυξηθεί οι υπόλοιπες χρεώσεις - το τιμολόγιο - που πληρώνουν τα λαϊκά νοικοκυριά και όχι απλά και μόνο το ρεύμα. Από αυτήν την άποψη, λοιπόν, είναι φανερή η κενότητα της πολιτικής σας, η συνέχεια της πολιτικής σας. Και γιατί έγινε αυτό; Γιατί υπάρχει αυτή η εξέλιξη των πραγμάτων; Για να μπορέσουν να εισέλθουν οι ιδιώτες παραγωγοί, αλλά και οι επιχειρηματίες στην ηλεκτρική ενέργεια, τόσο στην παραγωγή όσο και στη διάθεσή της. Και από αυτήν την άποψη, σε αυτό το σκοπό δεν έφτανε απλά και μόνο να συρρικνωθεί η ΔΕΗ, αλλά δώσατε και σκανδαλώδη προνόμια. Να θυμίσουμε τα προνόμια, που έδωσε η Νέα Δημοκρατία και το ΠΑΣΟΚ στους ιδιώτες επενδυτές; Πουλούσαν την κρατική χονδρεμπορική αγορά σε πολύ υψηλότερες τιμές, αξιοποιώντας το περιβόητο σύστημα εγγυημένων τιμών, με συμβάσεις που έφταναν και μια εικοσαετία. Τους διασφαλίζετε πώς θα πουλάνε ρεύμα για είκοσι χρόνια, πολύ υψηλότερα. Δεύτερον, κρατικές ενισχύσεις, αξιοποίηση των διαφόρων αναπτυξιακών νόμων, ΕΣΠΑ, ευρωπαϊκά προγράμματα για τη χρηματοδότηση και βεβαίως, διασφάλιση της κερδοφορίας σημαίνει και κατεδάφιση των εργασιακών σχέσεων των μισθών, των εργασιακών και ασφαλιστικών δικαιωμάτων των εργαζομένων. Στις ίδιες ρότες, με διαφορετικές ενδεχομένως μεθόδους, κινείται και η σημερινή Κυβέρνηση στο πώς θα διασφαλίσει τους επενδυτές στον τομέα της ενέργειας και ιδιαίτερα της πράσινης ενέργειας. Γι' αυτό ακριβώς υπάρχει αυτός ο επενδυτικός οργανισμός, γιατί ακριβώς έχουν διασφαλιστεί τα συμφέροντά τους, τους δίνετε απλόχερα κίνητρα και τους διασφαλίζετε, με κάθε τρόπο, την κερδοφορία τους. Αυτή η εξέλιξη των πραγμάτων, δεν είναι απλά και μόνο μια ελληνική ιδιομορφία, αλλά συμβαίνει σε όλα τα κράτη - μέλη της Ευρωπαϊκής Ένωσης. Δεν είναι προβλήματα, που προήλθαν από τα μνημόνια ούτε γεννήθηκαν σήμερα, αλλά είναι οι συνέπειες μιας μακρόχρονης πολιτικής, που εφαρμόζεται σε όλα τα κράτη - μέλη της Ευρωπαϊκής Ένωσης από τα μέσα της δεκαετίας του '90 για την προώθηση της λεγόμενης απελευθέρωσης της αγοράς ηλεκτρικής ενέργειας. Και τότε, τι ισχυριζόσασταν στα μέσα της δεκαετίας του '90; Ισχυριζόσασταν ότι η απελευθέρωση, ο ανταγωνισμός, όπως λέγατε των ιδιωτικών ομίλων, θα ωφελήσει τον λαϊκό καταναλωτή, ότι δηλαδή θα έχουμε φτηνότερο ρεύμα. Πού το είδατε μετά από είκοσι χρόνια; Πουθενά. Ακριβότερο είναι. Λέγατε ότι θα δημιουργήσει χιλιάδες νέες θέσεις εργασίας, οι οποίες μάλιστα, θα είναι καλοπληρωμένες. Πού τις είδατε; Είχαμε μείωση του εργατικού δυναμικού και επέκταση των εργολαβικών και ευέλικτων μορφών απασχόλησης, εντατικοποίηση της εργασίας. Το ΚΚΕ, όμως, από την πρώτη στιγμή, τότε είχε διακηρύξει ότι ο στόχος της απελευθέρωσης της αγοράς ηλεκτρικής ενέργειας, δεν ήταν η λαϊκή ευημερία, αλλά απλά και μόνο να βρεθεί μια προσωρινή διέξοδος σε κεφάλαια που λίμναζαν, σε κεφάλαια που είχαν υπερσυσσωρευτεί και δεν μπορούσαν να επενδυθούν με ικανοποιητικό ποσοστό κέρδους σε άλλους τομείς της οικονομίας. Ποιο είναι το αποτέλεσμα, λοιπόν, αυτής της πολιτικής απελευθέρωσης, που έχουμε βιώσει μία εικοσαετία στη χώρα μας; Πρώτον, υπάρχουν ζητήματα, σε σχέση με την ενεργειακή ευστάθεια του συστήματος, με τον ενεργειακό σχεδιασμό. Έχει αυξηθεί η ενεργειακή εξάρτηση της χώρας από εισαγόμενα καύσιμα. Έχει μειωθεί το εργατοϋπαλληλικό δυναμικό, έχει εντατικοποιηθεί, έχουν ανατραπεί οι εργασιακές σχέσεις, έχουμε πανάκριβο ρεύμα για τα λαϊκά νοικοκυριά, που πολλά απ' αυτά δεν μπορούν να το πληρώσουν και άρα, υπάρχουν μεγάλα ληξιπρόθεσμα χρέη προς τη ΔΕΗ. Βεβαίως, υπάρχει το 35% των ελληνικών νοικοκυριών, που ζουν σε συνθήκες ενεργειακή φτώχειας. Και αυτό μάλιστα, συμβαίνει σε μία χώρα, όπως η Ελλάδα, η οποία έχει υπερπληθώρα πηγών παραγωγής ηλεκτρικής ενέργειας. Εάν κάποια χώρα έχει αυτή την υπερπληθώρα, αυτή είναι η Ελλάδα. Και, όμως, υπάρχει ταυτόχρονα ενεργειακή φτώχεια. Γιατί; Γιατί ακριβώς, δεν αξιοποιεί το σύνολο των ενεργειακών πηγών και δεύτερον, γιατί θέλει να διασφαλίσει το καπιταλιστικό κέρδος. Γι' αυτό ακριβώς και το ρεύμα είναι πανάκριβο. Γι' αυτό καταφεύγουμε ακόμη και σε εισαγωγές ηλεκτρικής ενέργειας. Βεβαίως, εμείς ξέρουμε ποιος είναι ο ένοχος. Η αιτία του προβλήματος είναι ότι το ρεύμα αποτελεί εμπόρευμα και όχι κοινωνικό αγαθό και όσο καιρό παραμένει εμπόρευμα είτε υπό δημόσια, κρατική μορφή παραγωγής είτε υπό ιδιωτική, το αποτέλεσμα θα είναι προδιαγεγραμμένο για τα λαϊκά στρώματα. Απ' αυτήν, λοιπόν, την άποψη εμείς λέμε καθαρά ότι αυτή η κατάσταση των πραγμάτων της ενεργειακής φτώχειας, του πανάκριβου ηλεκτρικού ρεύματος, της ενεργειακής εξάρτησης, είναι αποτέλεσμα συγκεκριμένων πολιτικών επιλογών. Και βεβαίως, δεν μπορεί να λυθεί αυτό το πολιτικό πρόβλημα, χωρίς σύγκρουση με τον πραγματικό αντίπαλο, δηλαδή, την άρχουσα τάξη των καπιταλιστών, χωρίς την ανατροπή της εξουσίας του κεφαλαίου. Υπάρχει διέξοδος, προς όφελος των λαϊκών στρωμάτων, αλλά χρειάζεται να εφαρμοστεί μια άλλη πολιτική. Γιατί όσο το κράτος υπηρετεί τα συμφέροντα των μονοπωλιακών ομίλων, δεν μπορεί να υπάρξει ενεργειακός σχεδιασμός για την ικανοποίηση των αναγκών του λαού. Κανένας κυβερνητικός σχεδιασμός και της σημερινής Κυβέρνησης και των προηγούμενων και των αυριανών, δεν μπορεί να ξεπεράσει τον ανταγωνισμό ανάμεσα στους ομίλους, δεν μπορεί να ξεπεράσει την αναρχία της καπιταλιστικής παραγωγής και το ξέσπασμα περιοδικών καπιταλιστικών κρίσεων. Όσο το κέρδος των ομίλων, ιδιωτικών και δημόσιων, θα βασιλεύει, όσο θα αποτελεί κριτήριο της αναπτυξιακής πολιτικής, δεν θα μπορεί να υπάρχει ισόρροπη ανάπτυξη όλων των ενεργειακών πηγών της χώρας, δηλαδή, του λιγνίτη, των υδρογονανθράκων, της αιολικής ενέργειας, του υδάτινου δυναμικού και των υπόλοιπων, για τη διασφάλιση της λαϊκής ευημερίας. Έτσι, λοιπόν, ως ΚΚΕ, δεν κοιτάμε με τα μάτια στραμμένα προς τα πίσω, να ξαναγυρίσουμε, δηλαδή, στη ΔΕΗ της δεκαετίας του '70, του '80 και του '60. Και τότε η δημόσια ΔΕΗ - να θυμίσω - έδινε το ρεύμα κοψοχρονιά στους επιχειρηματικούς ομίλους και τα σπασμένα του φθηνού ρεύματος προς τους επιχειρηματικούς ομίλους πλήρωναν τα λαϊκά στρώματα. Η περιβόητη σύμβαση με την ΠΕΣΙΝΕ ήταν ακριβώς το αποτέλεσμα αυτής της πολιτικής επιδότησης, που έκανε η ΔΕΗ προς τους επιχειρηματικούς ομίλους. Έτσι, λοιπόν, εμείς κοιτάζουμε το βήμα μπροστά και αναφερόμαστε σε έναν διαφορετικό δρόμο ανάπτυξης, όπου όλες οι εγχώριες ενεργειακές πηγές, τα μέσα παραγωγής, διανομής και μεταφοράς ηλεκτρικής ενέργειας θα αποτελούν κοινωνική, κρατική ιδιοκτησία. Θα υπάρχει, δηλαδή, ένας ενιαίος κρατικός φορέας ενέργειας και ως μηχανισμός ελέγχου της εργατικής λαϊκής εξουσίας. Αυτός ο μηχανισμός, αυτός ο ενιαίος φορέας ενέργειας μέσα από αυτήν τη διαδικασία θα μπορέσει να διαμορφώσει τις προϋποθέσεις, για να αποκτήσουμε έναν ενεργειακό σχεδιασμό, που θα κατοχυρώνει ότι το ενεργειακό προϊόν θα αποτελεί κοινωνικό αγαθό και όχι εμπόρευμα. Ο ενιαίος αποκλειστικά κρατικός φορέας ενέργειας θα έχει τη δυνατότητα να αξιοποιεί πλήρως και να κατανέμει συγκεντρωτικά, πανεθνικά όλους τους εκάστοτε διαθέσιμους υλικούς πόρους, τα μέσα παραγωγής, το εργατικό δυναμικό, με βάση στόχους και προτεραιότητες, που έχουν προκαθοριστεί. Δεύτερον, θα αξιοποιεί συνδυασμένα όλες τις διαθέσιμες εγχώριες πηγές και όλες τις διαθέσιμες τεχνικές λύσεις, για να βελτιώνει το ενεργειακό μείγμα. Τρίτον, θα προωθεί την έρευνα για την αξιοποίηση των εγχώριων νέων πηγών, με διακρατικά αμοιβαίες επωφελείς συνεργασίες. Τέταρτον, θα αξιοποιεί την επιστημονική έρευνα, για να προβλέπει έγκαιρα τις μελλοντικές ανάγκες και να τις ενσωματώνει γρήγορα στις νέες τεχνολογικές δυνατότητες. Μόνο και μόνο αυτά φτάνουν, για να δείξουν την υπεροχή της πρότασης του ΚΚΕ απέναντι σε αυτήν την καπιταλιστική βαρβαρότητα, που ζουν σήμερα τα λαϊκά στρώματα και στον τομέα της ενέργειας. Σας ευχαριστώ πολύ.
Ευχαριστούμε. Τον λόγο έχει τώρα ο κ. Μαυρωτάς από το Ποτάμι, ως Κοινοβουλευτικός Εκπρόσωπος.
Ευχαριστώ, κυρία Πρόεδρε. Κοντεύουν εβδομήντα χρόνια από την ίδρυση της ΔΕΗ και δυστυχώς, η εταιρεία βρίσκεται στο πιο κρίσιμο σταυροδρόμι των τόσων χρόνων προσφοράς της στην οικονομική ανάπτυξη της χώρας, αλλά και στη βελτίωση του επιπέδου διαβίωσης των πολιτών, τόσο των καταναλωτών όσο και των εργαζόμενών της. Η σημερινή ανησυχητική της κατάσταση δεν προέκυψε ασφαλώς τα τελευταία δύο, τρία ή τέσσερα χρόνια. Δυστυχώς, η εταιρεία ήταν πάντα έρμαιο των συνεχών παρεμβάσεων όλων των Υπουργών και όλων των κυβερνήσεων, τόσο του ΠΑΣΟΚ, της Νέας Δημοκρατίας και τώρα του ΣΥΡΙΖΑ. Η ΔΕΗ αποτέλεσε και αυτή ένα εργαλείο πολιτικής. Και όταν μιλάω για πολιτική, δυστυχώς εννοώ κομματική πολιτική και όχι ενεργειακή πολιτική, όπως θα όφειλε και όπως αρμόζει να αντιμετωπίζεται η διαχρονικά μεγαλύτερη ενεργειακή εταιρεία της χώρας. Ήταν, λοιπόν, αυτή η κυβερνητική πατρωνία, αλλά και η προθυμία των διοικήσεων της ΔΕΗ, που την κατέστησαν τον νούμερο ένα μηχανισμό αθρόων διορισμών «ημετέρων», χωρίς κανέναν στρατηγικό σχεδιασμό. Βέβαια, δεν έλειπαν και οι πλουσιοπάροχες διαφημίσεις, ακόμα και όταν ήταν μονοπώλιο καθώς και οι γαλαντόμες επιδοτήσεις στα διάφορα σωματεία της. Η ΔΕΗ, δυστυχώς, επαναπαύθηκε στον λιγνίτη και μετατράπηκε σε έναν βραδυκίνητο οργανισμό, που δεν μπορούσε να ανταποκριθεί στις εξελίξεις, όπως οι άλλες σύγχρονες ευρωπαϊκές ενεργειακές εταιρείες. Δεν είναι άλλωστε τυχαίο ότι άργησε πάρα πολύ να γίνει εξωστρεφής και να διερευνήσει επιλογές και εκτός των συνόρων και σε άλλες αγορές. Το κυριότερο, όμως, είναι ότι δίστασε να μπει στην κούρσα των ΑΠΕ, των ανανεώσιμων πηγών ενέργειας, όταν είχε τον χρόνο, την τεχνογνωσία και τα κεφάλαια. Σε αυτά προστέθηκε και η απελευθέρωση της αγοράς ηλεκτρικής ενέργειας, με τη ΔΕΗ να υποχρεούται πια να έχει μερίδιο αγοράς κάτω από 50% μέχρι το 2020. Έτσι, ένας μονοπωλιακός ελέφαντας έπρεπε να μετατραπεί σε ένα ανταγωνιστικό άλογο κούρσας. Δύσκολο και επίπονο. Βέβαια, δεν πρέπει να ξεχνάμε ότι αρκετές λιγνιτικές μονάδες της έχουν γεράσει, κάνοντας προβληματική τη λειτουργία τους εντός των περιβαλλοντικών και αποδοτικών ορίων. Η ΔΕΗ έχει ένα τέτοιο δύσκολο χαρτοφυλάκιο μέσα σε ένα δύσκολο οικονομικό κλίμα και μάλιστα, όταν τον τελευταίο χρόνο παρατηρείται ένα ράλι αύξησης των τιμών των δικαιωμάτων εκπομπών των αερίων του θερμοκηπίου, οι οποίες από τα 7,5 ευρώ ανά τόνο έφτασαν κάποια στιγμή μέχρι και να υπερτριπλασιαστούν, δηλαδή περίπου στα 25 ευρώ ανά τόνο. Τώρα είμαστε γύρω στα 20 ευρώ ανά τόνο. Αλλά, η συνολική εικόνα δείχνει μια ραγδαία άνοδο των τιμών, η οποία έχει να συμβεί πριν από το 2009. Δυστυχώς, με ευθύνη όλων των κυβερνήσεων, ο βασικός μέτοχος της ΔΕΗ, το ελληνικό δημόσιο με 55% περίπου, έχει αποδειχθεί ότι δεν μπορεί να στηρίξει ένα γενναίο αναπτυξιακό σχέδιο. Πώς θα γίνουν βιώσιμες οι επενδύσεις; Πώς θα εκσυγχρονιστούν οι μονάδες της; Πώς θα επεκταθεί στην αγορά των ανανεώσιμων πηγών ενέργειας; Πώς θα ανταποκριθεί στον ανταγωνισμό που έρχεται και στην ενιαία ευρωπαϊκή αγορά ενέργειας; Το Ποτάμι, ήδη εδώ και ενάμισι χρόνο, έχει συντάξει συγκεκριμένη πρόταση για τη ΔΕΗ, την οποία σας την έχουμε καταθέσει και εδώ από το Βήμα της Βουλής. Δεν θα την επαναλάβω αναλυτικά, απλώς θα υπενθυμίσω τα βασικά της σημεία. Πρώτο σημείο. Μια μικρή νέα ΔΕΗ έως 30% -40% δυναμικότητας ή δύο νέες μικρές ΔΕΗ έως 20% η κάθε μία, προκειμένου να προσελκυστούν επενδυτές, οι οποίοι θα αναλάβουν το ανάλογο μερίδιο σε όλη την αλυσίδα αξίας, καθετοποίηση, δηλαδή, από την παραγωγή, μέχρι και το μερίδιο των πελατών λιανικής, κατ' αναλογία, δηλαδή, καλούς και κακούς πελάτες, χαμηλής, μεσαίας και υψηλής τάσης. Το δεύτερο σημείο είναι ο στρατηγικός επενδυτής. Η ΔΕΗ χρειάζεται επειγόντως στρατηγικό εταίρο με τεχνογνωσία, όραμα, σχέδιο και κεφάλαιο, ο οποίος θα αναλάβει το μάνατζμεντ. Το μάνατζμεντ έπασχε, καθώς ο κυβερνητικός παρεμβατισμός εμπόδιζε τη διοίκηση να πράξει αυτά που έπρεπε, με βάση μία σωστή εταιρική διακυβέρνηση. Πρυτάνευαν πάντα οι μικροπολιτικές σκοπιμότητες. Το τρίτο σημείο είναι η εργασιακή ειρήνη και η εξασφάλιση των θέσεων εργασίας. Το εργατικό στελεχιακό δυναμικό της ΔΕΗ είναι τόσο εξειδικευμένο και άρρηκτα συνδεδεμένο με τις περιοχές εκμετάλλευσης των ορυκτών πόρων και παραγωγής ηλεκτρικής ενέργειας, που θα ήταν αδύνατο για οποιονδήποτε νέο επενδυτή να μην το αξιοποιήσει και να αναζητήσει αλλού προσωπικό. Το τέταρτο σημείο είναι η βελτίωση της εισπραξιμότητας, η οποία είναι μία μεγάλη θηλιά για τη ΔΕΗ, με ευθύνη και του ΣΥΡΙΖΑ, που ενθάρρυνε πρακτικές «δεν πληρώνω», δημιουργώντας στρατηγικούς κακοπληρωτές. Προς αυτή την κατεύθυνση έχουμε προτείνει, επιτέλους η αφαίρεση, να γίνει αφαίρεση από τους λογαριασμούς της ΔΕΗ των υπολοίπων χρεώσεων υπέρ τρίτων, ΕΡΤ, δημοτικοί φόροι, τέλη κ.λπ.. Τέλος - το τελευταίο - το πέμπτο σημείο είναι η αναβάθμιση του ρόλου της ΔΕΗ σχετικά με τις νανεώσιμες, συμπεριλαμβάνοντας και άλλες σύγχρονες δραστηριότητες μέσα σε αυτή, όπως ενεργειακές υπηρεσίες, αποκεντρωμένη παραγωγή, smart greed's κ.λπ.. Με άλλα λόγια, η ΔΕΗ πρέπει να σταματήσει να δίνει μάχες οπισθοφυλακών και να κοιτάξει κατάματα, το μέλλον, προετοιμάζοντας την μεταλιγνιτική εποχή. Αυτά τα πέντε σημεία συνεχίζουμε να πιστεύουμε ότι θα συμβάλουν στο να βγει η ΔΕΗ από το αδιέξοδο, με βιώσιμο τρόπο, πριν να είναι αργά. Φτάνει πια με τα μπαλώματα. Οι επιχειρήσεις, και πόσω μάλλον οι μεγάλες ενεργειακές επιχειρήσεις, θέλουν στρατηγικό σχεδιασμό και όχι σχεδιασμό με το εξάμηνο ούτε με ορίζοντα τη θητεία μιας και μόνης Κυβέρνησης. Επειδή, όμως, η δεύτερη επίκαιρη ερώτηση της Νέας Δημοκρατίας για τη ΔΕΗ επικεντρώνεται και στο ζήτημα της σχετικά πρόσφατης εξαγοράς της σκοπιανής EDS, θέλουμε και εμείς κάποιες εξηγήσεις, μια ιστορία που - για να μην ξεχνιόμαστε - είναι γνωστή από τον Ιανουάριο του 2018. Συγκεκριμένα, θα θέλαμε να μας εξηγήσετε με παράδειγμα και όχι με γενικόλογη απάντηση πώς μία τέτοια κίνηση συμβάλλει, όπως είπε ο κ. Σταθάκης στην απάντησή του, στην ισχυροποίηση της ΔΕΗ στην περιφερειακή αγορά ενέργειας στο πλαίσιο των διασυνοριακών συναλλαγών και στο πλαίσιο της ευρωπαϊκής ενιαίας αγοράς ενέργειας, δηλαδή ποια είναι τα αναμενόμενα και σε ποιον ορίζοντα θετικά αποτελέσματα και αν αυτά θα αποτυπωθούν σε έναν επόμενο ισολογισμό. Κλείνοντας, θέλω να μου απαντήσετε και σε ένα κρίσιμο ερώτημα για τη ΔΕΗ. Τι θα γίνει και πώς επηρεάζεται η βιωσιμότητα της επένδυσης της Πτολεμαΐδας 5 και αντίστοιχα της Μελίτης 2, υπό το τρέχον καθεστώς αύξησης των τιμών των δικαιωμάτων εκπομπών διοξειδίου του άνθρακα. Και αυτά, όταν ο συντελεστής φόρτισης για τις λιγνιτικές μονάδες προβλέπεται για το 2025, με βάση τον πρόσφατο ενεργειακό σχεδιασμό σας, να πάει στο 32,7% μόνο, από 51% που ήταν το 2017. Εξετάζεται ως εναλλακτική επιλογή η καύση φυσικού αερίου σε αυτές τις νέες μονάδες; Μιας και είπαμε φυσικό αέριο, όντως, θα πρέπει να δώσετε κάποιες απαντήσεις για το θέμα της ΔΕΠΑ και τις δηλώσεις του κ. Κιτσάκου και τις σχέσεις της ΔΕΠΑ με τον κ. Λαυρεντιάδη, όπως είπατε ότι θα το κάνετε. Κλείνω με το εξής: Επειδή βρισκόμαστε σε μία φάση αναθεώρησης του Συντάγματος και στο άρθρο 21 θέλετε να προσθέσετε μια παράγραφο ακόμα, που θα λέει ότι η ηλεκτρική ενέργεια θα υπόκειται σε καθεστώς δημόσιας υπηρεσίας, θα θέλαμε να μας δώσετε λίγες περισσότερες εξηγήσεις, να μας το κάνετε λίγο πιο λιανά πώς θα γίνει αυτό. Θα γίνει η ΔΕΗ νομικό πρόσωπο δημοσίου δικαίου; Στους ιδιώτες παρόχους τι θα κάνετε; Θα κάνετε κρατικοποιήσεις; Τι εννοείτε, δηλαδή, με το καθεστώς δημόσιας υπηρεσίας και πώς συμβαδίζει αυτό με την απελευθέρωση της αγοράς ενέργειας στην Ευρώπη; Και επειδή τη Δευτέρα, θα το έχουμε αυτό το θέμα στην Επιτροπή Συνταγματικής Αναθεώρησης και είναι από τα sos, αν μπορείτε να μας πείτε πώς το σκεφτόσαστε. Κλείνοντας, η ΔΕΗ πληρώνει, δυστυχώς, αμαρτίες του πολιτικού συστήματος και του πελατειακού κράτους. Από ατμομηχανή της ελληνικής οικονομίας, κινδυνεύει να γίνει θηλειά και για την ελληνική οικονομία και για την ελληνική κοινωνία. Πολλοί έκαναν καριέρα «στις πλάτες »ης" και πολλοί έκαναν «πλάτες» στις σπατάλες της. Τώρα, το βουνό με τα προβλήματα «κάτω από το χαλί» μεγάλωσε και δεν λύνονται, εάν σκεφτόμαστε με τα ίδια κριτήρια, όπως στο παρελθόν, αλλά μόνο εάν αλλάξουμε μυαλά, εάν αλλάξουμε παράδειγμα και δούμε τη ΔΕΗ μέσα από το πρίσμα της εταιρικής διακυβέρνησης και όχι της πελατειακής διευθέτησης. Ευχαριστώ πολύ.
Ευχαριστούμε. Τελευταίος ομιλητής από τους Κοινοβουλευτικούς Εκπροσώπους είναι ο κ. Καβαδέλλας. Κύριε Καβαδέλλα, έχετε τον λόγο και ελπίζω εσείς να τηρήσετε τον χρόνο.
Εγώ είμαι τυπικός πάντα. Κυρίες και κύριοι συνάδελφοι, έχουν αντιστραφεί τώρα οι όροι. Σήμερα έρχεται η Νέα Δημοκρατία να διαμαρτυρηθεί και να απαιτήσει πλήρη διαφάνεια στη Βουλή για τα σχέδια της εκποίησης και απαξίωσης της ΔΕΗ, της οποίας και η ίδια - παλιότερα σε σύμπλευση με το ΠΑΣΟΚ, όπως θυμόμαστε από το 2014- είχε ξεκινήσει τον τεμαχισμό, τότε που ο κ. Τσίπρας καλούσε σε ανοιχτό μέτωπο, απειλούσε με δημοψηφίσματα, χαρακτηρίζοντας εθνικό έγκλημα τη «μικρή ΔΕΗ». Οι ενεργειακές υποδομές και ο ορυκτός πλούτος κάθε χώρας θα έπρεπε να αποτελούν τον κινητήριο μοχλό για την ανάπτυξη, για την ευημερία του λαού της. Όμως στη σημερινή Ελλάδα των μνημονίων, τα οποία ξεκίνησαν με το ΠΑΣΟΚ αλλά επαξίως συνεχίστηκαν από την κυβέρνηση Νέας Δημοκρατίας - ΠΑΣΟΚ και από τη σημερινή Κυβέρνηση, υλοποιείται το χρονικό ενός προαναγγελθέντος θανάτου, που δεν πρόλαβε η Νέα Δημοκρατία, αλλά επιχειρεί να το τελειώσει η Κυβέρνησή σας ΣΥΡΙΖΑ - ΑΝΕΛ, τεμαχίζοντας και εκποιώντας με συνοπτικές διαδικασίες το μεγαλύτερο τμήμα των ενεργειακών υποδομών της χώρας. Αυτό το πείραμα είχε ξεκινήσει μέσω του σχεδίου της μικρής ΔΕΗ. Το είχαν δρομολογήσει η Νέα Δημοκρατία και το ΠΑΣΟΚ τα προηγούμενα χρόνια. Επί ημερών ΣΥΡΙΖΑ, η ΔΕΗ και οι μετοχές της έχουν κατακρημνισθεί, έχουν καταπέσει στο μείον 84%. Ως εκ τούτου, εμείς τουλάχιστον στην Ένωση Κεντρώων, συμμεριζόμαστε τη σημερινή υποτιθέμενη αγωνία της Νέας Δημοκρατίας, την οποία μπορούμε να θεωρήσουμε και υποκριτική και επιβαλλόμενη για λόγους προεκλογικής τακτικής, για να μην πούμε προεκλογικών τακτικισμών, εάν, όταν κυβέρνησε η Νέα Δημοκρατία, ήταν η ίδια υποδειγματικός διαχειριστής. Διαμαρτύρεται για τα ίδια που περίπου συνέβαιναν τότε. Από την άλλη πλευρά, πανηγυρίζει ο ΣΥΡΙΖΑ γιατί; Για μια μικρή αναβάθμιση της μιας μονάδος, του ενός βαθμού. Μετά από μία μεγάλη πτώση των τεσσάρων βαθμών, έρχεται δήθεν η αναγνώριση του μεγάλου έργου που έχουν προσφέρει στη ΔΕΗ οι σημερινοί κυβερνώντες. Το άνοιγμα των αγορών, σύμφωνα με την Κυβέρνηση, γίνεται στο όνομα δήθεν του ανταγωνισμού και των καλύτερων υπηρεσιών προς τους πολίτες. Εγώ θέλω να πω ότι την είχατε μετατρέψει σε πελατειακό σύστημα τη ΔΕΗ, σε μικροδανεισμό των καταναλωτών. Ωστόσο η εμπειρία έχει διδάξει ότι όποτε στη χώρα μας η εκάστοτε κυβέρνηση εξαγγέλλει άνοιγμα των αγορών, στην ουσία αυτό μεταφράζεται σε μεγαλύτερο βάρος για τους πολίτες, που τα τελευταία χρόνια βεβαίως χειμάζονται από σειρά πειραμάτων για δήθεν επενδύσεις που θα οδηγήσουν στην έξοδο από την κρίση και την ανάπτυξη, μια ανάπτυξη όμως που ποτέ δεν έρχεται, κανείς δεν την βλέπει πουθενά. Το χειρότερο, δε, είναι η αναλαμβανόμενη υποχρέωση εκ μέρους του κράτους στους ιδιώτες για πιθανές ζημίες τους, όταν αγοράσουν τη ΔΕΗ κατά 50%. Η δική μου πρόβλεψη είναι ότι όλο ζημίες θα παρουσιάζουν. Σας θυμίζω κάτι σημαντικό, ότι η Ελλάδα κατέχει τη δεύτερη θέση σε παραγωγή λιγνίτη στην Ευρωπαϊκή Ένωση και την έκτη θέση παγκοσμίως, κάτι που αυτόματα σημαίνει ότι οι νέοι ιδιοκτήτες θα βάλουν χέρι, θα αποκτήσουν πρόσβαση σε κάποιο από τα μεγαλύτερα αποθέματα του πλανήτη. Και αυτό, κυρίες και κύριοι συνάδελφοι, σε μία εποχή που η ενεργειακή φτώχεια στην Ελλάδα χτυπάει όλο και μεγαλύτερα τμήματα του πληθυσμού, η Κυβέρνηση εκχωρεί στο ιδιωτικό κεφάλαιο λιγνιτικές μονάδες, αν και κατά την Ένωση Κεντρώων πρέπει εντός δεκαετίας το αργότερο να έχουμε περάσει στην πράσινη ενέργεια. Τέλος, εμείς στην Ένωση Κεντρώων θεωρούμε ως μείζον εθνικό θέμα την προάσπιση της εθνικής μας κυριαρχίας. Προβληματισμό γεννάει η επένδυση της απαξιωμένης ΔΕΗ σε μία αμφίβολη και υπερχρεωμένη επιχείρηση του γειτονικού κρατιδίου των Σκοπίων με τον μανδύα της δήθεν ανάπτυξης των διμερών μας οικονομικών σχέσεων. Κατ' εμάς, αυτό ήταν ένα δωράκι στο δημοψήφισμα Ζάεφ, ένα επιπλέον δώρο στους γείτονές μας και ένα επιπλέον βαρίδι στη Δημόσια Επιχείρηση Ηλεκτρισμού, την οποία τονίζουμε ότι οι ερωτώντες ήθελαν, αλλά δεν κατάφεραν να απαξιώσουν, ενώ οι απαντώντες ΣΥΡΙΖΑ - ΑΝΕΛ υπεραμύνονταν του εθνικού της χαρακτήρα. Όμως κατάφεραν να ολοκληρώσουν αυτό που η Νέα Δημοκρατία και το ΠΑΣΟΚ δεν πρόλαβαν. Ευχαριστώ.
Ευχαριστούμε, κύριε Καβαδέλλα, και για τον χρόνο. Τώρα, τον λόγο έχει ο κ. Σκρέκας. Βέβαια, κύριε Σκρέκα, δεν έχετε αφήσει χρόνο, το ξέρετε. Έχετε μιλήσει δεκαέξι λεπτά και είκοσι πέντε λεπτά. Όλος σας ο χρόνος ήταν δεκαπέντε λεπτά με τη δευτερολογία, αλλά, εντάξει.
Κυρία Πρόεδρε, νομίζω ότι για ένα τόσο σημαντικό θέμα αξίζουν τον κόπο πέντε λεπτά παραπάνω.
Όχι πέντε, τρία.
Λοιπόν, πολύ γρήγορα θα ήθελα να πω, κυρία Πρόεδρε και κύριε Υπουργέ, ότι εδώ εμείς σήμερα δεν ήρθαμε από μια σκοπιά να δημιουργήσουμε μία μικροκομματική και πολιτική αντιπαράθεση ξύλινη και στείρα. Ήρθαμε, επειδή πραγματικά προβληματιζόμαστε και ανησυχούμε για την πορεία της ΔΕΗ, γιατί κατανοούμε τον ρόλο που έχει η ΔΕΗ στην ανάπτυξη που θέλουμε να πετύχουμε στη χώρα μας. Και θα θέλαμε, ακριβώς γι' αυτόν τον λόγο, να είστε κι εσείς ειλικρινείς απέναντι σε αυτά τα οποία σας απαντήσαμε και πραγματικά να σταθείτε στο ύψος των ευθυνών, τις οποίες σήμερα θα πρέπει να αντιμετωπίσετε εκ της θέσεως την οποία κατέχετε. Θέλω να ξεκινήσω και να πω πολύ γρήγορα το εξής. Αναφερθήκατε πολλές φορές στην έκθεση αξιολόγησης του διεθνούς οίκου αξιολόγησης «Standard and Poor's», που αναβάθμισε τη ΔΕΗ από κατηγορία «σκουπίδια» σε κατηγορία «ολίγον σκουπίδια», όταν - επαναλαμβάνω - το 2014, η αξιολόγηση τη εταιρείας ήταν τρεις βαθμίδες παραπάνω από την αξιολόγηση που ήδη έχετε πετύχει. Όμως, δεν το λέω γι' αυτό.
Για το 2013 ήταν.
Ακούστε να δείτε. Τι λέει αυτή - και αυτό έχει σημασία, κύριε Υπουργέ - η αξιολόγηση, η έκθεση. Στην τελευταία παράγραφο της πρώτης σελίδας λέει: «Συνεχίζουμε να έχουμε αμφιβολίες για τη βιωσιμότητα της λειτουργίας της ΔΕΗ και τη θέση της στην αγορά.». Και συνεχίζει: «Η μετάβαση της ΔΕΗ στη νέα της κατάσταση από το 2019 έως το 2021 απαιτεί σοβαρές επενδύσεις ύψους 2,2 δισεκατομμυρίων ευρώ», χρήματα, για παράδειγμα, που θα προσδοκούσε να πάρει η ΔΕΗ από την πώληση των λιγνιτικών μονάδων, που εσείς δεν έχετε βάλει κατώτατο όριο και η οποία, όπως έχω πει, έχει αναβληθεί δύο φορές. Πολύ φοβόμαστε για το αν θα πωληθούν και με ποιον τρόπο θα πωληθούν, όταν τελικά την υποχρεώνετε ή προσπαθείτε να την υποχρεώσετε να αναλάβει και τις ζημιές που θα έχουν αυτές οι μονάδες, εφόσον πωληθούν. Τρίτον, λέει αυτή η έκθεση, ότι περιμένουν αύξηση των τιμολογίων. Το λέει ξεκάθαρα. Και τέταρτον, λέει ότι αναβαθμίζουν την εταιρεία, μόνο και μόνο επειδή θεωρούν ότι το κράτος μπορεί να υποστηρίξει με έκτακτη ενίσχυση την εταιρεία. Δηλαδή, τι λέει; Με λίγα λόγια, ότι θα έρθει το κράτος και θα χρησιμοποιήσει χρήματα φορολογούμενων Ελλήνων, για να στηρίξει τη ΔΕΗ, αν και όταν αυτή έχει πρόβλημα. Δεν απαντήσατε, όμως, κύριε Υπουργέ, σε αυτό που σας είπα, ότι η ΔΕΗ το 2017 έμπαινε μέσα 1 εκατομμύριο ευρώ την ημέρα. Τόσο είχε η ζημιά. Και το 2018, αν υλοποιηθεί η εκτίμηση της έκθεσης της «Standard and Poor's» για λειτουργικό περιθώριο 390 εκατομμύρια, η ΔΕΗ θα μπαίνει μέσα περίπου 2 εκατομμύρια ευρώ την ημέρα. Δεν είπατε, επίσης, τι γίνεται με τα εργοστάσια. Χωρέσατε δώδεκα χιλιάδες γιγαβατώρες λιγνιτικής παραγωγής, που παράγει το σύμπλεγμα της καρδιάς του Αγίου Δημητρίου και του Αμυνταίου, σε μόλις χίλιες γιγαβατώρες. Πώς είναι δυνατόν όταν - επαναλαμβάνω - τέσσερις χιλιάδες, πέντε χιλιάδες γιγαβατώρες παράγει η Νέα Πτολεμαΐδα, τεσσερισήμισι χιλιάδες γιγαβατώρες θα παράγουν οι εταιρείες, οι λιγνιτικές μονάδες που πουλάτε, που δεν θα ανήκουν στη ΔΕΗ. Αυτό μας κάνει ένα άθροισμα οκτώμισι χιλιάδων γιγαβατωρών. Το εθνικό σχέδιο για την ενέργεια - για το 2025, όχι για το 2030, δηλαδή για έξι χρόνια μετά - λέει ότι θα χρειάζονται δέκα χιλιάδες γιγαβατώρες. Θα χρειάζεται, δηλαδή, μόνο μία μονάδα να παράγει χίλιες πεντακόσιες γιγαβατώρες για να καλυφθεί η ζήτηση που εσείς έχετε δεσμεύσει την Ελλάδα να έχει το 2025. Πώς είναι δυνατόν να χωράει εκεί το Αμύνταιο, η μονάδα «Άγιος Δημήτριος 1», «Άγιος Δημήτριος 2», «Άγιος Δημήτριος 3» και «Άγιος Δημήτριος 4»; Δεν χωράνε. Θα πρέπει να είστε ειλικρινής. Πείτε μας τι θα κάνετε. Επίσης, επειδή ακούστηκαν πράγματα από τον Βουλευτή από την Κοζάνη - και θα πρέπει να διαβάζει λίγο αυτά τα οποία του μεταφράζουν - για τα Αμύνταιο, θέλω να πω ότι το Αμύνταιο, αυτό το κατάπτυστο, κατά την άποψή σας, δήθεν σχέδιο της μικρής ΔΕΗ που το έχετε λοιδορήσει και κατασυκοφαντήσει έδινε λύση σε όλα. Δεν περιλάμβανε ούτε ΝΟΜΕ - που κόστισαν 300 εκατομμύρια στη ΔΕΗ, σύμφωνα με τον κ. Παναγιωτάκη - ούτε αποεπένδυση λιγνιτικών μονάδων χωρίς κάτω όριο. Το σχέδιο της μικρής ΔΕΗ περιλάμβανε την πώληση του Αμυνταίου στον ιδιώτη, ο οποίος ήταν υποχρεωμένος να επενδύσει για να την εκσυγχρονίσει και να τη λειτουργήσει. Αυτά δεν υπάρχουν. Θα πω κάτι τελευταίο πολύ γρήγορα και τελείωσα, επειδή επαναλαμβάνετε συνέχεια και το ΔΕΣΦΑ. Θα αναγκαστώ τελικά να βγάλω κάποια στοιχεία κάποια στιγμή. Δεν πρέπει να μας προκαλείτε. Για τον ΔΕΣΦΑ ο προηγούμενος επενδυτής έδινε 400 εκατομμύρια, όταν στο ταμείο του ΔΕΣΦΑ υπήρχαν 10.000.000 ευρώ, 20.000.000 ευρώ. Τώρα, οι επενδυτές δίνουν 530.000.000 ευρώ και έχει «παντελόνι» ο ΔΕΣΦΑ 270.000.000 ευρώ. Δεν έχει καμμία σχέση η κατάσταση του ΔΕΣΦΑ τότε με τώρα. Έχουμε διπλασιασμό του αερίου που περνάει μέσα από τους αγωγούς του ΔΕΣΦΑ από τότε μέχρι τώρα. Τότε περνούσαν δυόμισι δισεκατομμύρια κυβικά μέτρα φυσικού αερίου και έχουμε πάει στα τεσσερισήμισι δισεκατομμύρια σχεδόν κυβικά μέτρα φυσικού αερίου. Άρα σε μια πολύ διαφορετική κατάσταση, ο ΔΕΣΦΑ είναι ένα μικρό «Ελευθέριος Βενιζέλος». Αυτή είναι η πραγματικότητα. Κανονικά θα έπρεπε να ξαναδείτε το τίμημα και να ζητήσετε επιπρόσθετα χρήματα.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Για τα ΝΟΜΕ δεν θέλω να πω πολλά. Υπάρχουν στιγμές που πραγματικά η ΔΕΗ αγοράζει από την οριακή τιμή συστήματος ενέργεια και πουλάει σε δημοπρασίες ενέργειας όχι κάτω του συνολικού κόστους που είπα εγώ, αλλά κάτω του πραγματικού κόστους που αγοράζει από την οριακή τιμή συστήματος. Αγοράζει 60 ευρώ, 70 ευρώ από την οριακή τιμή συστήματος - αυτά έχετε καταφέρει, κύριε Βουλευτά, της Δυτικής Μακεδονίας - και πουλάει 30 ευρώ και 35 ευρώ, μισή τιμή από αυτή που αγοράζει. Όταν μίλησα για συνολικό λειτουργικό κόστος, ξέρετε πολύ καλά ότι τα ΝΟΜΕ βγαίνουν έχοντας σαν βάση το μεταβλητό κόστος. Δηλαδή το υπόλοιπο κόστος της ΔΕΗ το διοικητικό προσωπικό, η εμπορεία, όλα τα υπόλοιπα πώς θα βγουν; Πώς θα πληρωθούν, δηλαδή, οι υπόλοιποι άνθρωποι; Το συνολικό κόστος παραγωγής ΔΕΗ είναι μιάμιση και δύο φορές πάνω απ' ότι είναι το μεταβλητό κόστος του εργοστασίου.
Μιάμιση φορά βγαίνουν τα ΝΟΜΕ στην αγορά.
Μην κάνετε διάλογο, σας παρακαλώ.
Ολοκληρώνω, κυρία Πρόεδρε. Αυτό το θέμα δεν είναι θέμα για να κάνουμε έναν τσακωμό, μια κοκορομαχία. Η Νέα Δημοκρατία, εμείς, όλοι μαζί, επανειλημμένα έχουμε έρθει στη Βουλή και ζητάμε από τον Υπουργό ένα πράγμα: Να μας πει ποιο είναι πραγματικά το σχέδιο που έχει η Κυβέρνηση σήμερα, εδώ και τέσσερα χρόνια, για να σώσει τη ΔΕΗ. Έχουμε το σχέδιο της McKenzie, του στρατηγικού σύμβουλου της ΔΕΗ και έχουμε επανειλημμένα ζητήσει από τον κύριο Υπουργό να το καταθέσει στη Βουλή των Ελλήνων να ενημερωθούν οι Βουλευτές. Το έχουν όλα τα δημοσιογραφικά γραφεία και τελικά δεν το έχουν οι Έλληνες Βουλευτές. Και το σχέδιο αυτό της McKenzie λέει «μείωση προσωπικού κατά τέσσερις χιλιάδες άτομα, αύξηση τιμολογίων και κάτω από τη μισή ΔΕΗ». Αυτό το πράγμα, ο κύριος Υπουργός, έχει δεσμευθεί ότι θα υλοποιηθεί. Και σύμφωνα με πληροφορίες, υπάρχουν και e - mail που αποδεικνύουν ότι ο κύριος Υπουργός έχει δεσμευθεί απέναντι στους δανειστές της ΔΕΗ να εφαρμόζει αυτό το σχέδιο της McKenzie. Θα πρέπει επιτέλους να απαντήσει με ειλικρίνεια, με θάρρος και με υπευθυνότητα. Ευχαριστώ πολύ.
Κι εγώ ευχαριστώ. Θα απαντήσει ο κύριος Υπουργός.
Κυρία Πρόεδρε, θα ήθελα τον λόγο για ένα λεπτό μόνο.
Κύριε Δημητριάδη, δεν προβλέπεται από τον Κανονισμό δευτερολογία στα άλλα κόμματα, εκτός από το επερωτών κόμμα.
Μόνο για ένα λεπτό, κυρία Πρόεδρε.
Έχετε κάνει κατάχρηση της επιείκειάς μου.
Θα μιλήσω επί προσωπικού για ένα λεπτό μόνο, επειδή αναφέρθηκε σε εμένα ως Βουλευτής Κοζάνης.
Δεν αναφέρθηκα ονομαστικά.
Μα, θα μιλήσει ο κύριος Υπουργός. Εσείς θα πείτε κάτι πιο σημαντικό;
Ο κύριος Υπουργός δεν θα μιλήσει για τον Βουλευτή Κοζάνης. Γι' αυτό το λέω.
Ορίστε, κύριε Δημητριάδη, έχετε τον λόγο για ένα λεπτό μόνο.
Κατ' αρχάς, εγώ μιλάω με γεγονότα. Το γεγονός που έχουμε σήμερα υπ' όψιν μας, όσον αφορά τον ΑΗΣ Καρδιάς - γιατί ο ΑΗΣ Πτολεμαΐδας έκλεισε το 2015- και τον ΑΗΣ Αγίου Δημητρίου είναι να κλείσουν τώρα, μέσα στο διάστημα των επόμενων δύο μηνών, με ό,τι αυτό σημαίνει για την παραγωγή, διότι τελείωσαν οι ώρες που προβλέπονταν. Τα έχουμε πει. Να μην τα ξαναλέω. Αυτό είναι η πραγματικότητα. Είναι το σχέδιο το οποίο καταθέσατε εσείς, το υλοποιήσατε επί μια δεκαετία και εμείς αυτό το σχέδιο το ανατρέψαμε και δώσαμε και παράταση και στο Αμύνταιο και στην Καρδιά για ένα συγκεκριμένο χρονικό διάστημα. Όσον αφορά το τι θα συμβεί μετά το 2025, σας επαναλαμβάνω ότι ο προγραμματισμός που αφορά τους λιγνιτικούς ΑΗΣ της περιοχής μας, έχει γίνει πάλι από εσάς την προηγούμενη δεκαετία. Μιλώ για το σύστημα εξουσίας της προηγούμενης δεκαετίας, το οποίο έχει συμφωνήσει αυτά να κλείσουν. Δεν είναι κάτι το οποίο κάνουμε εμείς. Εσείς το έχετε κάνει και εμείς αναζητούμε εναλλακτικές, όπως κάναμε με την Καρδιά και το Αμύνταιο. Το ίδιο θα κάνουμε για ό,τι χρειαστεί. Εμείς κλείσαμε την Πτολεμαΐδα.
Αφήστε να τα πει ο Υπουργός, κύριε Δημητριάδη. Είναι επερώτηση στον Υπουργό. Κύριε Υπουργέ, πόσο χρόνο θα χρειαστείτε; Έχετε δέκα λεπτά δευτερολογία και πέντε τριτολογία, αν έρθει ο κ. Δένδιας. Ειδάλλως κλείνουμε εδώ.
Πέντε λεπτά θα χρειαστώ. Από ό,τι κατάλαβα από τη δευτερολογία του κ. Σκρέκα, το τρίπτυχο που θέλει είναι: Λιγνίτες για πάντα, να μην κλείσει ποτέ καμμία μονάδα, να δηλώσουμε ότι θα απολύσουμε τέσσερις χιλιάδες από τη ΔΕΗ - πόσους θέλετε; - …
Εμείς κανέναν. Εσείς έχετε δεσμευτεί για αυτό.
...και ότι θα αυξήσουμε τα τιμολόγια στη ΔΕΗ. Αυτό είναι το τρίπτυχο της νεοδημοκρατικής εμμονής. Νομίζω ότι οι απαντήσεις είναι πολύ καθαρές και στα τρία. Οι λιγνίτες έχουν πρόγραμμα. Όταν τελειώνει η ζωή της λιγνιτικής μονάδας, αποσύρεται. Αυτός είναι ο μακροχρόνιος ενεργειακός σχεδιασμός της χώρας, πεντακάθαρος μέχρι το 2030. Άρα η νέα μονάδα και οι μονάδες που κλείνουν και έχουν διάρκεια ζωής μετά το 2030, είναι αυτές που θα λειτουργούν, στον Άγιο Δημήτριο, οι νέες μονάδες της Πτολεμαΐδας, στη Μεγαλόπολη, και πάει λέγοντας. Όσες έχουν ημερομηνία λήξης μετά το 2030 αυτές θα συνεχίσουν να λειτουργούν. Αυτές είναι το 17% που προβλέπεται στον ενεργειακό σχεδιασμό. Για τη μείωση του προσωπικού, η ΔΕΗ παίρνει κάποιες αποφάσεις. Δεν θέλει εθελούσια και λέει ότι οι συνταξιοδοτήσεις, όπως τις έχει ορίσει, είναι η στρατηγική της αυτή τη στιγμή. Αν έχετε άλλη γνώμη, προτείνετέ τη. Εμείς θεωρούμε ότι είναι βάσιμη η στρατηγική της ΔΕΗ. Άρα συνταξιοδοτήσεις και αντικατάσταση, πρόσληψη σε μια αναλογία - δεν θυμάμαι ακριβώς -4 προς 1 ή 3 προς 1. Άρα δεν υπάρχει θέμα απολύσεων και εθελουσίας. Για τις αυξήσεις των τιμολογίων, τα στοιχεία πάλι σας έχουν διαψεύσει. Δυο διαδοχικές χρονιές μειώνεται η τιμή του ρεύματος στην Ελλάδα με βάση τη EUROSTAT. Είναι πολύ προφανές γιατί συμβαίνει αυτό. Γιατί η πολιτική της ΔΕΗ με το 15% στους συνεπείς και ο ανταγωνισμός από τους ιδιώτες έχουν θετικό αντίκτυπο στη μείωση των τιμών. Αποκλείσαμε αύξηση στην τιμή του ρεύματος, οπότε η Νέα Δημοκρατία πρέπει να κινηθεί σε άλλα πεδία, μπας και εκμαιεύσει κάτι το οποίο να δημιουργήσει κάποιας μορφής εντύπωση. Θέλω να σταθώ, όμως, στον κ. Δένδια, διότι η τοποθέτησή του ήταν διττή. Πρώτον, είπε: «Τι κάνετε εσείς τώρα; Ένα έργο της Νέας Δημοκρατίας που είχαμε ετοιμάσει και με λίγη καθυστέρηση, αυτό κάνατε, τη Σύρο - Μύκονο». Αυτό προσβάλλει τον κοινό νου, διότι μπορώ να απαριθμήσω επί τροχάδην το τι έχει κάνει ο ΑΔΜΗΕ. Δεν έκανε μόνο τις Κυκλάδες Ι, που τελείωσε. Το Κυκλάδες ΙΙ είναι σε ανάθεση. Η μικρή διασύνδεση της Κρήτης υπεγράφη προχθές, που ήταν ένα σκίτσο του κ. Μανιάτη. Δεν είχε κάνει τίποτε άλλο. Μια γραμμή ήταν σε ένα σκίτσο και μέσα σε δυόμισι χρόνια αυτό το έργο ωρίμασε, έγινε ο διεθνής διαγωνισμός και υπεγράφησαν οι συμβάσεις. Η μεγάλη διασύνδεση της Κρήτης είναι ένα έργο τεράστιας τεχνικής και περιβαλλοντικής ωρίμανσης, το οποίο θα το προκηρύξουμε αρχές του 2019. Οι μεγάλοι αγωγοί της χώρας και η μετατροπή της Ελλάδας σε ένα ενεργειακό hub αυτά τα χρόνια έγιναν. Ο TAP, βεβαίως, ήταν μια σύμβαση της προηγούμενης κυβέρνησης, αλλά στις αρχές του 2015 άρχισε η αδειοδότηση. Το 2018 έχει μπει στο έδαφος το 90% του TAP, έχουν επιλυθεί δεκάδες προβλήματα και το 2020, όπως ακριβώς προέβλεπε το χρονοδιάγραμμα, θα λειτουργήσει. Όσον αφορά τον κάθετο άξονα, που ήταν σε μηδενικό σημείο, τον IGP, προκηρύσσεται το έργο στο επόμενο τρίμηνο. Όσον αφορά τις συμβάσεις των υδρογονανθράκων, υπήρχαν τρεις - τέσσερις συμβάσεις που είχαν ολοκληρωθεί. Για τις δύο μεγάλες έγινε η προκήρυξη εντός δεκαοχτώ μηνών και οι συμβάσεις ολοκληρώθηκαν και έρχονται στη Βουλή, κλείνοντας έναν κύκλο παραχωρήσεων στο σύνολο των υδρογονανθράκων την περίοδο αυτή κ.ο.κ.. Απέχει πολύ αυτή η εικόνα από μια εικόνα που παρουσιάζει ο κ. Δένδιας ότι αυτή η Κυβέρνηση στα ενεργειακά κατάφερε να ολοκληρώσει περίπου ένα εργάκι, σύμφωνα με τη Νέα Δημοκρατία, και τίποτα περισσότερο. Για το δεύτερο ζήτημα που έθεσε, τα θέματα περί σκανδάλων, θέλω να επαναλάβω για πολλοστή φορά ότι το θέμα θα το φέρουμε στη Βουλή, όπως έχει ζητήσει η Νέα Δημοκρατία. Ο διάλογος έχει ήδη γίνει από την πρώτη στιγμή. Έγινε μία ανακοίνωση της Νέας Δημοκρατίας, μία ανακοίνωση του Υπουργείου, διαδοχικά. Δεν έχει τεθεί κανένα θέμα από τη Νέα Δημοκρατία το οποίο να μην έχει απαντηθεί. Εδώ είμαστε, στον κοινοβουλευτικό έλεγχο να μπούμε ακόμη πιο βαθιά στη συζήτηση αυτή και να δούμε ό,τι άλλο θέμα θέλετε γύρω από αυτό. Είναι πάντως προσβλητική η διατύπωση ότι ο ΣΥΡΙΖΑ αποφεύγει τον διάλογο σε ένα τόσο ευαίσθητο θέμα, για το οποίο - επαναλαμβάνω - θα τα συζητήσουμε όλα διεξοδικά και με κάθε λεπτομέρεια και μάλιστα εντός του Κοινοβουλίου την επόμενη εβδομάδα.
Κύριε Υπουργέ, για το Σύνταγμα που ρώτησα; Για το δημόσιο καθεστώς;
Το Σύνταγμα είναι δουλειά των συνταγματολόγων και της επιτροπής.
Όμως πρέπει να ξέρουμε, γιατί τη Δευτέρα…
Εντάξει, ο Υπουργός θα δει τι θα γίνει. Μετά από τέσσερα χρόνια θα δούμε. Κηρύσσεται περαιωμένη η συζήτηση της υπ' αριθμόν 5/5/10-10-2018 επίκαιρης επερώτησης, με θέμα: «Ο ΣΥΡΙΖΑ μετέτρεψε τη ΔΕΗ από αναπτυξιακό πυλώνα σε συστημικό κίνδυνο για την Ελληνική Οικονομία». Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.28΄ λύεται η συνεδρίαση για τη Δευτέρα 3 Δεκεμβρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.